REPORT: Nafsaanee bali madukan, nudhahkaa bodu vaahaka eh!\nނަފްސާނީ ބަލިމަޑުކަން، ނުދައްކާ ބޮޑު ވާހަކައެއް!\nކޮންމެ ދުވަހެއްގެ އިރު އެރުމާއެކު، ހިތްވަރާއެކެ ނިދާ އެނދުން ތެދުވަނީ އެނޫން ގޮތެއް ނެތީމައެވެ. ތެދުވަން ކިތައްމެ ބޭނުން ނުވިޔަސް، އުމުރު ދުވަހު ނިދާލަން ހިތަށް އެރި ނަމަވެސް، އަހަރެން ހޭ ނުލައިފިނަމަ އާއިލާއާއި ހެޔޮއެދޭ ރަށްޓެހިންނަށް ކުރާނެ އަސަރާމެދު ވިސްނާލާފައި ތެދުވުން ނޫން ގޮތެއް ނެތެވެ.\nމީގެ ދެ އަހަރެއްހާ ދުވަސް ކުރިން ހެނދުނު އަރާއިރާއެކު ކުޅެންދާން ހޭލާ މީހާ، މިހާރު ހެނދުނު ނިދިން ހޭލަން ޖެހެނީ ގަދަކަމުންނެވެ. ލަހުން ހޭލާތީ، އެއީ ރޭގަނޑު ނިދާލެއް ލަސްވީމައޭ މީހުން ބުނެއެވެ. ރައްދުގައި އަހަރެން ދޭނީ ކޮން ޖަވާބެއް ހެއްޔެވެ؟ ރޭގަނޑު ހަތަރު ދަމު އެކި ހިޔާލުތަކުން ސިކުނޑި ފުރިގެން ބަނޑުން ވެއެވެ. ނުނިދިގެން އެނދުގައި އެއްކޮޅުން އަނެއްކޮޅަށް ޖެހިލަ ޖެހިލަ އޮންނަކަން އެމީހުންނަށް ކިޔާދޭނެހާ ހިތްވަރެއް އަހަރެންގެ ނެތެވެ.\nހަށިގަނޑަށް އަންނަމުން ދިޔަ ބަދަލުތަކުން އެންމެ ގާތުގައި އުޅޭ ރަށްޓެހިންނަށް ކަމެއް ގޯސްވެއްޖެއޭ ހީވިއަސް، އެންމެ އަޅާލުން ބޭނުންވާ އާއިލާގެ އެއްވެސް މީހަކަށް އަހަންނަށް ވަމުންދިޔަ އުނދަގޫތަކެއް ފާހަގައެއް ނުވިއެވެ. ސަކަރާތް ޖަހާ އަނގަ ގަދަވެގެން އުޅުނު މީހާ، އާއިލީ އެއްވުންތަކުން ނުފެންނަން ފެށުމުން އެންމެން ވެސް ހީކުރީ އަހަރެން އެމީހުން ދެކެ ފޫހިވަނީ ކަމަށެވެ.\nނަފްސާނީ ބަލިތަކަށް އެމީހުން ކިތައްމެ ހޭލުންތެރިވެފައި ވީނަމަވެސް، އާއިލާގެ މީހަކަށް އެފަދަ ކަމެއް ވެދާނެ ކަމަކަށް އެމީހުން ގަބޫލު ކުރާކަށް ބޭނުމެއް ނުވާނެ އެވެ. އެހެންވެ އަހަންނަށް ވަމުންދާ ގޮތް އަމިއްލައަށް އިސްނަގައިގެން އެމީހުންނަށް ކިޔައިދޭކަށް ބޭނުމެއް ނުވެ އެވެ. އަދި ކިޔައިދޭނެހާ ހިތްވަރެއް ވެސް އަހަރެންގެ ހަށިގަނޑަކު ނެތެވެ.\nއެއީ ޑިޕްރެޝަނުގެ ކުޑަ މިންވަރެއް ތަހައްމަލު ކުރަން ޖެހިފައިވާ މީހެއްގެ ވޭނީ ވާހަކަތެކެވެ. ރާއްޖޭގައި، ވަކިން ހާއްސަކޮށް ތޮއްޖެހިފައިވާ މި ކުޑަ މާލޭގައި، ޑިޕްރެޝަނާއި ނަފްސާނީ އެތައް ބައްޔެއް ތަހައްމަލު ކުރަމުންދާ ގިނަ ބަޔަކު އެބަ އުޅެއެވެ. އެކަމުގެ ވޭނުގައި ބައެއް މީހުން ދުނިޔެ ދޫކޮށްގޮސްފައި ވާއިރު، މި މުޖުތަމައުގައި އެފަދަ މީހުންނަށް އެހީތެރިކަމެއް ލިބެނީ މަދު ފަހަރަކު އެވެ.\nވޯލްޑް ހެލްތު އޮގަނައިޒޭޝަން (ޑަބްލިއުއެޗްއޯ) ގެ ތަފާސްހިސާބުތައް ދައްކާ ގޮތުގައި، އަހަރަކު އަށް ލައްކަ މީހުން ނަފްސާނީ ބަލީގެ ޝިކާރައަކަށްވެ، ދުނިޔެދޫކޮށް ދެއެވެ. އެއީ ކޮންމެ 40 ސިކުންތަކުން މީހެކެވެ. އޭގެ ތެރޭގައި ގިނައީ އުމުރުން 15 އަހަރާއި 29 އަހަރާ ދެމެދުގެ ޒުވާނުންނެވެ.\nއޭގެ އިތުރުން ވެސް ޑަބްލިއުއެޗްއޯގެ ދިރާސާތަކުން ދައްކާ ގޮތުގައި، ދުނިޔޭގައި އަހަރެއްގެ މައްޗަށް ގާތްގަނޑަކަށް 23 އިންސަތަ މީހުން ނުކުޅެދުންތެރިކަމާއި ކުރިމަތިލާން ޖެހެނީ ނަފްސާނީ ބައްޔެއްގެ ސަބަބުންނެވެ. ޑިޕްރެޝަންގެ ސަބަބުން، ޒުވާނުން މަސްތުވާތަކެތި ބޭނުން ކުރުމާއި ގާތްވާ ކަމަށް ވެސް ދިރާސާތަކުން ދައްކަ އެވެ.\nކުޑައިރު ޖިންސީ ގޯނާގެ ޝިކާރައަކަށްވީ ކުއްޖާ ބޮޑުވެގެން އެހެން ކުޑަކުއްޖަކަށް އެ ގޯނާ ކުރުން، ނޫނީ އުމުރު ދުވަހަށް މީހުން ދެކެ ބިރުގަތުމާއި، އާދާއިގެ ދިރިއުޅުމެއް ނޫޅެވި އުފާވެރި ކަމުން މަހުރޫމު ވާން މަޖުބޫރުވެ އެވެ. ނޫނީ ކުޑައިރު މައިންބަފައިން ކުރާ އަނިޔާ އާއި ގެވެށި އަނިޔާގެ ޝިކާރައަކަށްވާ ކުދިންވެސް ބޮޑުވުމުން ނަފްސާނީ ބަލިމަޑު ކަމުގެ ތެރެއަށް ދެއެވެ. އެކަމަކު ބައެއް ފަހަރު ނަފްސާނީ ބަލިމަޑުކަމުގެ ތެރެއަށް ދަނީ ކުޑައިރު ވެސް ރަނގަޅު ދިރިއުޅުމެއް ލިބިފައިވާ މީހުންނެވެ.\nނަފްސާނީ ބަލިތަކަށް ހާއްސަ ޑޮކްޓަރުންނާއި، އެކަން ދިރާސާ ކުރާ ސްޕެޝަލިސްޓުން ބުނާ ގޮތުގައި، ނަފްސާނީ ބަލިތަކުގެ މައިގަނޑު ބަލިކަމަށްވާ ޑިޕްރެޝަނާއި މީހުން ކުރިމަތިލާން ޖެހޭ އަސްލު ސަބަބު ބުނެދޭން ދައްޗެވެ.\nއެހެން ނަމަވެސް ޑިޕްރެޝަނަށް މަގުފަހިވާ ބައެއް ސަބަބުތަކަކުގެ ތެރޭގައި، ސިއްހީ ގޮތުން މީހާއަށް އަންނަ ބަދަލު ހިމެނެ އެވެ. އޭގެ އިތުރުން، ޖިންސީ ގޯނާ އާއި، ޖިސްމާނީ އަނިޔާ އާއި، ބައެއް ފަހަރު ދިރިއުޅުމަށް އަންނަ ބަދަލަކުން ވެސް މީހަކު ޑިޕްރެޝަނަށް ގޮސްދާނެ އެވެ.\nޑިޕްރެޝަނަށް ފަރުވާ ހޯދަން ސައިކޭޓްރިސްޓުން ކައިރިއަށްދާ މީހުންގެ ތެރޭގައި، އާއިލާ މީހަކު ނުވަތަ ލޯބިވާ މީހަކު މަރުވުމުން ޑިޕްރެޝަނަށް ދާ މީހުންނާއި، އާއިލީ ގޮތުން ވާރުތަވެގެން ޑިޕްރެޝަނަށްދާ މީހުން ވެސް ހިމެނެ އެވެ.\nޑިޕްރެޝަނުން މީހާ ރަނގަޅުވުމަށް ކުރެވިދާނެ ގިނަ ކަންތައްތަކެއް ހުރެ އެވެ. އެގޮތުން އެންމެ ފުރަތަމަ ކަމަކީ ސައިކޭޓްރިސްޓަކަށް ދައްކައި ޑޮކްޓަރުގެ ލަފާގެ މަތިން އެކަމަށް ހާއްސަ އެންޓި ޑެޕްރެޝަން ބޭސް ބޭނުން ކުރުމެވެ.\nބޭހުގެ އިތުރުން، ގުދުރަތީ ވަސީލަތްތައް ބޭނުންކޮށްގެން ޑިޕްރެޝަނުން ސަލާމަތް ވެވޭނެ ގޮތްތައް ހުންނާނެ ކަމަށް މަޝްހޫރު ސައިކޮލަޖިލްޓް. ޑރ. އައިޝަތް އަލީ ނާޒް ވިދާޅުވި އެވެ.\nޑިޕްރެޝަނަށް ޒުވާނުން ހޭލުންތެރި ކުރުމުގެ މަގްސަދުގައި ހިންގި ފޯރަމެއްގައި މައުލޫމާތު ދެއްވަމުން ޑރ. އައިޝަތު އަލީ ނާޒް ވިދާޅުވީ، ފުރަތަމަ ކަމަކަށް ހާއްސަ ރޫޓިންއަކަށް މީހާ ހޭނެން ޖެހޭ ކަމަށެވެ.\nއެގޮތުން، ކޮންމެ ދުވަހަކަށް ވެސް ހާސިލް ކުރަން ބޭނުންވާ ކަންތައްތައް ކަނޑައަޅައި އެކަންކަން ހާސިލް ކުރަން ގަދައަޅައި މަސައްކަތް ކުރުމާއި، ކަސްރަތު ކުރުމާއި، ހަށިގަނޑަށް ފައިދާ ހުރި ކާނާ ކެއުމަށް އިސްކަންދިނުމާއި، މީހާއަށް ބޭނުންވާ ނިދި ހަމަކުރުމަށް ރަނގަޅަށް ނިދުމާއި، ނޭދެވޭ ހިޔާލުތަކާއި ޗެލެންޖް ކުރަން މަސައްކަތްކޮށް، ޒިންމާތައް އަދާ ކުރުމަށް އަޒުމް ކަނޑައެޅިދާނެ ކަމަށް ޑރ. އައިޝަތު އަލީ ނާޒް ވިދާޅުވި އެވެ.\nރާއްޖޭގައި ނަފްސާނީ ބަލިތަކަށް ފަރުވާ ކުރެވޭނެ މަގު ފަހިކޮށްދީ، އެފަދަ މީހުންނަށް އަޅާލުމަކީ އަދުގެ ސަރުކާރުގެ ވައުދެކެވެ. އެގޮތުން އައިޖީއެމްއެޗްގެ މެންޓަލް ހެލްތަށް ހާއްސަ ކްލިނިކް ވަނީ ހުޅުވާފަ އެވެ.\nއެ ކްލިނިކުން ކައުންސިލިން ދިނުމާއި އެކި ކަހަލަ ސައިކޯތެރަޕީގެ ހިދުމަތް ލިބެން ހުރިއިރު، ސައިކޮލޮޖިކަލް އެސެސްމެންޓް ހެދުމާއި ކުޑަކުދިންގެ ތެރަޕީތައް ވެސް ކްލިނިކުން ލިބޭ ހިދުމަތްތަކުގެ ތެރޭގައި ހިމެނެ އެވެ. ނިސްބަތުން ބޭނުންވާ ވަރަށް ސްޕެޝަލިސްޓުން ހޯދުމުގައި އެ ކްލިނިކަށް ގޮންޖެހުންތައް ކުރިމަތިވެފައިވާ ކަމަށް އައިޖީއެމްއެޗުން ބުނެ އެވެ. އެހެންކަމުން، ފަރުވާ ހޯދަން އަންނަ މީހުންގެ މެދުގައި ބާރު ބޮޑުވާ ދުވަސްކޮޅަށް ބޮޑު ވެއިޓްލިސްޓެއް ހަދަން ޖެހެ އެވެ.\nއައިޖީއެމްއެޗްގެ އިތުރުން ބައެއް އަމިއްލަ ފަރާތްތަކުގެ ކްލިނިކްތަކުން ވެސް ނަފްސާނީ ބަލިތަކަށް ފަރުވާ ހޯދެ އެވެ. އެ ގޮތުން އޭޑީކޭއިން ނަފްސާނީ ބައްޔަށް ފަރުވާ ހޯދަމުންދާ މީހަކު ސީއެންއެމަށް ބުނީ، ބައެއް ބޭސްތައް ރާއްޖެއިން ލިބުމުގައި ދަތިތަކެއް ހުރި ނަމަވެސް ސައިކޭޓްރިސްޓްގެ އެހީއާއެކު ވަރަށް ބޮޑުތަން ރަނގަޅުވެފައިވާ ކަމަށެވެ.\nއޭނާ ބުނީ، މުޖުތަމައުގައި އަދިވެސް ނަފްސާނީ ބަލިތަކަށް ހޭލުންތެރިވެފައިވާ މީހުން މަދުކަން ފާހަގަވާ ކަމަށެވެ. އެހެން ނަމަވެސް ކުރިއާ އަޅާބަލާއިރު، ވަރަށް ބޮޑުތަން ރަނގަޅު ކަމަށެވެ. އަދި ހަމައެހެންމެ، ރާއްޖޭގައި ހުރެގެން މިހާރު ޑިޕްރެޝަނަށް ފަރުވާ ކުރެވުމަކީ ގިނަބަޔަކަށް، ފަރުވާ ހޯދުމަށް އަލިވެފައިވާ ފަހި މަގެއް ކަމަށެވެ.\n"ރާއްޖެއިން މިހާރު ނަފްސާނީ ބަލިތަކަށް ބޭނުން ކުރަން ޖެހޭ ގިނަ ބޭސްތަކާއި، ފަރުވާތައް ލިބޭ. އޭޑީކޭގައި މިނަގާ ސެޝަންތައް ވެސް، އިންޝާﷲ ވަރަށް އިފެކްޓިވް. ޑިޕްރެޝަނަކީ އޭގެ ޒާތުގައި މީހުންނަށް އިތުބާރު ކުރުމުގައި ދަތިތަކެއް ކުރިމަތިވާ ބައްޔެއް. އުންމީދު ކުރަން ކުރިއަށް އޮތް ތަނުގައި ރާއްޖޭގައި މިތިބަ ސައިކޭޓްރިސްޓުންގެ އެހީއާއެކު ގިނަ ބަޔަކަށް ފަރުވާ ލިބެމުންދާނެ ކަމަށް،" އޭނާ ބުންޏެވެ.\nޑިޕްރެޝަން ނަފްސާނީ ސިއްހީ ދާއިރާ ސިއްހަތު\nބޭސް ކާކަށް ނުޖެހޭނެ...


Fathuruverikamuge dhaairaage muvazzafunnah rangalhu aamdhanee eh hoadhaidheyn jehey: Minister - vNews.mv\nފަތުރުވެރިކަމުގެ ދާއިރާގެ މުވައްޒަފުންނަށް ރަނގަޅު އާމްދަނީއެއް ހޯދައިދޭންޖެހޭ: މިނިސްޓަރ\nމަރްޔަމް ލީން 21 July 2021, 15:16\nފަތުރުވެރިކަމުގެ ސިނާއަތުގައި މަސައްކަތްކުރާ މުވައްޒަފުންނަށް ރަނގަޅު އާމްދަނީއެއް ހޯދައިދޭންޖެހޭކަމަށް ޓުއަރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\nމިނިސްޓަރު މިފަދައިން ވިދާޅުވީ ވީނިއުސްރޫމްގެ ފަސްމަންޒަރު ޕްރޮގްރާމުގައި ވާހަކަދައްކަވަމުންނެވެ.\nމިނިސްޓަރު ޑރ. މައުސޫމް ވިދާޅުވީ، އެކަށީގެންވާވަރަށް އެސިނާއަތުގައި މަސަައްކަތްކުރާ މުވައްޒަފުންނަށް އާމްދަނީ ނުލިބޭކަމަށެވެ. ރަނގަޅު އާމްދަނީއެއް ލިބޭނަމަ، ސާވިސް ޗާޖުގެ ވާހަކަވެސް ނުދައްކާނެކަމަށް މިނިސްޓަރު ވިދާޅުވިއެވެ. މުވައްޒަފުންނަށް މުހިންމީ ސާވިސް ޗާޖާއި، މިނިމަމް ވޭޖް ނޫންކަމަށާއި، މުހިންމީ ދިރިއުޅެވޭނެ އެކަށީގެންވާ އާމްދަނީއެއްކަަމަށެވެ. މިނިސްޓްރީގެ މަގްސަަަދަކީ އެ އާމްދަނީ ހޯދައިދިނުންކަމަށް މިނިސްޓަރު ވިދާޅުވިއެވެ.\nސާވިސް ޗާޖަކީ އެތަނެއްގެ އާމްދަނީއަކަށް ބިނާކޮށްގެން ދޭ އެއްޗެއްކަން ފާހަގަކުރައްވާ މިނިސްޓަރު ޑރ މައުސޫމް ވިދާޅުވީ، އެ ބަހާނެގޮތްވެސް ލޭބަރ ރިލޭޝަންސް އޮތޯރިޓީން ކަނޑައަޅާފައިވާކަމަށެވެ. ޓުއަރިމް މިނިސްޓްރީން މިހާރު ސާވިސް ޗާޖާއި ގުޅިގެން ކުރަން ބޭނުންވާ ޝަކުވާތައް ހުށައެޅުމަށް އީމެއިލްއެއް ހަދާފައިވާނެކަމަށާއި، އެ އީމެއިލް މެދުވެރިކޮށް ޝަކުވާ ހުށައެޅުމުން އެކަމެއް ބަލާނެކަމަށް މިނިސްޓަރު ވިދާޅުވިއެވެ.\n"ސާވިސްޗާޖު ބަހަމުންދާއިރު، އަޅުގަނޑުމެންނަށް ފާހަގަވޭ، ބައެއް ރިސޯޓުތަކުން ވަރަށް ބޮޑެތި ސާވިސް ޗާޖު އެބަ ދޭ. އަނެއްބައި ރިސޯޓުތަކުން ވަރަށް ކުޑަ ސާވިސް ޖާޗެއް އެބަދޭ. ދެން ސާވިސް ޗާޖު ދޭ ދުވަހު ހަމަ އަޅާކިޔާލެވޭނެ ދޯ ތިމަންނާގެ ރިސޯޓުން ލިބެނީ 80 ޑޮލަރޭ، މިވެނި ރިސޯޓަކުން ލިބިއްޖެއޭ 200 ޑޮލަރު. ދެން އެކަމާ ފިކުރު ކުރާނެ. އެކަމު ސާވިސް ޗާޖު މި ބިނާވަނީ އެތަނަކަށް ލިބޭ އާމްދަނީއިން."\nޓުއަރިޒަމް މިނިސްޓަރު ޑރ. އަބްދުﷲ މައުސޫމް\nމިނިސްޓަރު ވިދާޅުވީ، ކޮވިޑް-19ގެ ޕެންޑަމިކާއި ގުޅިގެން މި ދާއިރާގެ މުވައްޒަފުން ވަނީ ވަރަށް ބޮޑު ގުރުބާނީއެއް ވެފައިކަން ފާހަގަކުރައްވާފައެވެ. މިފަދަ ގުރުބާނީއެއް ވަމުން އަންނައިރު، އެކަށީގެންވާ އާމްދަނީއެއް ނުލިބުމުން ވަރަށް ދަތި އިހުސާސެއް ކުރެވޭނެކަމަށެވެ.\nއެހެންކަމުން، ސާވިސް ޗާޖު ނުވަތަ ޓިޕްސް މެދުވެރިކޮށްވިޔަސް، ފަތުރުވެރިކަމުގެ ދާއިރާގައި މަސައްކަތްކުރާ ހުރިހާ މުވައްޒަފުންނަށް ހަމަޖެހޭ ދިރިއުޅުމެއް އުޅެވޭވަރަށް އާމްދަނީއެއް ހޯދައިދޭންޖެހޭކަމަށް މިނިސްޓަރު ޑރ މައުސޫމް ވިދާޅުވިއެވެ. އަދި އެމަގަށް ދިޔުމަސް ކުރަމުންގެންދާ މަސައްކަތް ކާމިޔާބުވާނެކަމަށެވެ.\nމުވައްޒަފުން ތަމްރީންކުރުމާއި ގުޅޭގޮތުން މިނިސްޓަރު ވިދާޅުވީ، މި ދާއިރާއަށް އަންހެން މުވައްޒަފުން އިތުރުކުރަން މިނިސްޓްރީން މަސައްކަތްތަކެއް ކުރަމުންދާކަމަށެވެ. އެގޮތުން މިހާރު މިދާއިރާގައި ހަރަކާތްތެރިވާ އަންހެން މުވައްޒަފުން ގެ އަދަދު ގިނަވަމުން އަންނަކަމަށެވެ. އަދި މިހާރު މީހުން ދިރިއުޅޭ ރަށްރަށާއި ކައިރި ރަށްތަކުގައި ރިސޯޓުތައް ތަރައްގީކުރެވުމުން އަންހެނުންނަށް ވަރަށް ބޮޑަށް މިދާއިރާގައި ވަޒީފާ އަދާކުރަން ފަސޭހަވާނެކަމަށް މިިނިސްޓަރު ވިދާޅުވިއެެވެ.\n"ޓޫރިޒަމް ސެކްޓާގެ ވަރަށް މުހިންމު ބައެއް ޓްރެވަލް އެޖެންސީތަކަކީ. އަދި ހޮޓާ އެއްޗެހީގެވެސް ރިޒަވޭޝަންތަކާއި ފަހަތުގައި ހިނގާ މަސައްކަތްތަކަށް އަންހެނުންގެ ދައުރު ވަރަށް ފުޅާ މިހާރުވެސް. ދެން އަޅުގަނޑުމެން ބޮޑަށް ބޭނުންވަނީ ބޮޑަށް އަންހެން ލިޑަރސް ފަތުރުވެރިކަމުގެ ދާއިރާއިން ފެނިގެން ދިޔުން."\nމިނިސްޓަރު މައުސޫމް އިތުރަށް ވިދާޅުވީ، ރިސޯޓުތަކުގެ މަތީ ގަމާމުތައް ހުސްވުމުން އެމަގާމުތަކަށް މީހުން ލުމަށް އެމީހުން ބިނާކުރުމަކީ ވަރަށް މުހިންމުކަމެއްކަމަށެވެ. އެހެންކަމުން މިފަދަ ކަންކަމަށް ހާއްސަކޮށްގެން މިނިސްޓްރީގައި މިހާރު ޓްރެއިނިން ޔުނިޓެއް ގާއިމްކޮށްފައިވާކަމަށެވެ.\nމިނިސްޓަރު ވިދާޅުވީ، ބޭނުންވަނީ ރާއްޖޭގެ ހުރިހާ ރިސޯޓުތަކެއްގެ މުޅި މެނޭޖްމެންޓް ދިވެހިންނަށް ބަދަލުކުރުމަށްކަމަށެވެ.


Sirisena: China ah bireh?\nސިރިސޭނާ: ޗައިނާ އަށް ބިރެއް؟\nހެލްތު މިނިސްޓަރުކަން ދޫކޮށްލެއްވުމަށް ފަހު މައިތިރިޕަލަ ސިރިސޭނާ ރައީސް މަހިންދަ ރާޖަޕަކްސައާ ދެކޮޅަށް ނިކުމެވަޑައިގަތުމާ އެކު ސްރީ ލަންކާގެ ސިޔާސީ މައިދާން ބަދަލުވެގެން ދާނެ ކަމަށް ބެލެވުނެވެ. ރާޖަޕަކްސަ އަށް ހާސްކަން ގެނުވި އެވެ. އެއީ ހާސްވާން ޖެހޭ ސަބަބެއްކަން މިއަދު މި ވަނީ ހާމަވެފަ އެވެ. އެކުގައި ވަރަށް އަރިސްކޮށް އުޅުއްވުމަށް ފަހު ސިރިސޭނާ މިއަދު އެ ވަނީ ރާޖަޕަކްސަގެ ވެރިކަން ހޯއްދަވައިފަ އެވެ.\nކަންތައް ވެގެން ދިޔަ ގޮތުން ސިރިސޭނާއާ މެދު ބައެއް ފަރާތްތަކުން ޝައްކުކުރެ އެވެ. ލަންކާގައި ޗައިނާގެ ބާރު އާދަޔާ ހިލާފަށް ގަދަވަމުން އަންނާތީ އެމެރިކާ އާއި އިންޑިއާގެ ރޭވުމެއްގެ ތެރެއިން ސިރިސޭނާ ކުރިއަށް ނެރުނު ކަމަށް އެއް ބަޔަކު ދެކެ އެވެ. މި ޝައްކުތަކާ ގުޅުވާ ސަބަބުތަކެއް ވެސް އެބަހުއްޓެވެ.\nމި ސަރަހައްދުގައި ޗައިނާގެ ބާރުގަދަވަމުން އަންނާތީ އެންމެ ކަންބޮޑުވާ ގައުމަކީ އިންޑިއާ އެވެ. ހަމަ އެއާ އެކު އެމެރިކާ އަކީ އިންޑިއާއާ ގުޅުން ބަދަހި ގައުމެއް ކަމަށް ވެފައި މި ސަރަހައްދުގައި އަދި ދުނިޔޭގެ އެހެން ހިސާބެއްގައި ވެސް ޗައިނާގެ ބާރު ގަދަވުމަކީ އެމެރިކާ އިން އެދޭ ކަމެއް ނޫނެވެ. މިކަމަށް ބަލާއިރު ލަންކާގައި ޗައިނާ އަށް ތާއީދު ނުކުރާނެ އަދި އެމެރިކާ އާއި އިންޑިއާގެ ބަހަށް ކިޔަމަން ވާނެ ވެރިޔަކު ބެހެއްޓުމަކީ އެ ދެ ގައުމުގެ މަސްލަހަތު ހިމެނޭ ކަމެކެވެ.\nކެމްޕޭނު ތެރޭގައި ވެސް ސިރިސޭނާ އާއި އިދިކޮޅު އިއްތިހާދުގެ ވެރިން ވަނީ ޗައިނާ އިން ލަންކާގައި ކުރާ އެންމެ ބޮޑު އިންވެސްޓްމަންޓް ކެންސަލް ކުރާނެ ކަމަށް ބުނެފަ އެވެ. ޗައިނާ އަކީ ވެސް އެކުވެރިއެެއް ކަމަށާއި އެކަމަކު އިންޑިއާ އަކީ ވެސް އެކުވެރިއެއް ކަމަށާއި އެހެންވެ ދެ ގައުމާ އެކު ހަމަހަމަ ގުޅުމެއް ބާއްވާނެ ކަމަށް ސިރިސޭނާ ވިދާޅުވެފައިވެ އެވެ. އަދި ޗައިނާގެ އިންވެސްޓްމަންޓްތައް ނޫނަސް އިގްތިސާދީ ބޮޑެތި މަޝްރޫއުތަކަށް އާ ސަރުކާރުން ބަދަލު ގެންނާނެކަން ވަނީ ކުރިން ވެސް އިއުލާނުކޮށްފަ އެވެ. އެހެންވެ ރާޖަޕަކްސަގެ ވެރިކަން ވެއްޓުން ވެފައި ވަނީ ސަރަހައްދުގައި ޗައިނާގެ ނުފޫޒަށް ބަދަލު ގެނުވާނެ މުހިންމު ކަމަކަށް ވެގެން ދާނެ ކަމަށް މަސްރަހު ދިރާސާކުރާ ފަރާތްތަކުން ދެކެ އެވެ.


Engireysi football Southampton badhalu genai: Pochettino\nއިނގިރޭސި ފުޓްބޯޅައަށް ސައުތެމްޓަން ބަދަލެއްގެނައި: ޕޮޗެޓިނޯ\nޕޮޗެޓިނޯ ސައުތުހެމްޓަންއަށް ކޯޗް ކޮށްދިން އިރު\nއިނގިރޭސި ފުޓްބޯޅައިގެ ވިސްނުން ބަދަލު ކުރީ އޭނާގެ ކޯޗްކަމުގެ ދަށުގައި ސައުތުހެމްޓަން އިން ބިނާކުރި ފިލޯސަފީގެ ދަށުން ކަމަށް، މައުރީޝިއޯ ޕޮޗެޓިނޯ ބުނެފި އެވެ.\nޕޮޗެޓިނޯ ބުނީ، 2013 ވަނަ އަހަރު އޭނާ ސައުތުހެމްޓަންގެ ކޯޗް ކަމާ ހަވާލުވިއިރު، ޒުވާން ކުޅުންތެރިންނަށް އިނގިރޭސި ފުޓްބޯޅައިގައި ކުރާ އިތުބާރު ކުޑަ ކަމަށެވެ. ނަމަވެސް އޭނާ ސައުތުހެމްޓަންގެ ކޯޗް ކަމާ ހަވާލުވެ ޒުވާން ކުޅުންތެރިންނަށް ފުރުސަތު ދީ، އެ ޓީމުން ހޯދި ކުރިއރުންތަކުން ޒުވާން ކުޅުންތެރިންނާމެދު އިނގިރޭސި ފުޓްބޯޅައިގެ އިތުބާރު ބޮޑުވި ކަމަށް އާޖެންޓީނާގެ ކޯޗް ފާހަގަ ކުރެ އެވެ.\nދޮޅު އަހަރުގެ މުއްދަތެއް ޕޮޗެޓިނޯ، ވަނީ ސައުތުހެމްޓަންގައި ހޭދަ ކޮށްފަ އެވެ. އޭނާގެ ކޯޗް ކަމުގެ ދަށުން 2013/14 ސީޒަންގައި ސައުތުހެމްޓަން ވަނީ ޕްރިމިއާ ލީގްގެ ތާވަލުގެ އަށް ވަނައިގައި ނިންމާލާފަ އެވެ. އެއީ 2003 ވަނަ އަހަރުގެ ފަހުން ޕްރިމިއާ ލިގްގައި އެ ޓީމުން ހޯދި އެންމެ ބޮޑު ކުރިއެރުމެވެ.\n"އިނގިރޭސި ފުޓްބޯޅައިގެ ވިސްނުން ބަދަލު ކުރުމުގައި 2013/14 ގައި ސައުތުހެމްޓަން އަދާކުރިވަރުގެ ބޮޑު ދައުރެއް އަދާ ކުރި އެހެން ޓީމެއް ފާހަގަ ވެފައެއް ނެތް،" ދަ އެތުލެޓިކްއަށް ދިން އިންޓަވިއުގައި ޕޮޗެޓިނޯ ބުންޏެވެ. "އަހަރެމެން އައީ ނިކޮލޯ ކޫޓިސޭ ކަހަލަ ރައީސްއެއް ހުރި ކުލަބަކަށް، އަހަރެމެން ބޭނުންވާ ހާއްސަ ސްޓައިލްގެ ފުޓްބޯޅަ ކުޅޭނެ ސްކޮޑެއް ބިނާ ކުރުމަށް އޭނާ ހުރިހާ އެހީއެއް ދިން. ތަފާތު މާހައުލެއްގައި ހާއްސަ ސްޓައިލްގެ ފުޓްބޯޅައެއް އަހަރެމެންނަށް ކުޅެވުމަކީ އާދަޔާ ހިލާފު ކަމެއް."\nއޭނާ ބުނީ، ރީތި ފުޓްބޯޅައެއް ސައުތުހެމްޓަން ކުޅުވުނީ، އޭނާ އެސްޕަންޔޯލްގައި ހުރިއިރު ކުޅުނު ފުޓްބޯޅައިން އިންސްޕަޔާ ވެގެން ކަމަށެވެ.\nސައުތުހެމްޓަންގެ ކޯޗްކަން ދޫކޮށް ޕޮޗެޓިނޯ ބަދަލުވީ ޓޮޓެންހަމް ހޮޓްސްޕާސް އަށެވެ. އެ ކުލަބުގައި މިދިޔަ ސީޒަނާ ހަމަޔަށް ކާމިޔާބު ދުވަސްތަކެއް ހޭދަ ކުރި އެވެ. މިދިޔަ އަހަރު ނޮވެމްބަރު މަހު އެ ކުލަބުގެ ކޯޗް ކަމުން އޭނާ ވަކި ކުރި ފަހުން ޓީމަކާ އަދި ހަވާލެއް ނުވެ އެވެ.\nސައުދީން ގަނެފައިވާ، ނިއުކާސަލް ޔުނައިޓަޑްގެ ކޯޗް ކަމަށް އަންނަ ސީޒަންގައި ޕޮޗެޓިނޯ ގެންދަން މަސައްކަތް ކުރާ ކަމުގެ އަޑުތައް ވަނީ ގަދަ ވެފަ އެވެ.\nބާސާއަށް އަލުން ބަދަލުވާން ނޭމާ ކެތްމަދުވެފައި!\nއަންނަ ސީޒަނަށް ބެޓިސްގެ ކޯޗަކަށް ޕެލެގްރިނީ\nއާ ސީޒަންގެ ފެށުން ހެންޑަސަންއަށް ގެއްލިދާނެ


ވިޔަވަތި ޤުރުއާން މުބާރާތުގެ ނަތީޖާ ފާޅުކޮށްފި - މިލަދުންމަޑުލު އުތުރުބުރީ އަތޮޅު ކައުންސިލްގެ އިދާރާ\nށ.އަތޮޅުގެ 2016ވަނަ އަހަރުގެ ޤުރުއާން މުބާރާތުގެ ނަތީޖާ ފާޅުކުރުމާއި، ވަނަވަނައަށް އައި ދަރިވަރުންނަށް އިނާމު ދިނުމުގެ ޚާއްޞަ ޖަލްސާ މިރޭ ށ.އަތޮޅު ތަޢުލީމީ މަރުކަޒުގައި ބާއްވައިފިއެވެ.\nކީރިތި ޤުރުއާންގެ މޫރިތި އާޔަތްތަކުން ފެށިގެން ދިޔަ މިޖަލްސާ ޝަރަފްވެރިކޮށްދެއްވީ މިލަދުންމަޑުލު އުތުރުބުރީ އަތޮޅުކައުންސިލްގެ ރައީސް އަލްފާޟިލް މުޙައްމަދު ޢާރިފްއެވެ.\nމި މުބާރާތުގެ ޝަރަފްވެރި 1ވަނަ އާއި، ގަދަ5ގެ އެއްވަނަ ޙާޞިލުކޮށްފައިވަނީ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް އެވެ. ގަދަ5ގެ ދެވަނަ ޙާޞިލުކޮށްފައިވަނީ ށ.ކަނޑިތީމު ޝަބްނަމީވިލަ މައިޝަން މުޙައްމަދު ރަޝީދާއި، ށ. މިލަންދޫ މީނާޒުހައުސް މުޙައްމަދު ހަނޫން ރަޝީދެވެ. 3ވަނަ ޙާޞިލުކޮށްފައިވަނީ ށ.ފީވަކު ޙާޟިލް އާމިނަތު ނޫރު އެވެ. 4ވަނަ އަށް ށ.މިލަންދޫ ވިލާސް ޢާއިޝަތު އިސްމާ އާއި، މިލަންދޫ ޓީމުގައި ހިމެނޭ ށ.ފުނަދޫ ހެޕީލާލު މުޙައްމަދު ފަރާޒު ހޮވިފައިވެއެވެ. 5ވަނަ އަށް ހޮވިފައިވަނީ ށ.މިލަންދޫ ނޫއަލި ޢާއިޝަތު ޞަބާއެވެ.\nމުޅި މުބާރާތުން ނުބަލައި ކިޔެވުމުގެ ގޮފިން 1ވަނަ ޙާޞިލުކޮށްފައިވަނީ ށ.މިލަންދޫ ވިލާސް ޢާއިޝަތު އިސްމާއެވެ. 2ވަނަ އަށް ށ. މިލަންދޫ ނޫއަލި ޢާއިޝަތު ޞަބާ ހޮވިފައިވާއިރު 3ވަނަ އަށް ހޮވިފައިވަނީ ށ.ފޯކައިދޫ މަރާމް އާޔާ ބިންތު މުޙައްމަދެވެ.\nމުޅި މުބާރާތުން ބަލައިގެން ކިޔެވުމުގެ ގޮފިން 1ވަނަ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް ހޮވިފައިވާއިރު، އެ ގޮފިން 2ވަނަ އަށް ހޮވިފައިވަނީ ށ. މިލަނ މީނާޒުހައުސް މުޙައްމަދު ހަނޫން ރަޝީދާއި، ށ. ކަނޑިތީމު ޝަބްނަމީވިލާ މައިޝަން މުޙައްމަދު ރަޝީދެވެ. 3ވަނަ ޙާޞިލުކޮށްފައިވަނީ ށ.ފީވަކު ހާސިލް އާމިނަތު ނޫރުއެވެ.\n6 އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ޙާޞިލުކޮށްފައިވަނީ ށ. ފޭދޫ ކެނދިފަށުވިގެ ޢާއިޝަތު ނީމް އަޙްމަދެވެ. 3ވަނަ އަށް ހޮވިފައިވަނީ ށ.ފުނަދޫ ބޮންތި އަންޖަލް މުޙައްމަދު ފަޟީލްއެވެ.7އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ށ. ފޯކައިދޫ މަރާމް ހަދާޔާ ބިންތު މުޙައްމަދު ހޯދާފައިވާއިރު އެ ޢުމުރު ފުރާއިން 3ވަނަ ހޯދާފައިވަނީ ށ.ފޯކައިދޫ ގްރީންލޮޖް އަމީރާ ބިންތު ވަލީދެވެ.9އަހަރުން ދަށުގެ ނުބަލައި ކިޔެވުމުގެ ގޮފިން 2ވަނަ ހޯދާފައިވަނީ ށ. ފޯކައިދޫ މަރާމް އާޔާ ބިންތު މުޙައްމަދެވެ. 3ވަނަ ހޯދާފައިވަނީ ށ. ކަނޑިތީމު ކަނީރުމާގޭ ޢާއިޝަތު ޝާޔާން ސުހައިލް އެވެ. 11 އަހަރުންދަށުގެ ނުބަލައި ކިޔެވުމުގެ ގޮފިން 1ވަނަ ށ. މިލަންދޫ ނޫއަލި ޢާއިޝަތު ޝަބާ ހާޞިލުކޮށްފައިވާއިރު އެ ޢުމުރުފުރާއިން 3ވަނަ ޙާޞިލުކޮށްފައިވަނީ ށ.ފުނަދޫ ލަކީސްޓަރ ޢާއިޝަތު ނަޢުމާއެވެ. 16 އަހަރުން ދަށުގެ ޢުމުރުފުރާއިން ނުބަލައި ކިޔެވުމުގެ ގޮފިން 1ވަނަ ޙާޞިލުކޮށްފައިވަނީ ށ. މިލަންދޫ ވިލާސް ޢާއިޝަތު އިސްމާއެވެ. 2ވަނަ ށ. ކަނޑިތީމު ވައިމަތީގޭ އަޒްލީލާ އިބްރާހީމް ރަޝީދު ހޯދާފައިވާއިރު 3ވަނަ ހާޞިލުކޮށްފައިވަނީ ށ. މިލަންދޫ ހުވާސް ޢާއިޝަތު ޠޫލާ އަންވަރެވެ.\n9 އަހަރުން ދަށް ބަލައިގެން ކިޔެވުމުގެ ގޮފިން 3ވަނަ ޙާޞިލުކޮށްފައިވަނީ ށ.ފޭދޫ މީނާޒު މުޙައްމަދު އަހުލަމް ސަޢީދުއެވެ. 11 އަހަރުން ދަށުގެ ބަލައިގެން ކިޔެވުމުގެ ގޮފިން 2ވަނަ ޙާޞިލުކޮށްފައިވަނީ ށ. މިލަންދޫ ސަންޝައިން ޢާމިނަތު ރައިސާ ރަޝީދު އެވެ. 3ވަނަ ޙާޞިލުކޮށްފައިވަނީ ށ. ބިލެތްފަހީ ލަކީ މުޙައްމަދު ޔައީޝް އެވެ. 13 އަހަރުން ދަށް ބަލައިގެން ކިޔެވުމުގެ ގޮފިން 1ވަނަ ށ. ކަނޑިތީމު ޝަބްނަމީވިލަ މައިޝަން މުޙައްމަދު ރަޝީދު ހާޞިލުކޮށްފައިވާއިރު 2ވަނަ ޙާޞިލުކޮށްފައިވަނީ ށ. ފީވަކު ޙާސިލް އާމިނަތު ނޫރުއެވެ. 3ވަނަ ޙާޞިލުކޮށްފައިވަނީ ށ.ފުނަދޫ ހިރިޔާ ޢާއިޝަތު އިނާން ރަމްޒީ އާއި، ށ. ކަނޑިތީމު ދިލްޝާދުގޭ ޖިލާ ޝަމީމުއެވެ. 16 އަހަރުން ދަށުގެ ބަލައިގެން ކިޔެވުމުގެ ގޮފިން 1ވަނަ ށ. ކޮމަންޑޫ ރަބީޢުގޭ ޢާއިޝަތު އަފްނާން ޝަރީފް ހޯދާފައިވާއިރު 2ވަނަ ޙާޞިލުކޮށްފައިވަނީ ށ. މިލަންދޫ މީނާޒުހައުސް މުޙައްމަދު ހަނޫން ރަޝީދެވެ. 3ވަނަ ޙާޞިލުކޮށްފައިވަނީ ށ. މިލަންދޫ ޓީމުގައި ހިމެނޭ ށ. ފުނަދޫ ހެޕީލާލު މުޙައްމަދު ފަރާޒުއެވެ. 19 އަހަރުން ދަށުގެ ޢުމުރުފުރާއިން 2ވަނަ ޙާޞިލުކޮށްފައިވަނީ ށ. ފުނަދޫ ނިއުމޫން ދަޙްލާން މުޙައްމަދު ރިޟާއެވެ. 3ވަނަ ޙާޞިލުކޮށްފައިވަނީ ށ. ކޮމަންޑޫ އައްސޭރި ފާޠިމަތު ޔަމާނީއެވެ.\nމުޅިމުބާރާތުން 1ވަނަ ޓީމަކަށް މިލަންދޫ ކައުންސިލްގެ ޓީމު ހޮވިފައިވާއިރު މި މުބާރާތުގެ 2ވަނަ ހޯދާފައިވަނީ ށ.ކނަޑިތީމު ކައުންސިލް އިދާރާގެ ޓީމެވެ. އަދި 3ވަނަ ޙާޞިލުކޮށްފައިވަނީ ށ.ފީވަކު ކައުންސިލް އިދާރާގެ ޓީމެވެ.


Bollywood Ge Filmee Thariaku 22 Meehun Ge Furaana Salaamaiy Kohdheefi - Vaguthu\nކޮވިޑް-19: އަތޮޅުތައް އަދިވެސް ނުރައްކަލުގައި! -5ގަޑިއިރު ކުރިން\nފިލްމީތަރި ސޮނޫ ސޫދް އާއި އޭނާގެ ޓީމުން އެއް ރޭގެ މަސައްކަތުން 22 މީހުންގެ ފުރާނަ ސަލާމަތްކޮށްދީފިއެވެ.\nއިންޑިއާގެ ބެންގަލޫރުގެ ހޮސްޕިޓަލަކަށް އޮންސިޖަން ފޯރުކޮށްދީ ގިނަ ބައެއްގެ ފުރާނަ ސަލާމަތްކޮށްދީފައިވާއިރު ގާތްގަނޑަކަށް 22 މީހުން ތިބީ ބެންގަލޫރުގެ ހޮސްޕިޓަލުގައި އޮކްސިޖަން ނުލިބި މަރުގެ ތުންފަތްމަތީގައެވެ.\nއޭއާރްއޭކޭ ހޮސްޕިޓަލުގައި އޮކްސިޖަން ހުސްވެގެން އުޅޭކަމަށް އެންގުމާ އެކު ސޮނު ސޫދް ޗެރިޓީ ފައުންޑޭޝަނުން އަންގާރަ ދުވަހު ވަނީ އެ ހޮސްޕިޓަލަށް އޮކްސިޖަން ފޯރުކޮށްދީފައެވެ. އެ ހޮސްޕިޓަލުން އޭގެ ކުރިން ވަނީ އޮކްސިޖަން ހުސްވެ ދެ މީހަކު މަރުވެފައެވެ.\nދަންވަރުގެ ވަގުތުގައި ސޮނު ސޫދްގެ ޓީމުން ކުރި މަސައްކަތުން ހޮސްޕިޓަލަށް ވަނީ 15 ސިލިންޑަރުގެ އޮކްސިޖަން ގެންގޮސްފައެވެ. ސޫދް ބުނީ ކުޑަވަގުތުކޮޅަކަށް ވެސް ލަސްވި ނަމަ ގިނަ ބައެއްގެ ފުރާނަ ގެއްލުނީސް ކަމަށެވެ.\nބެންގަލޫރުގެ އެ ހޮސްޕިޓަލުގައި އޮތް ބަލި މީހަކު އެހެން ހޮސްޕިޓަލަކަށް ގެންދަން ބެލިއިރު އެމްބިއުލާންސް ޑްރައިވަރެއް ނެތުމުން އެމީހާ އެހެން ހޮސްޕިޓަލަކަށް ގެންދިއުމަށް އިންޑިއާ ފުލުހުން ވަނީ އެހީތެރިކަން ފޯރުކޮށްދީފައެވެ.\nއިންޑިއާ އަށް އަރާފައިވާ ކޮވިޑް-19 ގެ ދެވަނަ ރާޅާއެކު އެ ގައުމުން ގިނަ ބަޔަކު ވަނީ ބައްޔަށް ފައްސިވެފައެވެ. އެގޮތުން މިހާތަނަށް އިންޑިއާ އިން 20 މިލިއަނަށްވުރެ ގިނަ މީހުން ބައްޔަށް ފައްސިވެފައިވާއިރު އެތައް ލައްކަ ބައެއްގެ ފުރާނަ ވަނީ ވަކިވެ ގޮސްފައެވެ.\nސޮނު ސޫދް ވަނީ ކޮވިޑް-19 ގެ ދެ ޑޯޒް ވެކްސިން ފުރިހަމަކޮށްފައެވެ. އޭނާ ވަނީ ވެކްސިންގެ ދެ ޑޯޒް ހަމަކުރުމަށް އެންމެންނަށް އިލްތިމާސް ކޮށްފަ އެވެ.\nމެއި 5, 2021 19:14\nމޭން ވިތް އަ ގޯލްޑެން ހާރޓް. ހީ އިސް އަ ރިއަލް ސުޕަރ ހީރޯ


ސުޝާންތުގެ ހުވަފެނެއް އަންކިތާ ފުރިހަމަ ކޮށްދެނީ\nސުޝާންތު އާއި އަންކިތާ ލޯބީގެ ގޮތުން ގުޅިގެން6އަހަރު ހޭދަކުރި\nއަންކިތާ ވަނީ ގަސް ވިއްކާ ފިހާރައެއްގެ ތެރެއިންފެނިފައި\n8 ސެޕްޓެންބަރ 2020 | އަންގާރަ 17:12\nނިމިދިޔަ ޖޫން މަހުގެ 14ގައި ދަންޖެހިގެން މަރުވެފައި ހުއްޓާ ފެނުނު އެކްޓަރު ސުޝާންތު ސިންގް ރާޖްޕުތް ގެ ކުރީގެ ލޯބިވެރިއާ އަންކިތާ ލޯކަންޑޭ މިވަނީ ސުޝާންތުގެ ހުވަފެނެއް ހަގީގަތަކަށް ހެދުމުގެ މަސައްކަތް ފަށާފައެވެ.\nމީގެ ދުވަސްކޮޅެއް ކުރިން ސުޝާންތުގެ ދައްތަ ޝުވެތާ ސިންގް ހިއްސާ ކުރި ޕޯސްޓެއްގައި ބުނެފައިވަނީ 1000 ގަސް އިންދުމަކީ ސުޝާންތު އަބަދު ވެސް ދެކެމުން އައި ހުވަފެނެއް ކަމަށެވެ. އަދި އޭނާ ވަނީ ފޭނުންގެ ކިބައިން ސުޝާންތުގެ ހުވަފެން ހަގީގަތަކަށް ހަދައި ދިނުމަށް އެދިފައެވެ.\nޝުވެތާގެ މި ޕޯސްޓަށް ފަހު އަންކިތާ ވަނީ ސުޝާންތުގެ ހުވަފެން ފުރިހަމަ ކޮށްދިނުމުގެ މަސައްކަތް ފަށާފައެވެ. އަދި އަންކިތާ ވަނީ އޭނާގެ މަންމަ އާއެކު ގަސްވިއްކާ ފިހާރައަކުން ވެސް ފެނިގެން ގޮސްފައެވެ. އަދި އެ ފިހާރަ ތެރެއިން އޭނާއާ ސުވާލު ކުރުމުން ބުނީ ސުޝާންތުގެ ހުވަފެން ހަގީގަތަކަށް ހަދައި ދިނުމުގެ މަސައްކަތް ފަށާފައިވާ ކަމަށާއި ގަސް އިންދުމުގައި އެންމެން ވެސް އެހީތެރިވުމަށް އެދޭ ކަމަށެވެ.\nއަންކިތާ އާއި ސުޝާންތު ލޯބީގެ ގޮތުން ގުޅިގެން6އަހަރު އެކީގައި ހޭދަކޮށްފައިވެއެވެ. މި ދެމީހުންގެ ލޯބީގެ ގުޅުން ފެށިގެން އައީ ސްޓަރ ޕުލަސް އިން ދެއްކި ޑްރާމާ ސީރީޒެއް ކަމަށްވާ ޕަވިތްރަ ރިޝްތާއިންނެވެ.\n11 ސެޕްޓެންބަރ 2020 | ހުކުރު 10:28\nސްޓާ ޕްލަސްއިންތަ ޕަވިތްރަ ރިޝްތާ ދެއްކީ؟


ހދ. ހިރިމަރަދޫ ސްކޫލުގައި 03 ކުލާސްރޫމް ޢިމާރާތް ކުރުމަށް\nހދ. ހިރިމަރަދޫ ސްކޫލުގައި 03 ކުލާސްރޫމް ޢިމާރާތް ކުރުމަށް ޝައުޤުވެރިވާ ފަރާތްތަކުން އަންދާސީހިސާބު ހުށަހެޅުމުގެ ދަޢުވަތު\nމިކައުންސިލުން ދޭ ބީ.އޯ.ކިއު އާއި، ކުރެހުންތަކާއި، ޓެކްނިކަލް ސްޕެސިފިކޭޝަނާއި ކޮންޓްރެކްޓް އުސޫލުތަކާ އެއްގޮތްވާ ގޮތުގެ މަތިން ހދ. ހިރިމަރަދޫ ސްކޫލުގައި 03 ކުލާސްރޫމް ޢިމާރާތް ކުރުމަށް ޝައުޤުވެރިވާ ފަރާތެއް ހޯދަން ބޭނުންވެއްޖެއެވެ. ބީލަމާބެހޭ މައުލޫމާތު ދިނުން އޮންނާނީ 02 ފެބުރުވަރީ 2015 ވާ ހޯމަ ދުވަހުގެ 11:00 ގައި މިއިދާރާގައެވެ. އަދި މަޢުލޫމާތު ސާފުކުރުމަށް ކަނޑައެޅިފައިވާ ގަޑީގައި ހާޒިރުވެވަޑައިނުގަންނަވާ ފަރާތްތަކަށް ބީލަން ހުށަނޭޅުއްވޭނެ ވާހަކަ ދެންނެވީމެވެ.\nބީލަން ހުށަހެޅުމަށް ޝައުޤުވެރިވެލައްވާ ފަރާތްތަކުން ބީލަން ހުށަހަޅުއްވަންޖެހޭ ތާރީޚަކީ 08 ފެބުރުވަރީ 2015 ވާ އާދީއްތަ ދުވަހުގެ 11:00 ގައި ހދ. އަތޮޅު ކައުންސިލް އިދާރާއަށެވެ. ގަޑިޖެހިގެން ހުށަހަޅުއްވާ ބީލަންތައް ބަލައިނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ.\nވީމާ، މިމަސައްކަތްތައް ކުރެއްވުމަށް ޝައުޤުވެރިވެލައްވާ ފަރާތްތަކުން ބީލަން ހުށަހެޅުމުގެ ދަޢުވަތު ހުޅުވާލައި، މިކަން ޢާންމުކޮށް އިޢުލާން ކުރީމެވެ.\nސުންގަޑި: 02 ފެބުރުވަރީ 2015 1100


މުޙައްމަދު ނައުރިފް 23 އޭޕްރިލް 2021\nއޭދަފުށީގައި އުޅުމަށްފަހު މިމަހުގެ 1 ވަނަދުވަހުގެ ފަހުން އެރަށުން ފޭބި އެންމެން އެމީހަކު ހުރި ތަނެއްގައި ކަރަންޓީނުވުމަށް އަންގައިފިއެވެ.\nއޭދަފުށިން ކޯވިޑް ކޭސްތައް ފެންނަން ފަށާފައި މިވަނީ މިމަހުގެ 19 ވަނަދުވަހު އެރަށު ފްލޫ ކްލިނިކަށް ދެއްކި އަންހެނަކު އެ ބައްޔަށް ޕޮޒިޓިވްވިކަން އެނގުނު ހިސާބުންނެވެ. އޭގެ ފަހުން މުޖުތަމައުގެ ތެރޭގައި މި ބަލި ފެތުރި މިހާތަނަށް އެރަށުން 37 މީހަކު ވަނީ މި ބައްޔަށް ޕޮޒިޓިވްވެފައެވެ.\nއޭދަފުށިން ކޯވިޑް ކޭސްތައް ފެންނަމުންދާ މިންވަރު އިތުރުވަމުން އަންނާތީ، އެރަށުގައި އުޅުމަށްފަހު މިމަހުގެ 1 ވަނަދުވަހުގެ ފަހުން އެރަށުން ފުރައިގެން އެހެން ރަށްރަށަށް ދިޔަ މީހުން އެމީހަކު ހުރި ތަނެއްގައި އަމިއްލައަށް ކަރަންޓީނުވުމަށް ބ. އަތޮޅު ހޮސްޕިޓަލުން ވަނީ އަންގާފައެވެ. އެމީހަކު ހުރި ރަށެއްގެ ހޮސްޕިޓަލަކަށް ނުވަތަ ސިއްހީ މަރުކަޒަކަށް ވީ ހާއަވަހަކަށް އެކަން އެންގުމަށްވެސް ބ. އަތޮޅު ހޮސްޕިޓަލުން އިލްތިމާސްކުރައްވައެވެ. އަދި ޓެސްޓްގެ ނަތީޖާ ލިބެންދެން ކަރަންޓީނުގައި ތިބުމަށްވެސް އެ ހޮސްޕިޓަލުން ވިދާޅުވެއެވެ.\nމިމަހުގެ 1 ވަނަދުވަހުގެ ފަހުން އޭދަފުށިން މާލެ ދިޔަ މީހުންވެސް ފްލޫ ކްލިނިކްތަކަށް އަންގާ ސާމްޕަލް ނެގުމަށްވެސް ބ. އަތޮޅު ހޮސްޕިޓަލުން އިލްތިމާސްކުރައްވައެވެ. އަދި ނަތިޖާ ނެގެޓިވްވި ނަމަވެސް އޭދަފުށިން މާލެ ދިޔަ މީހަކު ނަމަ 14 ދުވަހުގެ މުއްދަތަށް ކަރަންޓީނުގައި ފުރިހަމަކޮށް އަލުން ޓެސްޓު ހަދާ ނަތީޖާ ލިބެންދެން މަޑުކުރުމަށްވެސް އެ ހޮސްޕިޓަލުން ވަނީ އަންގަވާފައެވެ.\nއޭދަފުށީގައި މިބަލި ފެތުރެން ދިމާވި ސަބަބަބެއް އަދި ދެނެގަނެވިފައި ނުވާކަމަށް ބ.އަތޮޅު ހޮސްޕިޓަލުން ވިދާޅުވެއެވެ. ބަލިން ރައްކާތެރިވުމަށް އެރަށުގައި މިހާރުވަނީ ރައްކާތެރިކަމުގެ ފިޔަވަޅުތައް ވަރުގަދަކޮށްފައެވެ.\nއަރުޝީފަށް ނެގީ 23/04/2021 09:29\nއެންމެފަހުން އަޕްޑޭޓްކުރީ 23/04/2021 09:29\nޢަލީ ރަމީޒް 12 މިނެޓު ކުރިން\nއަބްދުލް ވާހިދު ޙަސަން 12 މިނެޓު ކުރިން\nފާތިމަތު ޔަމާނީ 17 މިނެޓު ކުރިން


Resort Hadhamun Dhaa Hurihaa Rasheh Balai Faas Kuranee - Vaguthu\nރިސޯޓު ހަދަމުންދާ ހުރިހާ ރަށެއް ބަލައި ފާސްކުރަނީ\nފުށިދިއްގާ ގައި ގަވާއިދާ ޚިލާފަށް ވިޔަފާރިކޮށް، މާލީ މަންފާ ހޯދާފައިވާތީ ރާއްޖޭގައި ރިސޯޓު ހަދަން ދޫކޮށްފައިވާ ހުރިހާ ރަށްތައް ބަލައި ފާސްކުރަން ޓުއަރިޒަމް މިނިސްޓްރީން ނިންމައިފިއެވެ.\nޓޫރިޒަމް މިނިސްޓްރީގައި ނޫސްވެރިންނާ މިއަދު ބައްދަލުކުރައްވާ މިނިސްޓަރު އަލީ ވަހީދު ވިދާޅުވީ ފުށިދިއްގާގައި ހިނގާދިޔަ ކަމެއް ދެން ތަކުރާރުވާން ބޭނުންނުވާ ކަމަށެވެ. އެހެން ކަމުން ރިސޯޓުގެ ގޮތުގައި ތަރައްގީ ކުރުމަށް ސަރުކާރުން ދޫކޮށްފައިވާ 115 ރަށެއްގައި ކުރަނީ ކޮންކޮން ކަމެއްތޯ ބެލުމަށް ނިންމާފައިވާ ކަމަށް މިނިސްޓަރު ވިދާޅުވިއެވެ. އެތަންތަން އަންނަ މަހުގެ 17 ވަނަ ދުވަހުގެ ކުރިން ބަލައި ފާސްކުރާނެ އެވެ.\nމީގެއިތުރުން ރިސޯޓްގެ ގޮތުގައި ތަރައްގީކުރުމަށް ދީފައިވާ ރަށްތަކާއި ފަޅުތަކުގެ ތެރެއިން 70 ރަށެއްގެ މަސައްކަތް ހުއްޓިފައިވާތީ އެކަމާމެދު ވެސް ވަރަށް އަވަހަށް ގޮތްތަކެއް ނިންމާނެ ކަމަށްވެސް އަލީ ވަހީދު ވިދާޅުވިއެވެ.\nފުށިދިއްގާ އަށް އިއްޔެ ފުލުހުންނާއި ޓޫރިޒަމް މިނިސްޓްރީގެ ޓީމެއް ގޮސް ބަލައި ފާސްކޮށްފައިވާއިރު މިނިސްޓަރު އަލީ ވިދާޅުވީ ފުށިދިއްގާގައި ހިންގާފައިވަނީ ޖަރީމާއެއް ކަމަށެވެ. އެގޮތުން ފުށިދިއްގާ އަކީ ޖަނަރޭޓަރެއް ބަހައްޓައި ކަރަންޓު ލިބޭ ގޮތަށްހުރި ރަށެއް ކަމަށްވީ ނަމަވެސް އެ ރަށުގައި މަސައްކަތް ކުރަން ބައިތިއްބާފައިތިބި ދެ ބިދޭސީން އުޅެނީ ކަނު އަނދިރީ ގައި ކަމަށް މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ އެއީ އިންސާނިއްޔަތުކަމާ ހިލާފަށް ކޮށްފައިވާ ކަމެއް ކަމަށާއި މި މައްސަލަ އިތުރަށް ތަހުގީގުކޮށް އަޅަން ޖެހޭ ފިޔަވަޅުތައް އަޅާނެ ކަމަށެވެ.\nޓޫރިޒަމް މިނިސްޓްރީން ވަކިގޮތެއް އަންގަންދެން ފުށިދިއްގާ މިވަގުތު އޮތީ ފުލުހުންގެ ބެލުމުގެ ދަށުގައެވެ.


Honihiru Dhuvahu Sunnai Roadha hifumuge hukum (Part2) | #Dhiislam\nހޮނިހިރު ދުވަހު ސުންނަތް ރޯދަ ހިފުމުގެ ޙުކުމް (2 ވަނަ ބައި)\n8 months ago |0comment| July 8, 2017\nފަޟީލަތުއްޝައިޚް އިލްޔާސް ޖަމާލް\nމިހާހިސާބުން އަޅުގަނޑުމެންގެ ހިތުގައި މުހިއްމު ދެ ސުވާލެއް އުފެދެއެވެ.\nފުރަތަމަ ސުވާލަކީ: މި ޙަދީޘް ޞައްޙަކުރައްވާ ޢިލްމުވެރިން އަލްބާނީ ވިދާޅުވިފަދައިން އެދުވަހު ސުންނަތް ރޯދަ ހިފުމަކީ ޙަރާމް ކަމެކޭ ވިދާޅުނުވީ ކީއްވެ ބާވައެވެ؟ އަދި (ރޯދަ ވީއްލާނެ އެއްޗެއް ނުލިބިގެން މޭބިސްކަދުރު ގަހެއްގެ ތޮށިގަނޑު ނުވަތަ ގަހެއްގެ އޮފިގަނޑެއް މެނުވީ ނުފެނުނަމަ، ފަހެ އެ ހަފައިގެން ވިޔަސް ރޯދަ ވީއްލުމަށް) އެއޮތް ބަސްފުޅު އެހާ ވަރުގަދަ އިރު އެއީ މަކްރޫހަ ކަމެކޭ ވިދާޅުވީ ކޮން ސަބަބަކާހުރެ ތޯއެވެ؟ ކަމެއް ނަހީވުމުގެ އަޞްލަކީ އެކަމެއް ޙަރާމްވުން ނޫންތޯއެވެ؟\nދެވަނަ ސުވާލަކީ: ޙަދީޘުގައި ވަރަށް ޞަރީޙަބަހުން އެވަނީ ހޮނިހިރު ދުވަހު ފަރުޟު ރޯދައެއް މެނުވީ ނުހިފުމަށެވެ. އޭގެ މާނައަކީ ފަރުޟު ރޯދަ ފިޔަވައި ހުރިހާ ވައްތަރެއްގެ ރޯދަ ހިފުން ނަހީވެގެންވުމެވެ. ހަމައެކަނި އިސްތިސްނާވެގެންވަނީ ފަރުޟު ރޯދައެވެ. ވީމާ އެފަދައިން އެބަސްފުޅުވަނިކޮށް އެދުވަސް އެކަހެރި ނުކުރާނަމަ، ނުވަތަ އެދުވަސް ޚާއްޞަ ނުކުރާނަމަ، ނުވަތަ އެދުވަހު ރޯދަހިފުން އާދަޔަކަށް ނުހަދާނަމަ، އެދުވަހު ސުންނަތް ރޯދަހިފުން ހުއްދަވާނެއޭ ބުނެވޭނީ ކޮންފަދައަކުން ތޯއެވެ؟\nފުރަތަމަ ސުވާލުގެ ޖަވާބުގައި ދަންނަވަންޖެހެނީ: ކަމެއް ނަހީވުމުގެ އަޞްލަކީ އެކަމެއް ޙަރާމްވުންކަން ކަށަވަރެވެ. ނަމަވެސް ނަހީވެގެންވާ ކޮންމެ ކަމަކީ ޙަރާމްގެ ދަރަޖައިގައިވާ ކަންކަމެއް ނޫނެވެ. ބައެއްފަހަރު އެނަހީކުރެވިގެންވާ ކަމަކީ މަކްރޫހަ ކަމެއް ކަމުގައި ވެދާނެއެވެ. އެކަން ބިނާވެގެންވަނީ ދަލީލުތައް ނިޔާކުރާ ގޮތެއްގެ މައްޗަށެވެ. މިކަން ތަޤްރީރުކުރައްވަމުން مجموع الفتاوى ގައި ابن تيمية ވިދާޅުވެފައިވެއެވެ: (المقرر عند عامة الأصوليين أن النهي عن الشيء قاضٍ بتحريمه أو كراهته على حسب مقتضى الأدلة) މާނައީ: “ޖުމްލަކޮށް އެންމެހައި ޢުޞޫލީ ޢިލްމުވެރިންގެ އަރިހުގައި ކަމެއް ނަހީވެގެންވުމަކީ އެކަމެއް ޙަރާމްވުން ނުވަތަ އެކަމެއް މަކްރޫހުވުން ނިޔާކަނޑައަޅާނޭ ކަމެކެވެ. އެއީ ދަލީލުތައް ނިޔާކުރާ ގޮތެއްގެ މަތީންނެވެ.” އެގޮތުން ކަމެއް ނަހީވެގެންވަނީ ޙަރާމްގެ ދަރަޖައިގައި ނޫންކަން ދަލީލުކޮށްދޭ ޤަރީނާއެއް (ހެއްކެއް) އެކަމެއް ނަހީވެވުނު ދަލީލުން ނުވަތަ އޭގެ ބޭރުން އެހެން ދަލީލުތަކަކުން ލިބިއްޖެނަމަ އެނަހީ ނެގޭނީ ކަރާހަތުގެ މައްޗަށެވެ. މިކަމުގެ މިސާލުތައް އިސްލާމީ ޝަރީޢަތުގައި ވަރަށްގިނައެވެ. ޢަރަބި ޙިކްމަތްތެރި ބަހެއްގައިވެއެވެ: (وبالمثال يتضح المقال) “ވާހަކަ ބަޔާންވެ ފާޅުވާހުށީ މިސާލުންނެވެ.” އެހެންކަމުން އިސްވެ އެބަޔާންކުރެވުނު ފިޤްހީ ޤަވާޢިދު ބަޔާންކޮށްދޭނޭ މިސާލެއް މިތަނުގައި ޛިކުރުކުރަމެވެ. عمران بن حصين ގެ އަރިހުން ރިވާވެގެންވެއެވެ: «نَهَى رَسُولُ اللَّهِ صَلَّى اللَّهُ عَلَيْهِ وَسَلَّمَ عَنْ الْكَيِّ ….» މާނައީ: ކަވާޖެހުން (ދޮންދަގަނޑުން ފަރުވާކުރުން) رَسُولُ اللَّهِ صَلَّى اللَّهُ عَلَيْهِ وَسَلَّمَ ނަހީކުރެއްވިއެވެ. …” މިޙަދީޘުގެ ޝަރަޙައިގައި الحافظ ابن حجر ވިދާޅުވިއެވެ: وَالنَّهْيُ فِيهِ مَحْمُولٌ عَلَى الْكَرَاهَةِ أَوْ عَلَى خِلَافِ الْأَوْلَى لِمَا يَقْتَضِيهِ مَجْمُوعُ الْأَحَادِيثِ މާނައީ: “އެ ޙަދީޘުގައި އެވާ ނަހީ ނެގިގެންވަނީ ކަރާހަތުގެ މައްޗަށެވެ. ނުވަތަ އެންމެ އަޢުލާވެގެންވާ ގޮތާ ޚިލާފުވުމުގެ މައްޗަށެވެ. އެއީ ހުރިހާ ޙަދީޘެއް އެގޮތް ނިޔާކުރާކަމަށްޓަކައެވެ.” މިފަދަ އެހެން މިޘާލެއް ދަންނަވާލަމެވެ. ކީރިތި ރަސޫލާ صَلَّى اللَّهُ عَلَيْهِ وَسَلَّمَ ގެ އަރިހުން ރިވާވެގެންވެއެވެ: «لَا يَحْكُمْ أَحَدٌ بَيْنَ اثْنَيْنِ وَهُوَ غَضْبَانُ» . مُتَّفَقٌ عَلَيْهِ) މާނައީ: “އެއްވެސް މީހަކު އޭނާ ރުޅިއައިސްފައިވާ ޙާލު ދެމީހެއްގެ ދެމެދުގައި ޙުކުމް ނުކުރާށެވެ!” މިޙަދީޘުގައި ވާރިދުވެގެން އެވާ ނަހީއާމެދު «سبل السلام» ގައި الصنعاني ވިދާޅުވެފައިވެއެވެ: “އެކަން ޙަރާމްވުމުގައި (ޙަދީޘުގައި އެވާ) ނަހީ އެވަނީ ފާޅުވެގެންނެވެ. އަދި ޖުމްހޫރީ ޢިލްމުވެރިން އެކަން ނަންގަވާފައިވަނީ ކަރާހަތުގެ މައްޗަށެވެ. އަދި صحيح مسلم ގެ ޝަރަޙައިގައި النووي އެޙަދީޘަށް ބާބު ބަންނަވާފައިވަނީ: (ޤާޒީ މީހާ ރުޅިއައިސްފައިވާ ޙާލު ޙުކުމްކުރުން މަކްރޫހުވެގެންވާކަން ނަންގަނެވުނު ބާބު) މިފަދައިންނެވެ.” ދެންއެއަށްފަހު ޖުމްހޫރީ ޢިލްމުވެރިން އެކަން މަކްރޫހުގެ މާނައިގައި ނެންގެވި ސަބަބު ބަޔާންކުރެއްވިއެވެ. މިދެމިސާލުން އަޅުގަނޑުމެންނަށް އެނގެނީ ނަހީގެ ދެދަރަޖައެއް ވާކަމެވެ. އެއީ ޙަރާމްގެ ދަރަޖައާއި މަކްރޫހުގެ ދަރަޖައެވެ. އަދި ކަމެއް ނަހީވެއްޖެނަމަ އަޞްލަކީ އެކަން ޙަރާމުގެ ދަރަޖައިގައި ނެގުމެވެ. ނަމަވެސް އެކަން ޙަރާމުގެ ދަރަޖައިގައި ނުނުގޭނެކަމުގެ ދަލީލެއް އޮވެއްޖެނަމަ އެކަން ނެގޭނީ މަކްރޫހުގެ ދަރަޖައިގައެވެ.\nމިހާހިސާބުން އަޅުގަނޑުމެން ދަންނަންޖެހޭ ޙަޤީޤަތަކީ ހޮނިހިރު ދުވަހު ރޯދަހިފުން ނަހީވުމާމެދު ވާރިދުވެގެންވާ ޙަދީޘް ޞައްޙަކުރެއްވި ޢިލްމުވެރިން އެކަން ޙަރާމުގެ ދަރަޖައިގައި ނުނަންގަވައި މަކްރޫހުގެ ދަރަޖައިގައި ނަންގަވާނީ ދަލީލެއްގެ މައްޗަށް ބުރަވެކަމެވެ. އާދޭހެވެ! އެންމެ ދަލީލެއްގެ މައްޗަށް ބުރަވެއެއްނޫނެވެ. އެތައް ދަލީލުތަކެއްގެ މައްޗަށް ބުރަވެއެވެ. އެ ދަލީލުތަކުގެ ތެރެއިން ބައެއް ދަލީލުތައް ތިރީގައި މިދަންނަވަނީއެވެ:\n1 ބުޚާރީއާއި މުސްލިމް ރިވާކުރެއްވި ޙަދީޘެއްގައި ވެއެވެ: (كان يصوم شعبان كله) މާނައީ: “އެކަލޭގެފާނު މުޅި ޝަޢުބާނުގައި އެއްކޮށް ރޯދަ ހިއްޕަވައެވެ.” މުސްލިމްގެ ރިވާޔަތުގައިވަނީ މިފަދައިންނެވެ: (كان يصوم شعبان إلا قليلاً) މާނައީ: “އެކަލޭގެފާނު މަދުދުވަސްތަކެއް ފިޔަވައި މުޅި ޝަޢުބާންމަހުގައި ރޯދަ ހިއްޕަވާ ކަމުގައި ވިއެވެ.” އެމަދު ދުވަސްތަކަކީ ކަނޑައެޅިގެން ހޮނިހިރު ދުވަސްތައް ކަމުގައި އެނގޭކަށް ނެތެވެ. އެހެންކަމުގައި ވާނަމަ އެދުވަސްތަކުގެ ތެރޭގައި ހޮނިހިރު ދުވަސް ވުމުގެ އިޙްތިމާލު ވަރަށް ބޮޑެވެ.\n2 ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ: (من صام رمضان ثم أتبعه ستاً من شوال كان كصيام الدهر) رواه مسلم. މާނައީ: “ރަމަޟާންމަހު ރޯދަ ހިފައި، ދެންއެއަށްފަހު ޝައްވާލު މަހުން ހަޔެއް އެއާ ތަބަޢަކޮށްފިމީހާގެ ރޯދަ މުޅިއަހަރުގެ ރޯދަފަދައެވެ.” އާދެ! ޢިލްމުވެރިން އިއްތިފާޤުވާ ގޮތުގައި މިޙަދީޘުގައި އެވާ ހަރޯދަ ހިފުން އެންމެ މޮޅުއިތުރު ގޮތަކީ ވަޅުޢީދު ދުވަހުން ފެށިގެން ހަދުވަސް ހަމަވަންދެން ވިދިވިދިގެން ހިފުމެވެ. ވީމާ އެދުވަސްތަކުގެ ތެރެއަށް ހޮނިހިރު ދުވަސް ވަނުމުގެ އިޙްތިމާލު ވަރަށް ބޮޑެވެ.\n3 عبد الله بن عمرو بن العاص އަށް އިރުޝާދު ދެއްވަމުން ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ: (فصم يوماً وأفطر يوماً فذلك صيام داود عليه السلام وهو أفضل الصيام) متفق عليه މާނައީ: “ފަހެ ކަލޭގެފާނު އެއްދުވަހު ރޯދަ ހިއްޕެވިއްޔާ އަނެއްދުވަހު ރޯދަ ނުހިއްޕަވާށެވެ! (އެބަހީ ދެދުވަހުން އެއްދުވަހު ރޯދަ ހިއްޕަވާށެވެ!) އެހެނީ އެއީ داود عليه السلام ރޯދަ ހިއްޕެވި ގޮތެވެ. އަދި އެއީ އެންމެ މޮޅުއިތުރު ރޯދައެވެ.” އެއްވެސް ޝައްކެއް ނެތް ގޮތުގައި ދެދުވަހުން އެއްދުވަހު ރޯދަ ހިފާ މީހަކާ ހޮނިހިރު ދުވަސް ބައްދަލުވުމީ އެކަށީގެންވާ ކަމެކެވެ.\n4 أبو ذر رضي الله عنه އަށް އިރުޝާދު ދެއްވަމުން ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ: (إذا صمت من الشهر ثلاثا فصم ثلاث عشرة وأربع عشرة وخمس عشرة) رواه أحمد والترمذي وصححه الألباني މާނައީ: “ތިބާ ކޮންމެ މަހަކުން ތިންދުވަހު ރޯދަހިފާނަ؛ ތޭރަވަނަ ދުވަހާއި، ސާދަވަނަ ދުވަހާއި ފަނަރަވަނަ ދުވަހު ރޯދަހިފާށެވެ!” މިޙަދީޘުގައި އެވަނީ ކަނޑައެޅިގެން ވަކިދުވަސްތަކެއްގައި ރޯދަހިފުމަށް އިރުޝާދުދެވިގެންނެވެ. އެއީ ކޮންމެ މަހެއްގެ 13، 14، 15، މިތިންދުވަހެވެ. މިދުވަސްތަކުގެ ތެރެއިން ދުވަހަކާ ހޮނިހިރު ދުވަސް ދިމާވުމަކީ އެކަށީގެންވާ ކަމެކެވެ.\n5 معاذة العدوية ގެ އަރިހުން ރިވާވެގެންވެއެވެ. އެކަމަނާ عائشة ގެފާނާ ސުވާލުކުރެއްވިއެވެ: ” أكان رسول الله صلى الله عليه وسلم يصوم من كل شهر ثلاثة أيام؟ قالت: نعم. فقلت لها: من أي أيام الشهر كان يصوم؟ قالت: لم يكن يبالي من أي أيام الشهر يصوم.”رواه مسلم. މާނައީ: ” رسول الله صلى الله عليه وسلم ކޮންމެ މަހަކުން ތިންދުވަހު ރޯދައަށް ހުންނަވާތޯއެވެ؟ عائشة ގެފާނު ވިދާޅުވިއެވެ: އާނއެކެވެ! އެހިނދު އަހުރެން ދެންނެވީމެވެ: އެކަލޭގެފާނު ރޯދައަށް ހުންނަވަނީ މައްސަރުގެ ކޮންކޮން ދުވަސްތަކެއްގައި ތޯއެވެ؟ عائشة ގެފާނު ވިދާޅުވިއެވެ: އެކަލޭގެފާނު ރޯދައަށް ހުންނެވުމުގައި މައްސަރުގެ ވަކި ދުވަހަކަށް ސަމާލުކަމެއް ނުދެއްވައެވެ.” މިޙަދީޘާމެދު ވަރަށް ފުންކޮށް ވިސްނަވާށެވެ! މިޙަދީޘުން ވަރަށް ޞަރީޙަކޮށް އިނގޭ ގޮތުގައި ހަފްތާގެ ދުވަސްތަކުގެ ތެރެއިން ވަކިދުވަހެއް އޭގެ ޒާތުގައި ޚާއްޞަ ނުކުރާނަމަ ރޯދަ ހިފުން ޙަރާމްވެގެންވާ ވަކިދުވަހެއް ނުވެއެވެ. އެހެނީ ހޮނިރު ދުވަސް އެކަހެރިނުކޮށް އެދުވަހު ރޯދަހިފުން ޙަރާމްވެގެންވާނަމަ ކީރިތި ރަސޫލާ ވަކިދުވަހަކަށް ބެއްލެވުމެއްނެތި ރޯދަ ނުހިއްޕެވީސްކަން ކަށަވަރެވެ. އަދި ހޮނިހިރު ދުވަހަކީ އެދުވަހާއެކު އެހެން ދުވަހެއްގައި ރޯދަހިފިޔަސް ޢާއްމުގޮތެއްގައި ސުންނަތް ރޯދަހިފުން ޙަރާމްވެގެންވާ ދުވަހެއްގެ ގޮތުގައި އެނގި ފާޅުވެގެންވާނަމަ ޢާއިޝަތުގެފާނު އެފަދައިން ޖަވާބު ނުދެއްވީސްކަން ކަށަވަރެވެ.\n6 ކީރިތި ރަސޫލާ ޙަދީޘްކުރެއްވިއެވެ: “لا يصومن أحدكم يوم الجمعة إلا أن يصوم يوما قبله أو يوماً بعده “. متفق عليه މާނައީ: “ހުކުރުދުވަހުގެ ކުރިން ދުވަހެއްގައި ނުވަތަ އެދުވަހުގެ ފަހުން ދުވަހެއްގައި ރޯދަހިފާގޮތަށް މެނުވީ ތިޔަބައިމީހުންކުރެ މީހަކު ހުކުރުދުވަހު ރޯދަ ނުހިފާހުށިކަމެވެ.” ހޮނިހިރު ދުވަހު ރޯދަހިފުމަކީ އެހާ ވަރުގަދައަށް ރޯދަހިފުން ޙަރާމްވެގެންވާ ދުވަހެއްނަމަ އެދުވަހު ރޯދަ ހިފުމަށް އެކަލޭގެފާނު އިރުޝާދު ނުދެއްވީހެވެ. މިހެން ދެންނެވީމާ ބުނާމީހަކު ބެނެފާނެއެވެ: ބުރާސްފަތި ދުވަހު ރޯދަނުހިފައި ހުކުރު ދުވަހު ރޯދަ ހިފައިފި މީހާއަށް ހޮނިހިރު ދުވަހު ރޯދަ ހިފުން ވާޖިބުވާނެއެވެ. އެއީ ހުކުރު ދުވަސް އެކަހެރި ނުކުރުމަށްޓަކައެވެ. އަދި ހޮނިހިރު ދުވަހު ހިފުން ޙަރާމްވަނީ ސުންނަތް ރޯދައެވެ. ޖަވާބުގައި ބުނަމެވެ: ތިޔަ ދެންނެވީ ބުރާސްފަތިދުވަހު ރޯދަ ނުހިފައި ހުކުރު ދުވަހު ރޯދައަށް ހުރިމީހާގެ ވާހަކަނޫންތޯއެވެ؟ އެފަދަ މީހާގެ މައްޗަށް ހޮނިހިރު ދުވަހު ރޯދަހިފުން ވާޖިބުވުމާމެދު އަޅުގަނޑު ދެކޮޅުނަހަދަމުއެވެ. ނަމަވެސް އަޅުގަނޑު ދަންނަވަން މިއުޅެނީ އެހެން ޙާލަތެކެވެ. އެޙާލަތާމެދު ފުންކޮށް ވިސްނަވާށެވެ! ތަޞައްވުރު ކޮށްލައްވާށެވެ! ހޮނިހިރު ދުވަހަކީ ސުންނަތް ރޯދަހިފުން އެހާ ވަރުގަދައަށް ޙަރާމްވެގެންވާ ދުވަހެއްނަމަ އަޞްލަކީ އެދުވަހުގައި ރޯދަނުހިފުމަށް އިރުޝާދު ދިނުމެވެ. ހުކުރު ދުވަސް އެކަހެރި ނުކުރުމަށްޓަކައި ހަމައެކަނި ބުރާސްފަތި ދުވަހު ރޯދަ ހިފުމަށް ބާރުއެޅުމެވެ. ރޯދަހިފުން ޙަރާމް ދުވަހެއްގައި ރޯދަހިފުމުގެ އިޚްތިޔާރު ނުދިނުމެވެ. އެއާ ޚިލާފަށް އިސްވެދިޔަ ޙަދީޘުގައި އެވަނީ ހުކުރުދުވަސް އެކަހެރި ނުކުރުމަށްޓަކައި ބުރާސްފަތި ދުވަހު ނުވަތަ ހޮނިހިރު ދުވަސް އިޚްތިޔާރު ކުރުމުގައި އެދެދުވަސް ހަމަހަމަ ކުރައްވާފައެވެ. އަދި ބޭނުންނަމަ ބުރާސްފަތިދުވަހު ގަސްތުގައި ރޯދަނުހިފައި ހުކުރާއި ހޮނިހިރުގައި ރޯދަ ހިފުމުގެ އިޚްތިޔާރު ދެއްވާފައެވެ. އަދި ހުކުރު ދުވަހާ އެކީގައި ހޮނިހިރު ދުވަހު ރޯދަހިފުމަށް ޤަޞްދުކުރި މީހާ ފާފަވެރި ނުވާނެކަންވެސް އެޙަދީޘުން ދޭހަވެއެވެ. ވީމާ މިހުރިހާކަމަކުން ދޭހެވަނީ ހޮނިހިރު ދުވަހު ރޯދަހިފުމަކީ ޙަރާމްކަމެއް ނޫންކަމެވެ.\n7 جويرية رضي الله عنها ގެ އަރިހުން ރިވާވެގެންވެއެވެ: (أن النبي صلى الله عليه وسلم دخل عليها يوم الجمعة وهي صائمة فقال: أصمت أمس؟ قالت: لا. قال: تريدين أن تصومي غداً؟ قالت: لا. قال: فأفطري) رواه البخاري މާނައީ: “ހަމަކަށަވަރުން އެކަމަނާ ރޯދައަށް ހުންނަވަނިކޮށް ހުކުރުދުވަހު އެކަމަނާގެ އަރިހަށް ނަބިއްޔާ صلى الله عليه وسلم ވަޑައިގަތެވެ. ފަހެ އެކަލޭގެފާނު ޙަދީޘްކުރެއްވިއެވެ: އިއްޔެ ކަމަނާ ރޯދަ ހިއްޕެވިންތޯއެވެ؟ އެކަމަނާ ދެންނެވިއެވެ: ނޫނެކެވެ. އެކަލޭގެފާނު ޙަދީޘްކުރެއްވިއެވެ: މާދަމާ ރޯދައަށް ހުންނަވަން ކަމަނާ ޤަޞްތުކުރައްވަންތޯއެވެ؟ އެކަމަނާ ދެންނެވިއެވެ: ނޫނެކެވެ. އެކަލޭގެފާނު ޙަދީޘްކުރެއްވިއެވެ: އެހެންކަމުގައި ވަނީނަމަ ރޯދަ ދޫކޮށްލައްވާށެވެ!” ޙަޤީޤަތުގައި މިޙަދީޘަކީ ޢިލްމުވެރިން މިމައްސަލައިގައި ނަންގަވާ އެންމެ ވަރުގަދަ ޙުއްޖަތެވެ. މިޙަދީޘުގެ ފިޤުހާމެދު ވަރަށް ފުންކޮށް ވިސްނަވާށެވެ! މާތް ނަބިއްޔާ އެކަލޭގެފާނުގެ އަނބިކަނބަލުންނާ ސުވާލުކުރެއްވީ މިފަދައިންނެވެ: “މާދަމާ ކަމަނާ ރޯދައަށް ހުންނަވަން ޤަޞްތުކުރައްވަންތޯއެވެ؟” އެބަހީ: މާދަމާ ރޯދައަށް ހުރުމާއި ނުހުރުމުގައި ކަމަނާއަށް އިޚްތިޔާރު ލިބިގެންވެއެވެ. އެހެންކަމުގައިވާނަމަ ރޯދަހިފުމާއި ނުހިފުމުގެ އިޚްތިޔާރު ލިބިގެންވާނަމަ އެއީ ފަރުޟު ރޯދައެއް ނޫނެވެ. އެއީ ސުންނަތް ރޯދައެކެވެ. އެހެނީ އެރޯދަ ވާޖިބު ރޯދައަކަށް ވިޔަސް ވާނީ ހުކުރުދުވަހު ރޯދަ ފުރިހަމަކުރުމުންނެވެ. މިޙަދީޘުގައި ވާގޮތުންނަމަ އެކަމަނާ އަރިހަށް ރަސޫލާ ވަޑައިގެންނެވީ ދުވާލުގެ ވަގުތެއްގައެވެ. އެހެންކަމުން ރޯދަ ދޫކުރުމުގެ އިޚްތިޔާރު އެކަމަނާއަށް ލިބިގެންވެއެވެ. ވީމާ ހޮނިހިރު ދުވަހު ރޯދަހިފުމަށް ޤަޞްތުކުރައްވަންތޯ އެކަލޭގެފާނު އެއްސެވުމުން ދޭހަވަނީ އެދުވަހު ރޯދަހިފުމަކީ ހުއްދަކަމެއްކަމެވެ. އަދި އެދުވަހަކީ ރޯދަހިފުން ޙަރާމްދުވަހެއްނަމަ އެކަލޭގެފާނު ފުރަތަމަވެސް އިރުޝާދު ދެއްވާނީ ހުކުރުދުވަހުގެ ރޯދަ ދޫކޮށްލުމަށެވެ. އިތުރު ތަފްޞީލަކަށް ދަމާތޯއެވެ؟ މިސާލަކަށް މިއަދަކީ ހުކުރުދުވަހެވެ. ހުކުރުދުވަހު އެކަހެރިކޮށް ރޯދަހިފުމުގެ ޙުކުމެއް އަޅުގަނޑަކަށް ނޭނގެއެވެ. މާދަމާއަކީ އަޟްޙާ ޢީދު ދުވަހެވެ. މިއަދު އަޅުގަނޑު މިހުރީ ރޯދައަށެވެ. މިއަދުގެ މެންދުރު ވަގުތެއްގައި އަޅުގަނޑާ ޢިލްމުވެރިއަކާ ބައްދަލުވެއްޖެއެވެ. އެޢިލްމުވެރިޔާއަށް އަޅުގަނޑު ރޯދައަށްހުރިކަން އެނގިގެން އިރުޝާދު ދެއްވާނީ ހުކުރުދުވަހު ރޯދަދޫކޮށްލުމަށްތޯއެވެ؟ ނުވަތަ ޢީދުދުވަހު ރޯދަހިފުމަށްތޯއެވެ؟ ޝައްކެއްނެތެވެ ހުކުރުދުވަހު ރޯދަފުރިހަމަކުރުމަށް އިރުޝާދު ދެއްވިއަސް ޢީދުދުވަހު ރޯދަހިފުމަށް އިރުޝާދު ނުދެއްވާނެއެވެ. އެޢިލްމުވެރިޔާއަކީ ޚުދް އިމާމު އަލްބާނީވިޔަސް ޢީދުދުވަހު ރޯދަހިފުމަށް ހުއްދަނުދެއްވާނެއެވެ. އެއީ ކީއްވެތޯއެވެ؟ އެއީ ޢީދުވަހަކީ ރޯދަހިފުން ޙަރާމް ދުވަހެއްކަމަށް މުޅިއުއްމަތް އިޖްމާޢުވެ އިއްތިފާޤުވާ ދުވަހަކަށްވާތީއެވެ. ހުކުރު ދުވަސް އެކަހެރި ނުކުރުމަށްޓަކައި ހޮނިހިރުދުވަހު ރޯދަހިފުން ހުއްދަވަނީ ކީއްވެތޯއެވެ؟ ޖަވާބަކީ އެއީ ރޯދަހިފުން ހުއްދަދުވަހަކަށް ވާތީއެވެ. މިހާހިސާބުން އެނގި ފާޅުވެގެންދަނީ ރޯދަހިފުން ޙަރާމްވުމުގައި ޢީދުދުވަހާއި ހޮނިހިރު ދުވަސް ހަމަހަމަވެގެންވާ ކަމަށް އިމާމް އަލްބާނީ ވިދާޅުވާ ބަސްފުޅަކީ އެހާވަރުގަދަ ބަސްފުޅެއް ނޫންކަމެވެ. والله أعلم.\n8 ކީރިތި މާތްނަބިއްޔާ صلى الله عليه وسلم ގެ ބައެއް އަނބިކަނބަލުންގެ އަރިހުން ރިވާވެގެންވެއެވެ: “أن النبي صلى الله عليه وسلم كان يصوم يوم عاشوراء ، وتسعا من ذي الحجة ، وثلاثة أيام من الشهر؛ أول اثنين من الشهر؛ وخميسين .” أخرجه أبو داود والنسائي وصححه الألباني މާނައީ: “ހަމަކަށަވަރުން ނަބިއްޔާ r ޢާޝޫރާ ދުވަހާއި ޙައްޖުމަހުގެ ނުވަދުވަހާއި އަދި ކޮންމެ މަހަކު ތިންދުވަހު؛ މަހުގެ އެންމެފުރަތަމަ ހޯމައާއި ދެބުރާސްފަތީގައި ރޯދަ ހިއްޕަވައެވެ.” ދަންނައެވެ! މިޙަދީޘުގައި އެވަނީ އިތުރު އެކަލޭގެފާނު ޙައްޖުމަހުގެ ނުވަދުވަހުގައި ރޯދަ ހިއްޕެވިކަމެވެ. އެތަނުގައި ނުވަދުހުގެ މުރާދަކީ ޙައްޖުމަހުގެ ފުރަތަމަ ދުވަހުން ފެށިގެން ޢަރަފާތު ދުވަހާ ހަމައަށެވެ. އެއްވެސް ޙާލެއްގައި ހަމައެކަނި ނުވަވަނަ ދުވަހެއް ނޫނެވެ. އެހެނީ ޢަރަބިބަހުގައި ނުވަވަނަ ދުވަހަށް ނިސްބަތްކޮށް ކިޔާނަމަ ކިޔާނީ التاسع އެވެ. އެހެންކަމުން ނުވަދުވަހުގެ ތެރެއަށް ހޮނިހިރު ދުވަސް ނުވަނުމަކީ މުސްތަޙީލުކަމެކެވެ. މިހާހިސާބުން ބުނަންކެރޭ މީހަކު ބުނެފާނެއެވެ: ތިއީ ރަސޫލާއަށް ޚާއްޞަ ކަމެކެވެ. އެހެން ނޫނަސް އެކަލޭގެފާނުގެ ޢަމަލުފުޅުގެ މައްޗަށް ބަސްފުޅު އިސްކުރެވިގެންވެއެވެ. ޖަވާބުގައި ދަންނަވަންޖެހެނީ: ރަސޫލާއަށް ޚާއްޞަކަމެކޭ ބުނެވޭނީ އެކަމުގެ މައްޗަށް ދަލީލު ލިބިގެންނެވެ. ހޮނިހިރު ދުވަހު ރޯދަހިފުން ރަސޫލާއަށް ހުއްދަވެފައި އުއްމަތައް ޙަރާމްވިކަމުގެ ދަލީލަކީ ކޮބައިތޯއެވެ؟ ދެންއޮތީ އެކަލޭގެފާނުގެ ޢަމަލުފުޅުގެ މައްޗަށް ބަސްފުޅު އިސްކުރެވޭ ވާހަކައެވެ. ދަންނަވަންތޯއެވެ! ތިއިކީ އަދި ތިހާ ފަސޭހައިން ނިންމެން އޮތްކަމެއް ނޫނެވެ. އެހެނީ ދެޙަދީޘެއް ބޭރުފުށުން ފުށުއަރައިފިނަމަ ޢިލްމުވެރިން ވިދާޅުވަނީ އެންމެ ފުރަތަމަވެސް ވާޖިބުވެގެންވަނީ އެދެޙަދީޘް އެއްގަލަކަށް އެރުވޭތޯ ބެލުމެވެ. އެއަށް ކިޔަނީ ފުށުއަރާފައިވާ ދެނައްޞެއް ޖަމްޢުކުރުމެވެ. ފަހެ ކިރިޔާވެސް ޖަމްޢުކުރެވެން އޮއްވާ އެއްޙަދީޘުގެ މައްޗަށް އަނެއް ޙަދީޘް އިސްކޮށް ތަރްޖީޙު ކޮށްގެން ނުވާނެއެވެ. އެހެނީ ތަރްޖީޙުކުރުމަކީ އެއްޙަދީޘުގެ މާނަ އިހްމާލުކޮށް އެއަށް ޢަމަލުކުރުން ދޫކޮށްލުމެވެ. ޖަމްޢުކުރުމަކީ ދެޙަދީޘުގެ މާނަ ޘާބިތުކޮށް ދެޙަދީޘަށް ޢަމަލުކުރުމެވެ. ދެން ނިކަން ބައްލަވާށެވެ! މިޙަދީޘާމެދުގައި އެކަލޭގެފާނުގެ ޢަމަލުފުޅުގެ މައްޗަށް ބަސްފުޅު އިސްކުރެވިގެންވެއޭ ބުނުމަކީ ދެޙަދީޘް ޖަމްޢުކުރުމެއްތޯއެވެ؟ ނުވަތަ އެއްޙަދީޘުގެ މައްޗަށް އަނެއް ޙަދީޘް އިސްކޮށް ތަރްޖީޙްކުރުމެއްތޯއެވެ؟ ޝައްކެއްނެތެވެ. އެއީ ތަރްޖީޙްކުރުމެކެވެ. އެބަހީ އެހެންބުނާ މީހަކަށް އެބުނެވެނީ: ހައްޖުމަހުގެ ނުވަދުހުގައި ހޮނިހިރު ދުވަސް ޝާމިލްވާގޮތަށް ނުވަދުވަހު ރޯދަހިފުމަކީ ހުއްދަކަމެއް ނޫނެވެ. އެޙަދީޘަށް ޢަމަލުކޮށްގެން ނުވާނެއެވެ. ޢަމަލުކުރާނީ ހަމައެކަނި ހޮނިހިރު ދުވަހު ރޯދަހިފުން ނަހީވެގެންވާ ޙަދީޘަށެވެ. ނަމަވެސް ނިކަން ބައްލަވާށެވެ! ދެ ޙަދީޘް ޖަމްޢުކޮށްފިނަމަ ދެޙަދީޘަށްވެސް ޢަމަލުކުރެވޭނެއެވެ. އެގޮތަކީ ހޮނިހިރު ދުވަސް އެކަހެރި ނުކުރާނަމަ ނުވަތަ އެދުވަސް ވަކިން ޚާއްޞަ ނުކުރާނަމަ ނުވަތަ އެދުވަހު ރޯދަހިފުމަކީ އާދަޔަކަށް ނުހަދާނަމަ އެދުވަހު ރޯދަހިފުން ހުއްދަވުމެވެ. އެއިރުން ޙައްޖުމަހުގެ ދިހަދުވަހުވެސް އަދި ހޮނިހިރު ދުވަހާ ދިމާވާ އެހެން މާތްދުސްތަކުގައިވެސް ރޯދަހިފުނީއެވެ. އަދި ހުރިހާ ޙަދީޘަކަށް ޢަމަލުކުރެވުނީއެވެ.\n9 عَبْد اللَّهِ بْنِ مَسْعُود ގެ އަރިހުން ރިވާވެގެންވެއެވެ: (كَانَ رَسُولُ اللَّهِ صَلَّى اللَّهُ عَلَيْهِ وَسَلَّمَ يَصُومُ مِنْ غُرَّةِ كُلِّ شَهْرٍ ثَلَاثَةَ أَيَّامٍ وَقَلَّمَا كَانَ يفْطر يَوْم الْجُمُعَةَ.) رَوَاهُ التِّرْمِذِي وصححه الألباني މާނައީ: “ رَسُولُ اللَّهِ صَلَّى اللَّهُ عَلَيْهِ وَسَلَّمَ ކޮންމެ މަހެއްގެ ކުރީކޮޅުގައި ތިންދުވަހު ރޯދަ ހިއްޕަވައެވެ. އަދި އެކަލޭގެފާނު ހުކުރުދުވަހު ރޯދައަށް ނުހުންނަވަނީ ވަރަށް މަދުންނެވެ.”\nއިސްވެ ބަޔާންވެ އެދިޔައީ ހޮނިހިރު ދުވަހު ރޯދަހިފުން ހުއްދަކަމަށް ދަލީލުކޮށްދޭ ޢާއްމު ބައެއް ޙަދީޘްތަކެވެ. މިނޫނަސް ވަރަށް ގިނަ ޙަދީޘްތައް ވާރިދުވެގެންވެއެވެ. އެޙަދީޘްތައް މުތަވާތިރުގެ ދަރަޖައާ ހަމައަށް ފޯރާފައިވެއެވެ.


Addu rayyithunnah haggu minvarakee meethoa eve?\nއައްޑޫ ރައްޔިތުންނަށް ހައްގު މިންވަރަކީ މީތޯއެވެ؟\nއައްޑޫ ސިޓީގެ އާބާދީ އަކީ ބޮޑު އާބާދީއެއް ކަަމަށްވުމާއެކު، ކޮންމެ ވެރިކަމެއް ފެށުމުގެ ކުރިން، އައްޑޫއަށް ފޮނި ހުވަފެންތަކެއް ދައްކައެވެ. ކުރީ ސަރުކާރުވެސް، އަދި މި ސަރުކާރުވެސް ހަމަ އެފަދައެވެ.\nރައީސް އިބްރާހީމް މުހައްމަދު ސޯލިހުގެ ރިޔާސީ ކެމްޕެއިން ފެއްޓެވީވެސް އައްޑޫއިންނނެވެ. އެ ސިޓީގެ ރައްޔިތުންނަށް ގިނަ ކަންތައްތަކެއް ކޮށްދެއްވާނެ ކަަމަށް އެމަނިކުފާނު ވައުދުވިއެވެ. އަދި އެ ވައުދުތަކާއެކުގައި، ރިޔާސީ އިންތިހާބުގެ ކެމްޕެއިން ނިންމަވާލެއްވީވެސް ހަމަ އައްޑޫ ސިޓީގައެވެ.\nއެ އިންތިހާބުން ރައީސް ސޯލިހުއަށް ލިބިވަޑައިގެންނެވި މޮޅާއެކު، އައްޑޫގެ ރައްޔިތުން ތިބީ ނިކަން ގިނަ މަޝްރޫއުތައް އެސިޓީގައި ކުރިއަށްދާނެ ކަމުގެ ފޮނި އުއްމީދުގައެވެ. އެހެންނަމަވެސް އެކަމުގެ އެއްވެސް ކޮޅުމައްޗެއް ނުފެނި އުޅެނިކޮށް، ދެން އައީ މަޖިލީހުގެ އިންތިހާބެވެ. ސަރުކާރުން އަނެއްކާވެސް އައްޑޫ ރައްޔިތުންނަށް ކައްކައިދިނީ ހިޔާލީ ފޮލާއެވެ.\n"އެޖެންޑާ19"ގެ ކެމްޕެއިންވެސް، މަޖިލިސް އިންތިހާބުގެ ދުވަސްވަރު އައްޑޫގައި ފެށީ "އައްޑޫ ތަސައްވުރު"ގެ ނަމުގައެވެ. އެހެންނަމަވެސް އައްޑޫ ސިޓީއިން ފެންނަމުންދާ މަންޒަރުތައް ވަރަށް ތަފާތެެވެ.\nއެ ސިޓީ ފެންނަނީ "އަނދިރި"ކަމެވެ. އައްޑޫގެ ގުޅިފައިވާ ރަށްތަކުން ކަރަންޓު ކެނޑުމުގެ މައްސަލަ ފެންމަތިވެފައިވާއިރު، އެ މައްސަލައަށް ދާއިމީ ހައްލެއް ލިބޭނީ އަންނަ މަހުގައި ކަމަަށް ފެނަކައިން ވަނީ ބުނެފައެވެ. މިއީ އައްޑޫގެ ރައްޔިތުންނަށް ހައްގު މިންވަރު ކަމާމެދު އެ ސިޓީގެ ރައްޔިތުން މިއަދު ސުވާލު އުފައްދައެެވެ.\n"ކަރަންޓު ނެތުމުން ކުދިންނަށްވެސް ވަރަށް އުނދަގޫވޭ ނިދަންވެސް" އައްޑޫގެ ރައްޔިތަކު ބުންޏެވެ.\n"ދާއިމީ ހައްލެއް ބޭނުން. ވަގުތީ ހައްލަކުން ހިތްހަމަ ޖައްސާލެވޭކަށް ނެތް" އައްޑޫގެ ޒުވާނެއްގެ ޝުއޫރުތައް "ވޮއިސް"އާއި ހިއްސާ ކުރިއެެވެ.\nއައްޑޫ ސިޓީއަކީ ސަރުކާރުން އަބަދުވެސް ހާއްސަ އިސްކަމެއް ދޭ ސިޓީއެއް ކަަމަށް، ކޮންމެ ސަރުކާރަކުންވެސް ބުނެއެވެ. އެހެންނަމަވެސް، ކޮންމެ ވެރިކަމެއްގައިވެސް ފެނިގެން މިދަނީ އެސިޓީގެ ރައްޔިތުން އެންމެ އަސާސީ ކަންކަމުންވެސް މަހުރޫމު ވަމުން އަންނަ މަންޒަރެވެ. އައްޑޫގެ ރައްޔިތުންނަށް ހައްގު މިންވަރަކީ މިއީތޯއެވެ؟\nކަރަންޓްގެ ޚިދުމަތް މިވަގުތު ކެނޑި އަނދިރީގައި ރޭގަނޑުގެ ވަގުތުތައް ހޭދަކުރަމުންދާ އެހެންރައްތަކުގެ ޜައްޔިތުންނަށް އެއްވެސް މިންވަރެއް ހައްގުނުވަނީތޯ؟\nކޮއްކޮމެންނެވެ، އަހަރެމެން އެންމެންނަށް މާފުކުރާށެވެ!06 days ago\nއައިއޭސީ: ހާލުގައި ޖެހިފައިވާ ފަރާތްތަކަށް އެހީވުމުގެ ބުރަ މަސައްކަތްކުރާ ފަހުލަވާނުން!03 weeks ago\nސަލާމަތީ ބާރުތައް ކުއްލި ޙާލަތުގައި: ފެރުމާއި މާރާމާރީ މެކުހަށް23 weeks ago\nއިންކަމް ޓެކުހާއެކު ކުލި ބޮޑުވެއްޖެ،ނިކަމެތިންނަށް އަނެއްކާވެސް އިތުރު ބުރައެއް!43 weeks ago\nސަރުކާރު ބަދަލުވެއްޖެ، އަދިވެސް މަގުމަތީ ބަކަތަޅަންވީތަ!31 month ago\nސަރުކާރަށް އެއް އަހަރު: ހެރިޓޭޖް މިނިސްޓްރީއަށް އޭ ރިޕޯޓެއް!02 months ago\nއެނގުމާއި އިނގުން02 months ago\nއަނދިރި އަނދިރިންގެ ވާހަކަ: ދިވެހިރާއްޖޭގައި ބޮޑުވެ ދިވެހި ގައުމަށް ގެއްލުންދިން މީހާ!02 months ago\nއެމްޑީއެންގެ ރިޕޯޓްއާމެދު އެމްއެންޔޫގެ ކުރީގެ ވައިސް ޗަންސެލަރ ފަވާޒުގެ ނުކުތާތައް!23 months ago\nއުރަމަތީގެ ކެންސަރު ޖެހުމުން ދުރުވާނީ ކިހިނެއް؟03 months ago\n"އަހަރުމެންގެ ނަބިއްޔާއަށް ފުރައްސާރަ ނުކުރޭ. ހަމައެކަނި އެދުމަކީ އެއީ" 13months ago\nސިިވިލް ސާރވިސް ވަނީ އައިސީޔޫއަށް ލާންޖެހިފައި؟33 months ago\nފެންބާލިދީ ޖެހުމުގެ ކުރިން ވިސްނާށެވެ. ބިދޭސީ މީހާގެވެސް އޮންނަނީ ހިތެކެވެ.23 months ago


SunOnline: Sihhee hidhumaiy therin varubalivejje: HEOC\nޝަފްނާ ހުސައިން 08 Mar 2021, 09:14\nރާއްޖެއިން ކޮވިޑް19ގެ ފުރަތަމަ ކޭސް ފެނުނުތާ އަހަރެއް ފުރުނު އިރު، ވައިރަހަށް ޕޮޒިޓިވްވާ މީހުންގެ އަދަދު މަދުނުވެ، ސިއްހީ ހިދުމަތްތެރިން މިހާރު ވަރުބަލިވެފައިވާ ކަމަށް ހެލްތު އެމަޖެންސީ އޮޕަރޭޝަން ސެންޓަރުން ބުނެފި އެވެ.\nރޭ އެ ސެންޓަރުން ބޭއްވި ނޫސްވެރިންގެ ބައްދަލުވުމުގައި، ޑޮކްޓަރުންގެ ޓީމުން ބައިވެރިވެވަޑައިގެންނެވި ޑރ. މޫސާ ހުސައިން ވިދާޅުވީ ރާއްޖެއިން ކޮވިޑް ފެނުނުތާ އަހަރެއް ވެފައިވާ އިރު، މިހާތަނަށް 2500 އަށް ވުރެ ގިނަ މީހުންނަށް ހޮސްޕިޓަލުގައި އެޑްމިޓްކޮށް ފަރުވާ ދީފައިވާ ކަމަށެވެ.\nއޭގެ ތެރޭގައި ހާލު ސީރިއަސްވެ ދަރުމަވަންތަ ހޮސްޕިޓަލުގެ 11 ވަނަ ފަންގިފިލާގައި 92 މީހަކަށް ފަރުވާދޭން ޖެހުނެވެ. އަދި 21 މީހަކު ވެންޓިލޭޓަރަށް ލާންޖެހުނު އިރު، އޭގެ ތެރެއިން 16 މީހަކު މަރުވި ކަމަށް ޑޮކްޓަރު ވިދާޅުވި އެވެ.\nކޮވިޑް19 އާ ގުޅިގެން، ސިއްހީ ހިދުމަތްތެރިންގެ އަދަދު އިތުރުކުރުމަށް ރާއްޖެއިން ބޭރުގައި ކިޔަވަން ތިބި ކުދިން ވެސް ރާއްޖެ ގެނަ އެވެ. ނަމަވެސް މިހާރު ކޮލެޖުތަކައި ޔުނިވާސިޓީތަކުގެ ކިޔެވުން ފެށުމާ އެކު ދަރިވަރުން ވަނީ އެނބުރި ގޮސްފަ އެވެ.\nއެއާއެކު ޑޮކްޓަރުންނާއި ސިއްހީ ހިދުމަތްތެރިންގެ އަދަދު މަދުވި ނަމަވެސް، ބަލިވާ މީހުންގެ އަދަދު ދަށަށް ނުދާ ކަމަށާއި، ކޮވިޑްގެ ބަލި މީހުންނާއި އެހެން ބަލިތަކަށް ވެސް ފަރުވާ ދޭން ތިބީ އެއް ބައެއްކަން ޑރ. މޫސަ ފާހަގަ ކުރެއްވި އެވެ.\n"ޕޮޒިޓިވްވާ މީހުންނާއި ބަލިވާ މީހުންގެ އަދަދު ވަކި މަދެއް ނުވޭ. އެހެންވީމަ ސިއްހީ ހިދުމަތްތެރިންނާ އަދި މިކަމުގަ މި އުޅޭ އެހެން ބޭފުޅުން ވެސް މިހާރު ވަނީ ވަރަށް ވަރުބަލިވެފައި،" ޑރ. މޫސަ ވިދާޅުވި އެވެ.\nޑރ. މޫސަ ވަނީ އެންމެން ވެސް ވެކްސިން ޖެހުމަށް އިލްތިމާސްކުރައްވައިފަ އެވެ. ޑޮކްޓަރު ވިދާޅުވީ އުމުރުން ދުވަސްވީ މިހުން ނޫނަސް، ޒުވާން އުމުރުފުރައިގެ މީހުންގެ ފުއްޕާމެއިން ވެސް މިހާރު ނިއުމޯނިއާގެ އަސަރު ފެންނަމުންދާ ކަމަށާއި ވެކްސިން ޖެހުމުން ބަލީގެ ނުރައްކާ ވަރަށް ބޮޑަށް ކުޑަވާ ކަމަށެވެ.\nޑޮކްޓަރު ވިދާޅުވީ އާ ވޭރިއަންޓްތަކާ ދެކޮޅަށް ވެސް ރައްކާތެރިކަން ލިބޭނީ ވެކްސިނުން ކަމަށެވެ.


COVID-19: Anehkaaves ithuru dhevehsaku rajje in positive vejje – Iru\nކޮވިޑް-19: އަނެއްކާވެސް އިތުރު ދިވެއްސަކު ރާއްޖެއިން ޕޮޒިޓިވްވެއްޖެ\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ދެންމެ ކުރި ޓުވީޓެއްގައި ބުނީ، ކަރަންޓީން ފެސިލިޓީއެއްގެ ގޮތުގައި ބޭނުންކުރާ ބ. އަތޮޅުގައި އޮންނަ ރޯޔަލް އައިލެންޑް ރިސޯޓުގައި ބަހައްޓާފައި ހުރި އެ ދިވެހި މީހާގެ ސާމްޕަލް ޓެސްޓް ކުރިއިރު ކޮވިޑް-19 އަށް ޕޮޒިޓިވް ވެފައިވާ ކަމަށެވެ. އިތުރު ތަފްސީލެއް އަދި ނުދެ އެވެ.\nSample taken fromaMaldivian national who arrived from UK and is quarantined in Royal Island Resort Quarantine facility has tested POSITIVE for #COVID19.\n— Health Protection Agency (@HPA_MV) March 29, 2020\nމިއީ ރާއްޖެއިން ކޮވިޑް-19 އަށް ޕޮޒިޓިވްވި ދެވަނަ ދިވެހި މީހާއެވެ. މީގެ ކުރިން ކޮވިޑް-19 އަށް ޕޮޒިޓިވްވެފައިވަނީ ވެސް އިނގިރޭސި ވިލާތުން އެނބުރި އައި ދިވެއްސެކެވެ. އޭނާ ހުރީ ވެލިދޫ އައިލެންޑް ރިސޯޓުގައެވެ.\nފްލެޓް ލިބޭނެކަމަށް ދޫކުރި ލިޔުމަކީ ޝަރުތު ފުރިހަމަނުވާނަމަ ބާތިލްކުރެވޭނެ ލިޔުމެއް: އޭޖީ\nމިހާތަނަށް2ދިވެހިން މި ބައްޔަށް ޕޮޒިޓިވްވެފައިވާ އިރު، ޔޫއޭއީގައި ހުރި ދިވެއްސެއް ޕޮޒިޓިވްވިކަމަށް އެގައުމުގެ ހެލްތް މިނިސްޓްރީން ހާމަކުރިއެވެ. ނަމަވެސް ދިވެހި ސަރުކާރުން ވަނީ އެކަން ދޮގުކޮށްފައެވެ.\nރާއްޖޭގައި މިހާތަނަށް ކޮވިޑް-19 އަށް 17 މީހަކު ވަނީ ޕޮޒިޓިވްވެފައެވެ. މީގެ ތެރޭގައި ހިމެނެނީ2ދިވެހިންނާއި 15 ބިދޭސީންނެވެ. މީގެ ތެރެއިން މިހާތަނަށް 11 މީހަކު ވަނީ ރަނގަޅުވެފައެވެ.


ކޯވިޑް-19އަށް ފަރުވާދިނުމަށް ހައިޑްރޮކްސީކްލޮރިކީން ބޭނުންކުރުމުގެ ފައިދާއެއް ނެތް: ދިރާސާ ކޯވިޑް-19އަށް ފަރުވާދިނުމަށް ހައިޑްރޮކްސީކްލޮރިކީން ބޭނުންކުރުމުގެ ފައިދާއެއް ނެތް: ދިރާސާ\nކޯވިޑް-19އަށް ފަރުވާދިނުމަށް ހައިޑްރޮކްސީކްލޮރިކީން ބޭނުންކުރުމުގެ ފައިދާއެއް ނެތް: ދިރާސާ\nކޯވިޑް-19އަށް ފަރުވާދިނުމަށް ބޭނުންކުރާ ހައިޑްރޮކްސީކްލޮރިކީން - ފޮޓޯ: ރޮއިޓަރސް\nމެލޭރިއާއަށް ފަރުވާދިނުމަށް ބޭނުންކުރާ ހައިޑްރޮކްސީކްލޮރިކީން ބޭނުންކުރުމުން ކޯވިޑް-19އަށް ފަރުވާދިނުމުގައި އެހީތެރިވެނުދޭކަމަށް ދިރާސާއަކުން ދައްކައިފިއެވެ.\nހައިޑްރޮކްސީކްލޮރިކީނަކީ ކޯވިޑް-19އަށް ފަރުވާދިނުމަށް ބޭނުންކުރެވޭނެ ބޭހެއްކަމަށް އެމެރިކާގެ ރައީސް ޑޮނަލްޑް ޓްރަންޕްވަނީ ވިދާޅުވެފައެވެ. އަދި ކޯވިޑް-19ން ރައްކާތެރިވުމަށް އެ ބޭސް ބޭނުންކުރައްވާކަމަށް އޭނާވަނީ ވިދާޅުވެފައެވެ. ނަމަވެސް އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަނުންވަނީ ކޯވިޑް-19އަށް ފަރުވާދިނުމަށް އެ ބޭސް ބޭނުންކުރުމުން ހިތުގެ ހިނގުމަށް އަސަރުކުރާކަމަށާއި ހިތުގެ ބަލިތައް ހުންނަ މީހުން އެ ބޭސް ބޭނުން ކުރުން އެދިވިގެންނުވާކަމަށް ބުނެފައެވެ.\nފަރުވާއެއްގެ ގޮތުގައި ހައިޑްރޮކްސީކްލޮރިކީން މަސައްކަތްކުރާނެކަމަށް ބުނަމުންދާ ފަރާތްތަކުން ބުނާގޮތުގައި ބޭހުގެ އެދެވޭ އަސަރު ފެންނާނީ ހަށިގަނޑަށް ކޮރޯނާވައިރަހުގެ އަސަރުކުރާތާ ފުރަތަމަކޮޅު ބޭސް ބޭނުންކުރުމުންނެވެ. އަނެއް ބަޔަކު ބުނަނީ އެ ބޭސް މަސައްކަތްކުރާނީ ޒިންކާއެކު ބޭނުންކުރުމުންނެވެ.\nއެމެރިކާގެ ޔުނިވަސިޓީ އޮފް މިނެސޮޓާއިން ކުރި ދިރާސާގައި އެ ދެ ބުނުންވެސްވަނީ ތަހުލީލުކޮށްފައިވެއެވެ. އެގޮތުން، ކޯވިޑް-19 ޖެހިފައިވާ އަދި ބަލިޖެހުމުގެ ފުރުޞަތު ބޮޑު ގޭބިސީތަކުގައި ދިރިއުޅޭ 821 މީހުން ހިމަނައިގެން ކުރި ދިރާސާގެ ބައިވެރިންގެ ތެރެއިން 20 އިންސައްތަ މީހުންނަށްވަނީ ހައިޑްރޮކްސީކްލޮރިކީންގެ އިތުރުން ޒިންކުވެސް ދީފައެވެ. ބައެއް ބައިވެރިންނަށް ދިނީ ހައިޑްރޮކްސިކްލޮރިކީން އެކަންޏެވެ. އަދި ބައެއް ބައިވެރިންނަށް ދިނީ ޕްލެސީބޯއެވެ.\nތަހުލީލުތަކުގެ ނަތީޖާ ދައްކާގޮތުގައި ހައިޑްރޮކްސީކްލޮރިކީން ބޭނުންކުރި މީހުންގެ ތެރެއިން 11.8 އިންސައްތަ މީހުންގެ ހަށިގަނޑުންވަނީ ކޯވިޑް-19ގެ އަލާމަތްތައް ފެނިފައެވެ. ޕްލެސީބޯ ބޭނުންކުރި މީހުންގެ 14.3 އިންސައްތަ މީހުންގެ ހަށިގަނޑުން ކޯވިޑް-19ގެ އަލާމަތްތައް ފެނުނެވެ. ނަމަވެސް އެ ފަރަޤަކީ ޢިލްމީގޮތުން ބޮޑު ތަފާތަކަށް ނުވާތީ ކޯވިޑް-19އަށް ފަރުވާދިނުމަށް ހައިޑްރޮކްސީކްލޮރިކީން ބޭނުންކުރުމާއި ޕްލެސީބޯ ބޭނުންކުރުމާމެދު ތަފާތެއް ނެތްކަމަށް އެ ދިރާސާއިންވަނީ ދައްކާފައެވެ. އެހެންކަމުން ކޯވިޑް-19އަށް ފަރުވާދިނުމަށް ހައިޑްރޮކްސީކްލޮރިކީން ބޭނުންކުރުމުން ކުރާ ފައިދާއެއް ނެތްކަމަށް އެ ދިރާސާ ކުރި މިނެސޮޓާ ޔުނިވަސިޓީންވަނީ ބުނެފައެވެ. ހައިޑްރޮކްސީކްލޮރިކީން ބޭނުންކުރުމުން ހިތުގެ މައްސަލަތައް ދިމާވާކަމަށާއި އެހެނިހެން ޞިއްޙީ މައްސަލަތައް މެދުވެރިވާކަމުގެ ހެއްކެއް ފެނިފައެއް ނުވެއެވެ.\nދިރާސާގެ ނަތީޖާވަނީ ނިއު އިންގްލޭންޑް ޖޯނަލް އޮފް މެޑިސިންގައި ޝާޢިއުކޮށްފައެވެ.


މުޅި ފޭދޫ ރޮއްވައިލި ގްރީކްބޯޓު ކާރިސާ2| Meedhoo.com\nHome ވާހަކަ މުޅި ފޭދޫ ރޮއްވައިލި ގްރީކްބޯޓު ކާރިސާ 2\nރަހާބެއްޔާ ނިޔާވުމުން ކައްދަދިޔެ ދެންއިނީ ހުވަދުއަތޮޅު ހަވަރުތިނަދޫ ތުއްތޫއޭ ކިޔުނު މީހަކާއެވެ. ދިރިއުޅުނީ ފޭދޫ ކަންޒުދޮށުގޭގައެވެ. ހުޅުދޫ އިބްރާހިމް މުހައްމަދުގެ ޗިލްކާބޯޓަށް ފޭދޫން ދެކުމާދިއުމުގެ ކަންތައް އިންތިޒާމްކުރުމުގައި އިސްކޮށް އުޅުނީ ކައްދަދިޔެއާއި އޭނާގެ ފިރިމީހާ ތުއްތޫއެވެ. މިކަމުގައި ދެން ބައިވެރިވީ ފޭދޫގައި ދިރިއުޅޭ ހުޅުދޫ އާއިލާތަކުގެ ކޮމިއުނިޓީއެވެ. އެއީ ވަރަށް ބޮޑު ކޮމިއުނިޓީއެކެވެ. އެހެންވީމާ މިކަން ރޭވީ ވަރަށް ފެންވަރުގައެވެ.\nހުޅުދުވަށް ދަތުރެއް ކުރުމުގެ ވިސްނުމެއް މަރަދޫފޭދޫ އަހުމަދު ޒާހިރުވެސް ދިޔައީ ކުރަމުންނެވެ. އޭނާގެ ބައްޕަޔަކީ ހުޅުދޫ މީހަކަށްވާކަމުންނެވެ. މިވާހަކަ ކައްދަދިޔެއަށް އިވިގެން މަރަދޫފޭދޫއަށް ގޮސް ޒާހިރުގެ ގްރީކްބޯޓުގައި ހުޅުދުވަށް ދިޔުމުގެ ދަތުރު ރާވައި މަޝްވަރާކޮށް ބޯޓު ކުއްޔަށްހިފައި ފުރާނެ ދުވަހާއި ވަގުތުވެސް ހަމަޖައްސައި ހުރިހާކަމެއް ނިންމައިފިއެވެ. ދަތުރުގެ ބޮޑުބައި ތައްޔާރުކުރުން އޮތީ ފޭދޫގައެވެ. ގިނަ މީހުން ދަނީވެސް ފޭދޫންނެވެ.\nފުރުމުގެ ހަފުތާއެއްހައި ދުވަސްކުރީން ފަރިވަޅު ތައްޔާރު ކުރުމުގެ މަސައްކަތް ފަށައިފިއެވެ. ކުބުސް ފިހުމަށް ބޭނުންވާނޭ ތަކެތި އެއްކުރާންވެސް ފަށައިފިއެވެ. މަސައްކަތުގެ މައި މަރުކަޒަކީ ފޭދޫ ކަންޒުދޮށުގެއެވެ. ކައްދަަދިޔެގެ ދެމަފިރީން ދިރިއުޅޭ ގެއެވެ. ފަރިވަޅަކީ ކޭމެވެ. ބޮޑެތި ތަށިތަށީގައި ގެންދާ ކެއުމެވެ. އޭގައި ބޮނޑިބަތާއި މަހާއި ދެން މިޒާތަކުންގޮސް ވަރަށް ގިނަ ތަކެތި ހުންނާނެއެވެ. ގަމުގައި އިނގިރޭސީން ތިބުމާއެކު އެކަމުގެ ތިޔާގިކަން އެންމެ ބޮޑަށް ފޯރާފައި އޮތީ ފޭދޫއަށެވެ. އެހެންވީމާ ފޭދޫން ތައްޔާރުކުރި ފަރިވަޅާއި އެކިގޭގެއިން ފިހުނު ކުބުހާއި މިޒާތުގެ ތަކެތި ތައްޔާރުކުރީ ވަރަށްވެސް މޮޅަށެވެ.\nދެކުމާދިޔުމުގެ ދުވަސް އައުމުން ގްރީކްބޯޓު 29 ނޮވެމްބަރު 1971 ވީ ހޯމަދުވަހު ބާރަ ފަޅުވެރިންނާއެކު މަރަދޫ ހަސަންފުތާގެ އަބްދުއްރަހީމުގެ މާލިމީކަމުގައި މަރަދޫފޭދޫން ފުރައިގެން ފޭދޫ އިބިރިހިންމަނިކާގެ މުހުއްމައިދީ ފަންނާ ދިމާލުން ފަރުބޭރުގައި ނަގިލިލީ ހެނދުނު އަށެއްޖެހިއިރުއެވެ. މޫސުން ވަރަށް ރީތި ކަނޑުމަޑު ދުވަހެކެވެ. ގަސްތުކޮށްފައި އޮތީ ހެނދުނު ހުޅުދުވަށް ގޮސްފައި އެދުވަހުގެ އިރުއޮއްސުމުގެ ކުރީން ފޭދޫއަށް އެނބުރި އައުމަށެވެ.\nބޯޓު އޮތީ މުޅީން ހުސްކޮށެވެ. ފަލްކާތަކުގައި އެއްވެސް މުދަލެއް ނެތެވެ. ބޯޓުގައި ކިރިޔާވެސް ބަރު އެއްޗަކަށް އޮތީ ދެފީފާ ތެލެވެ. ފޭދޫން ހުޅުދުވަށް ކުރާ ދަތުރަކީ ވަރަށް ކުރު ދަތުރެކެވެ. އެއްގަޑިއިރާއި ދިހަ މިނިޓުގެ ދަތުރެކެވެ. މިހާ ކުރު ދަތުރަކަށްވެފައި ހަމައެދުވަހު އެނބުރި އަންނަގޮތަށްވެސް ހަމަޖެހިފައިވުމުން ފޭދޫގެ ވަރަށް ގިނަބަޔަކު ދަތުރުގައި ބައިވެރިވާން ގަސްތުކުރިއެވެ. ދަތުރުދާން އުޅުނު މީހުންނާއި ފަޅުވެރީން ތިބީ ޕިކްނިކް މޫޑެއްގައެވެ.\nފޭދޫ ބޭރުގައި ބޯޓު މަޑުކުރިއިރު ހުޅުދޫ ކޮމިއުނިޓީގެ ވަރަށް ގިނަ އާއިލާތަކުގެ މީހުން ތިބީ ގޮނޑުދޮށަށް ޖަމާވެފައެވެ. ފަރިވަޅު އުފުލާ މީހުންނާއި އެނޫންތަކެތި ހިފައިގެންދާ މީހުންވެސް ތިބީ ތައްޔާރީގައެވެ. މިއީ އެދުވަހު ގޮސްފައި ހަމައެދުވަހު އެނބުރި އައުމަށް ކުރާ ދަތުރެއްކަމުން ހުޅުދޫ ބަލައިލުމުގެ ބޭނުމުގައިވެސް ބައެއްމީހުން ދަތުރުގައި ބައިވެރިވާން ބޭނުންވިއެވެ. މުޅީން ހިލޭ ކުރެވޭ ދަތުރެކެވެ. އެއްވެސް ޚަރަދެއް ނެތެވެ. އެހެންވީމާ ވަރަށް ގިނަ ކުޑަކުދީންވެސް މައިންބަފައިންނާއި ގާތްތިމާގެ މީހުންނާއި އަދި ރައްޓެހީންނާއެކު ބޯޓަށް އެރުމަށްޓަކައި ގޮނޑުދޮށަށް ޖަމާވެފައިވެއެވެ.\nބޯޓު އަރިއަޅައިލުމާއި ބަންޑުންވުން\nގޮނޑުދޮށަށް އެއްވެތިބި މީހުން ބޯޓަށް އެރީ ދޯނިފަހަރުންނެވެ. ބޯޓުދޮށަށް ދާމީހުން ހުރިހާ ފަންނަކަށްވެސް ޖަމާވިއެވެ. މާދެލަފަންނުން ދޯންޏަކާއި ޒިޔާރަތްފަންނުން ދޯންޏެކެވެ. ބޮޑުފަންނު ނުވަތަ އޮފީސްފަންނުން ދޯންޏަކާއި އިބިރިހިންމަނިކާގެ މުހުއްމައިދީ ފަންނުން ދޯންޏެކެވެ. މި ހަތަރު ދޯނީގައިވެސް ގިނައިން ތިބީ ކުޑަކުދީންނާއި އަންހެނުންނެވެ. މީން ކޮންމެ ދޯންޏެއް މަދުވެގެން ދެބުރު އަޅައިގެން ނޫނީ އެންމެން ބޯޓަކަށް ނުގެންދެވޭނެއެވެ. އެހެންވެގެން ފުރަތަމަ ބުރުގައި ކޮންމެ ދޯންޏަކުންވެސް ގެންދިޔައީ ގިނައިން ކުޑަކުދީންނާއި އަންހެނުންނެވެ.\nބޯޓާއި އެންމެ ފުރަތަމަ ކައިރިކުރި ދެދޯނީގައި ތިބި މީހުން ބޯޓަށް އަރައިފިއެވެ. ތިންވަނަ ދޯނީގައި ތިބި މީހުން އަރަމުންދަނީއެވެ. ހަތަރުވަނަ ދޯނި އޮތީ ކައިރި ކުރުމުގެ އިންތިޒާރުގައި މަޑުކޮށްގެންނެވެ. ތިންވަނަ ދޯނީގެ މީހުން އަރަމުންދިޔައިރު ކުރިން އެރި މީހުންވެސް ތިބީ މީހުން އަރަމުންދިޔަފަރާތުގައި މަންޒަރު ބެލުމުގައެވެ. އެއީ އެއްގަމާވީފަރާތެވެ. އެފަރާތަށް ބޯޓު ވަރަށް ބޮޑަށް އަރިއަޅައިލީމާ ބޯޓުގެ މެދުގައި ބާއްވާފައިއޮތް ދެފީފާ ތެޔޮ ފުރޮޅިގެންގޮސް އެފަރާތަށް ހިގައްޖެއެވެ. އެ ދެފީފާ އޮތީ އެއްވެސްތަނެއްގައި ނުބަނދެއެވެ.\nއެފަރާތަށް ބޯޓު އަރިއަޅައިލި ބޮޑުކަމުން ފަޅުވެރީން ހޯހޯއޭގޮވައި އަނެއްފަރާތަށް ދާށޭ އެންގީމާ އެންމެންވެސް ދިޔައީ އެފަރާތަށެވެ. ދެން އެފަރާތަށް އަރިވެގެންގޮސް އެއްކަލަ ދެފީފާ ތެޔޮ އެފަރާތަށްވެސް ފުރޮޅިގެން އަތުވެއްޖެއެވެ. އަނެއްކާވެސް މީހުންތައް އަނެއްފަރާތަށް ދުއްވައިގެންފިއެވެ. އެއީ މީހުން އަރަމުންދިޔަ ފަރާތެވެ. މިފަހަރު އެފަރާތަށް އަރިއެޅިގޮތަށް ސީދާނުވެ އެދިޔަގޮތަށްގޮސް ބަންޑުންޖަހައިލީއެވެ. ބޯޓު ބަންޑުންވިއިރު ފަޅުވެރިންވެސް ހިމަނައިގެން ނުވަދިހަ މީހުން ބޯޓުގައި ތިއްބެވެ.\nބޯޓުތެރޭގައި ތިބި މީހުންގެ ދުލުން\nމިހިސާބުން މިލިޔަނީ ބޯޓުތެރޭގައި ތިބި ބައެއްމީހުންގެ ދުލުން އެދުވަހާއި އެމަންޒަރު ސިފަކުރިގޮތެވެ. ދެން ކަންތައްވީގޮތެވެ. ފޭދޫ ކުދުގަނޑަވަރަ ނުވަތަ ކަފުރުތޮޅިގޭ އަހުމަދުރަހާގެ މުހައްމަދު ހާޝިމު ބޯޓަށް އެރީ މަންމަޔާއި ބައްޕަޔާއި ދައްތަޔާއި ބޭބެއާއި ކޮއްކޮއާ އެކުގައެވެ. އޭނާގެ އުމުރަކީ ހަތް އަހަރެވެ. އޭރު އަދި ޚިތާނެއްވެސް ނުކުރެއެވެ. އެކަމަކު މިހާދިސާގެ މަތިން ވަރަށް ރަގަޅަށް ހަދާން އެބަހުއްޓެވެ. ހާޝިމް ކިޔައިދިނެވެ.\nއެދުވަހު ވަރަށް ހެނދުނާ އަހަރެންނާއި އަހަރެންގެ ބޭބެ ޚާލިދު ކިޔަވާން ގޮސްތިބީ ފޭރުގަސްދޮށުގޭގައެވެ. އެދުވަހަކީ ޚާލިދަށް އެންމެ ފުރަތަމަ ސޫރަތް ލިޔެދިން ދުވަހެވެ. ކިޔަވާންތިއްބައި އަހަރެމެންނާއި ދެބެއިންގެދަރި ބޭބެއެއްކަމަށްވާ އަބްދު ﷲ ޒާހިރު އަތުވެއްޖެއެވެ. މިޒާހިރަކީ ބައްޕަޔާއި އެއްބަނޑުއެއްބަފާ ފާތިންދައްތަގެ ދަރިއެކެވެ. ޒާހިރު ބުންޏެވެ. ކަލޭމެންގެ ބައްޕަޔާއި މަންމަ ހުޅުދުވަށް ދާންވެގެން ކޮއްކޮ މުފީދު ގޮވައިގެން އަތިރިމައްޗަށް ނައްޓާލައިފިއެވެ. ކަލޭމެން ނުދަން ހެއްޔެވެ. މިއަޑުއިވުނީމާ އަހަރެމެން ދުއްވައިގަތީ އަތިރިމައްޗަށެވެ.\nދުވެފައިގޮސް ޒިޔާރަތްފަންނުން އަތިރިމައްޗަށް ނުކުތްއިރު މަންމަޔާއި ދައްތަ ދޯންޏަށް އަރައިފިއެވެ. ކޮއްކޮ މުފީދަކީ ކިރުބޯ ޅަކުއްޖެކެވެ. އޭނާ އިނީ މަންމަގެ އުނގުގައެވެ. ބަލާކަށް ނުހުރެ ބޭބެ ޚާލިދު މޫދަށް ފައިބައިގެންގޮސް ދޯންޏަށް އަރައިފިއެވެ. އަހަރެން ގޮނޑުދޮށުގައި ހުރެފައި ބާރަށް ރޯންފެށީމާ ބައްޕަ އައިސް އަހަރެން އުރާލައިގެން ގެންގޮސް ދޯންޏަށް އަރުވައިފިއެވެ. ބޯޓަށް އެންމެ ފުރަތަމަ އެރީ އަހަރެމެންގެ ދޯނީގައި ތިބި މީހުންނެވެ. (ނުނިމޭ)\nAlhugadu vesedhuvas mathinhdaanhurey godudhoshugai alhugadveshurineee hithaamaveri dhuvahe


Mees Media Ge Sababun Anhenun Stress Vaaleh Bodu - Vaguthu\nމީސް މީޑިއާގެ ސަބަބުން އަންހެނުން ސްޓްރެސް ވާލެއް ބޮޑު\nސްޓްެެރެސް ވެފައި އިން އަންހެނެއް\nޓެކްނޮލެޖީގެ ގޮތުން ދުނިޔެ ވަރަށް ބޮޑުތަނުން ކުރި އަރާފައިވާ މި ޒަމާނުގައި މީސް މީޑިއާ އާއި ނުލައި އުޅެނީ ހިތްވަރުގަދަ، މަދު ބައެކެވެ. ހުރިހާ ކަމެއްވެސް އިންޓެނެޓާއި ހާއްސަކޮށް މީސް މީޑިއާގެ ޒަރިއްޔާ އިން މިހާރު ކުރަމުން އަންނަ އިރު، ދާދި ފަހުން ހެދި ދިރާސާ އަކުން ދައްކާ ގޮތުގައި މީސް މީޑިއާގެ ސަބަބުން އަންހެނުން ސްޓްރެސް ވާލެއް ބޮޑުވެފައި، ސިކުނޑިއަށް ނޭދެވޭ އަސަރު ކުރާލެއް ބޮޑެވެ.\nއިނގިރޭސި ވިލާތުގެ 13،000 އަންހެނުން ބޭނުން ކޮށްގެން ހެދި މި ދިރާސާ އިން ދައްކާ ގޮތުން މީސް މީޑިއާގެ ސަބަބުން ސްޓްރެސް ވުމާއި އެނޫންވެސް ސައިކޮލޮޖިކަލް މައްސަލަތައް ޖެހި، ސިކުނޑީގެ ހަމަޖެހުންވެސް ގެއްލެއެވެ. މިކަން ގިނައިން ވަނީ ފުރާވަރުގެ އަންހެން ކުދިންނަށް ކަމުގައި ވާއިރު، ކަސްރަތު ނުކޮށް، ހަމަ ނިދި ނުލިބުމަކީ މިކަމުގެ ފަހަތުގައިވާ ކަންތަކެވެ.\nއޭގެ އިތުރުންވެސް، ސައިބާ ބުލީން އާއި އަންހެނުން ފޭސްބުކް ފަދަ ޕްލެޓްފޯމްތަކުން ލިބެން އުއްމީދު ކުރާ ވަރަށް ވުރެން މަދުން ލައިކް ލިބުމަކީވެސް އެކަމުގެ ސަބަބެކެވެ. މިހާރަކަށް އައިސް ކުޑަ ކުދިންވެސް ވަރަށް ހަނގު އުމުރަކުން ފަށައިގެން މީސް މީޑިއާ ބޭނުން ކުރަމުން އަންނަ އިރު، މިއީ ބެލެނިވެރިން ސަމާލުވެ، ވިސްނަން ޖެހޭ ކަންތައް ތަކެވެ.\nއަނެއްކާވެސް 500 މިލިއަން އެކައުންޓްގެ މައުލޫމާތު ލީކުވެއްޖެ، މިފަހަރު ލިންކްޑްއިން\nކުޑަ ކުއްޖަކަށް ފުރައްސާރަކޮށް ފޮޓޯ އާންމުކުރި މީހާގެ މައްސަލަ ފުލުހުން ބަލަނީ\nކުޑަ ކުއްޖެއްގެ ފޮޓޯ އާންމުކޮށް ހަޑި ހުތުރު ބަސް ބޭނުން ކުރި ދިވެހި އަންހެނަކު ހޫނު ފެނަށް!


ކޮލަމްބަސް ގެ ދަތުރު: ފުރިގެންވާ އިބްރަތްތަކެއް. – Kurimagu\nސައިންސް އާއި ޓެކްނޮލޮޖީ\nކޮލަމްބަސް ގެ ދަތުރު: ފުރިގެންވާ އިބްރަތްތަކެއް.\n”އަހަރެން ފުރާ ފުރިހަމަވީ ހިސާބުން ފެށިގެން މިއަދާއި ހަމަޔަށް އުޅެމުން މިދިޔައީ ކަނޑު މަތީގައެވެ. 40 އަށް ވުރެ ގިނަ އަހަރު ވޭތުވެގެން ހިނގައްޖެއެވެ. އިންސާނަކު ދަތުރު ކޮށްފައި ހުރި ކޮންމެ ހިސާބަކަށް އަހަރެން ވެސް ދަތުރު ކޮށްފައި ހުންނާނެއެވެ.“ ކޮލަމްބަސް ދަތުރު ނިންމާފައި އައިސް ސްޕެއިންގެ ރާނީ އިޒަބެއްލާ އަށް ފޮނުވި ސިޓީގައި ލިޔެފައި ވެއެވެ.\nއެންމެ ކުރީއްސުރެ އިރު މައްޗަށް ދަތުރު ކުރުމަކީ ކޮލަމްބަސް ދެކެމުން އައި ހުވަފެނެކެވެ. ނަމަވެސް މި ހުވަފެން ހަގީގަތަށް ހެދޭނޭ ގާބިލުކަން އަތުގައި ނެތުމުން އެ ހުވަފެން އޮތީ ހަގީގަތަކަށް ނުވާ ހިޔާލެއް ގޮތުގައެވެ.\nޔޫރަޕުގެ ކާރި ހިސާބުތަކަށް ދަތުރު ކުރުމުގައި އަހަރުތަކެއް ވޭތު ކުރުމަށްފަހު އުމުރުން 30 އަހަރުގައި ދަތުރު މަޑު ޖައްސާލުމަށް ފަހު ލިސްބަން ގެ އަންހެނަކާއި ކައިވެނި ބައްލަވައިގަތެވެ. އަދި އެ ސިޓީއަށް ދިރިއުޅުން ބަދަލު ކުރިއެވެ. އޭނަގެ އަނބިކަނބަލުން ފިލިއްޕާ ގެ ބައްޕަ އަކީވެސް ފަޅުވެރިއެކެވެ. އެ ދެމީހުން ވަނީ އެކުގައި އެތަށް ދަތުރު ތަކެއް ކޮށްފައެވެ. މިދުވަސްވަރު އޭނަގެ ހުވަފެން ޕޯޗުގީޒް ރަސްގެފާނާއިވެސް ހިއްސާ ކުރަމުން ގެންދިޔައެވެ.\nމިގޮތަށް ހަޔާތް ވޭތު ކުރަމުން ދަނިކޮށް ޕޯޗްގީޒް ރަސްގެފާނު ކޮލަމްބަސްގެ ބޯޓު ހަނގުރާމަޔަކަށް ފޮނުވައިގެން އުޅުމުގެ ތެރޭގައި ލިސްބަން ކައިރިން ދުޝްމަނުން އެއަށް ހަމަލާ ދީ އޭގައި އަލިފާން ރޯކޮއްލައެވެ. މި ހަބަރު ލިބުމާއި އެކު ދުވެފައި ގޮސް ޑިންގީ އަކަށް އަރައިގެން ބޯޓާއި ދިމާލަށް ދާން މަސައްކަތް ކުރިއެވެ. ނަމަވެސް ބޯޓު ސަލާމަތް ކުރެވޭ ގޮތެއް ނުވިއެވެ. މިއީ ކޮލަމްބަސް ދެކެމުން އައި އިރުމައްޗައް ދަތުރު ކުރުމުގެ ހުވަފެނާއި ގުޅިފައިވާ ބޯޓެވެ.\n1474 ވަނަ އަހަރު ރަސްގެފާނު ކޮލަމްބަސް އަށް ފޮނުވި ސިޓީގައި ވަނީ ’…ތިބާ މިކަމުގައި ކުރިޔަށް ދާން ހުރިނަމަ މިކަމަށް ބޭނުންވާ އެހީތެރިކަން ފޯރުކޮށްދޭނަމެވެ…‘ ނަމަވެސް ފަހުން ރަސްގެފާނުގެ ދަރުބާރުގެ މީހުން އިރުމައްޗަށް ދަތުރު ކުރުމަކީ ވާނޭ ކަމެއް ނޫން ކަމަށް ބުނުމުން އެ ރަސްގެފާނުގެ ހިޔާލު ބަދަލު ކުރިއެވެ.\nއޭގެ ފަހުން ޖޯން ވެރިކަމަށް އައުމުން އޭނައަށް ވެސް މި ހުވަފެނީ ޕްލޭން ހުށަހެޅިއެވެ. މިއީ އެރަސްގެފާނު ވަރަށް ގަޔާވި ޕްލޭނަކަށް ވިއެވެ. ނަމަވެސް އެ ދަތުރު އެހެން މީހަކާއި ހަވާލު ކުރިއެވެ. އެއަށް ފަހު ކޮލަމްބަސް ނިންމީ ސްޕެއިން އަށް ގޮސް އެތަނުގެ ރާނީ އަށް މި ޕްލޭން ހުށައެޅުމަށެވެ. ނަމަވެސް މާޔޫސް ވެފައި ހުރުމާއި އެކު ލިސްބަން ގައި އަނބިކަނބަލުންނާއި ދަރިކަލުން ކާރީގައި ދުވަސްކޮޅަކު މަޑުކުރި އެވެ.\n1484 ވަނަ އަހަރު ކޮލަމްބަސްގެ އަނބިކަނބަލުން އަވަހާރަ ވިއެވެ. އޭނާ ވަންނާނޭ ބޯހިޔަލެއް ނެތެވެ. އެހެން ކަމުން އޭނަގެ ހުރި ހަމަ އެކަނި ދަރި ޑިއެގޯ ގޮވައިގެން ލިސްބަން އިން ފުރައިގެން އޭނަގެ އުފަން ސިޓީ އަށް ދިޔައެވެ. އެއަށްފަހު އެ ސިޓީގެ މީހުންނަށް ވެސް އޭނަގެ ހުވަފެން ކިޔައިދެމުން ދިޔައެވެ. ނަމަވެސް މި ދަތުރު ކުރެވޭނޭ ކަމާއި މެދު އެމީހުންނަށް ޝައްކެވެ. ސަބަބަކީ އަދި މިހާތަނަށް މީހަކު ގޮސްފައި ނުވުމާއި، ދުނިޔޭގެ އެއްވެސް ޗާޓެއްގައި ވެސް ނުވާ ހިސާބަކަށް ވުމާއި ތުންތުން މަތިން ދެކެވޭ ބިރުވެރި ވާހަކަ ތަކުގެ ސަބަބުންނެވެ. ނަމަވެސް ކޮލަމްބަސް ހުރީ އޭނަގެ ވިސްނުން ބަދަލު ކުރާ ގޮތަކަށް ނޫނެވެ.\nމިފަހަރު މާގިނަ ދުވަހެއް ނުވަނީސް ސްޕެއިންގެ ދެކުނު އަވަށަކަށް ދިޔައެވެ. ގޮސް އެތަނުގެ ޑޫކް އަށް މި ޕްލޭން ކިޔައި ދިނެވެ. އޭނަވެސް ގަޔާވެ އެކަމުގައި އެހީތެރި ވާން އެއްބަސްވެ އެ ދަތުރަށް ހަތަރު ބޯޑު ދިނުމަށް ނިންމައިފިއެވެ. ކޮލަމްބަސް ހިންހަމަ ޖައްސައިގެން ހުއްޓާ ހަނގުރާމައެއް ކުރިމަތިވުމުން ޑޫކް އޭނަގެ ހިޔާލު ބަދަލު ކުރުމަށްފަހު އެ ބޯޓު ހަނގުރާމައަށް ފޮނުވައިފިއެވެ. މި ހަބަރު ލިބުމުން ދެން ސްޕެއިންގެ ރާނީ އާއި ބައްދަލު ކުރަން ނިންމި އެވެ. އެއަށް ފަހު ރާނީ އިޒަބެއްލާ ގެ ދަރުބާރަށް ގޮސް މި ޕްލޭން ހުށަހެޅި އެވެ. ނަމަވެސް މިއަށް ވަކި ޖަވާބެއް ނުދެއްވައި، ފަހުން ހަބަރެއް ވާނޭ ކަމަށް އެންގި އެވެ.\nދުވަސްތަށް ފާއިތު ވަމުން ދެއެވެ، ޖަވާބެއް އަދި ނާދެއެވެ، ކޮލަމްބަސްގެ ކެއްތެރިކަން ކޮޅުން ލައިފި އެވެ. ދެން ނިންމީ ފްރާންސްގެ ރަސްގެފާނަށް މި ހިޔާލު ހުށަހެޅުމަށެވެ. މިގޮތަށް ނިންމުމަށް ފަހު އޭނައާއި އޭނަގެ 12 އަހަރުގެ ދަރިފުޅު ގޮވައިގެން ފްރާންސް އަށް ދިޔައެވެ. އެތަނުގައި ފްރާންސްގެ ރަސްގެފާނާއި ބައްދަލު ކުރަން އުޅުމުގެ ތެރޭގައި ސްޕޭނުން މެސެޖެއް ލިބުނެވެ. އޭގައި ވަނީ އިޒަބެއްލާ ގެ ދަރުބާރަށް ހާޒިރު ވުމަށެވެ. ދެން އެއްޗެހި ބަންދު ކުރުމަށްފަހު ސްޕޭނަށް ދަތުރު ފެށިއެވެ.\nރާނީގެ ދަރުބާރަށް ހާޒިރު ވުމުން އެ ދަތުރަށް ބޭނުންވާނޭ ހުރިހާ ކަމެއް ހަމަޖައްސައި ދޭނެ ކަމަށް ދެންނެވިއެވެ. މިގޮތުން ހަރަދުތަށް ބެލެހެއްޓުމަށް ވިހި ހާސް ރަންފޮތި ހަމަޖެއްސިއެވެ. މި ލިބުނު އުފާވެރި ހަބާރާއި އެކު ހިމާރެއްގެ މަތީގައި ދަތުރު ކޮށްފައި ބަނދަރު ސިޓީ، ޕާލޯސް އަށް ދިޔައެވެ. އެތަނުގައި ދަތުރުގެ ހުރިހާ ތައްޔާރީ ތަކެއް ކުރަމުން ގެންދިޔައެވެ. ހުރިހާ ކަމެއް ނިމުމުން ދަތުރު ފެށީ ސެލްޓީސްގެ ބަނދަރުންނެވެ.\n”ހުކުރު، އޯގަސްޓް 3، 1492: ސެލްޓީސްގެ ބަނދަރުން ފުރީ 8 ޖެހިއިރު، ވަޔާއި އެކު ދަނީ ފަނަރަ ލީގު ދެކުނަށް، އެއަށްފަހު ހުޅަނގު ދެކުނަށް، ދެން ހުޅަނގަށް، މިސްރާބު ހުރީ ހުރީ ކެނެރީ ރަށްތަކަށް“ ކޮލަމްބަސްގެ ޑައިރީގައި ލިޔެފައި ވެއެވެ. މިހިސާބުން ހިން ދަމާލިކީ ނޫނެވެ. އުނދަގޫތަކާއި ނުރައްކާ ތަކާއި ބިރުވެރި ކަން އޮތީ ކުރިއަށެވެ.\nކޮލަމްބަސް ދަތުރު ކުރި މަގު


Career ge furathama dhuvasvaru Directorun varaj Halhey levi: Priyanka\nކެރިއަރުގެ ފުރަތަމަ ދުވަސްވަރު ޑައިރެކްޓަރުން ވަރަށް ހަޅޭއްލެވި: ޕްރިޔަންކާ\nޕްރިޔަންކާ ޗޯޕްރާއޭ ބުނުމުން މިއަދު ނޭނގޭނެ މީހަކު ނުހުންނާނެ އެވެ. އޭނާގެ ކުޅަދާނަ އެކްޓޜު ކުރުމުގެ ހުނަރުން މިވަނީ ބޮލީވުޑުގައި ހަމަަ ރަނގަޅަށް ފައި ހަމަކޮށްފަ އެވެ. ހޮލީވުޑުގައި ވެސް ކުޅަދާނަ އެކްޓިން ދައްކަމުން އަންނަ ޕްރިޔަންކާ ވަނީ ކާމިޔާބަށް ވާސިލުވުމަށް އެތައް ހަރުފަތެއް ހުރަސް ކުރި ކަމަށް ބުނެފަ އެވެ.\nވޮގްގެ ސެޕްޓެމްބަރު އިޝޫއިން މިފަހަރު ފެނުނީ ޕްރިޔަންކާ އެވެ. އެގޮތުން ވޮގަށް ދިން އިންޓަވިއުގައި އޭނާ ވަނީ އޭނާގެ ފިލްމީ ހަޔާތް ފެށިއިރު ޑައިރެކްޓަރުންގެ ފަރާތުން ގަބޫލުކުރަން ދަތި އެތައް ކަމެއް ފެނުނު ކަމަށް ބުނެފަ އެވެ.\n"އަހަންނަކަށް އެއްވެސް ކަމެއް، މީހެއް ވެސް ނޭނގޭ. ޑައިރެކްޓަރުން ހަޅޭއްލަވާ. ބައެއް ފަހަރު ފިލްމުތަކުން ބޭރު ވެސް ކޮށްލާ،" އެކަންކަމާ ކުރިމަތިލީ ބައްޕަ، އަޝޯކް ޗޯޕްރާގެ ފަރާތުން ލިބުނު ހިތްވަރާއެކުކަން ފާހަގަކޮށް ޕްރިޔަންކާ ބުންޏެވެ.\nކޮންމެ ކަމަކާ ވެސް އިތުބާރާއެކު ކުރިމަތިލާން ދަސްކުރިކަން ފާހަގަކޮށް ޕްރިޔަންކާ ބުނީ ކާމިޔާބާ ހިސާބަށް ވާސިލުވެވޭނީ ނާކާމިޔާބީއާ ވެސް ކުރިމަތިލައިގެން ކަމަށެވެ.\nދެހާސް ވަނަ އަހަރު މިސް ވޯލްޑްގު ތާޖު އުފުލާލުމަށް ފަހު ޕްރިޔަންކާ ބޮލީވުޑަށް މިސްރާބު ޖެހިއިރު އޭނާ އެންމެ ފުރަތަމަ ފެނިގެން ދިޔައީ އަކްޝޭ ކުމާރާއެކު "އަންދާޒް" އިންނެވެ. ޕްރިޔަންކާ ވަނީ "ޑޮން" އާއި "ރާވަން" އަދި "ކްރިޝް" އާއި "ބަޖިރާއޯ މަސްތާނީ" އިން ވެސް ފެނިގެންގޮސްފަ އެވެ.\nބޮލީވުޑް މުނިފޫހިފިލުވުން ޕްރިޔަންކާ


Column Koadhu: Baqaraa soorathu ge machchah balailumeh3| Mihaaru\n27 އޮކްޓޯބަރ 2016 - 05:413comments\n(އޮކްޓޫބަރު 20، 2016ގެ އަދަދާ ގުޅޭ)\nއަލްބަޤަރާ ސޫރަތުގެ ފުރަތަމަ ބައި އެކުލެވިގެންވަނީ 1 ވަނަ އާޔަތުން ފެށިގެން 28 ވަނަ އާޔަތުގެ ނިޔަލަށެވެ. މިބައިގައި، އެންމެ ފުރަތަމަ ކީރިތި ޤުރްއާނުގެ މައިގަނޑު މައުޟޫއު ކަނޑައަޅާލެވިފައި ވެއެވެ. ކީރިތި ޤުރްއާންއަކީ އިލާހީ ހިދާޔަތުގެ ވާހަކަތައް ބަޔާން ކުރެވޭ ފޮތެއް ކަމުގަ އެވެ. އެއަށް ފަހު، މި ހިދާޔަތު، އާންމު ގޮތެއްގައި، އިންސާނުން ގަބޫލުކޮށް ބަލައިގަންނަ ގޮތުގެ މައްޗަށް ބެލެވި، މީސްތަކުން ތިން ބަޔަކަށް ބަހާލެވިފައި ވެއެވެ.\nއެއްބަޔަކީ އިލާހީ ހިދާޔަތު ގަބޫލުކޮށް އެކަން ބަލައިގަންނަ މީހުންނެވެ. އަނެއްބަޔަކީ އެ ހިދާޔަތާ ދެކޮޅުހަދައި އެކަމަށް ފުރަގަސްދީ އިންކާރު ކުރާ މީހުންނެވެ. ތިން ވަނަ ބަޔަކީ މިދެބައިމީހުންގެ ދެމެދުގައި ހިމެނޭ ބަޔެކެވެ. ދެފުށް ދެގޮތް މުނާފިގުންނެވެ. ބައެއް ފަހަރު، އެމީހުންގެ ބޭރު ފުށުން، އިލާހީ ހިދާޔަތު ގަބޫލުކޮށް، ބަލައި ގަންނަ، މީހުންގެ ގޮތް ފެނެ އެވެ. އެހެން ނަމަވެސް އެމީހުންގެ ހިތުގެ އަޑީން އިލާހީ ހިދާޔަތުގެ މަގު ބަލައެއް ނުގަނެ އެވެ.\nމި ތިން ބައި މީހުންގެ ވާހަކަ ބަޔާން ކުރުމަށް ފަހު، ކީރިތި ޤުރްއާނުގައި ހުށަހަޅާ ލެވޭ އިލާހީ ހިދާޔަތުގެ މަގަށް، މިބައިގައި، ދައުވަތު ދެވިފައިވެ އެވެ. އަދި ކީރިތި ޤުރްއާނުގައި އެކުލެވޭ ހިދާޔަތާ ބެހޭ ގޮތުން ޝައްކުކޮށް، އަރަބި މުޝްރިކުން ކުރިމަތި ކުރި ބައެއް ފާޑުކިޔުންތަކަށް ޖަވާބު ދެވިފައި ވެސް ވެ އެވެ. މީގެ އިތުރުން، ކީރިތި ޤުރުއާނުގެ ދައުވަތު ގަބޫލު ކުރާ މީހުންނަށް ހުރި ބާއްޖަވެރިކަމުގެ ވާހަކަ އާއި އަދި އެ ދައުވަތަށް ފުރަގަސްދީ އިންކާރު ކުރާ މީހުންނަށް ހުރި އަބާއްޖަވެރިކަމުގެ މައްޗަށް ވެސް، އަލްބަޤަރާ ސޫރަތުގެ ފުރަތަމަ ބައިގައި، އިޝާރަތް ކުރެވިފައިވެ އެވެ.\nއަލްބަޤަރާ ސޫރަތުގެ ދެވަނަ ބައި އެކުލެވިގެންވަނީ 29 ވަނަ އާޔަތުން ފެށިގެން 39 ވަނަ އާޔަތުގެ ނިޔަލަށެވެ. މިބައިގައި ބަޔާން ކުރެވިފައިވަނީ ކައުނާއި އަދި ކާއިނާތުތައް ޚަލްގު ކުރައްވައި ހެއްދުވުމުގެ ވާހަކަ އެވެ. އަދި އެއަށް ފަހު، އިންސާނުން ޚަލްޤުކޮށް ވުޖޫދަށް ގެންނެވުމުގެ ވާހަކަ އެވެ. ބުއްދި އާއި ވިސްނުމުގެ ބާރުގެ އަލީގައި ހެޔޮ ގޮތް ކަނޑައެޅުމުގެ އެކަށޭނަކަން ދެއްވައި، އާދަމްގެފާނާއި ހައްވާގެފާނުގެ ޚަލްގު ކުރައްވައި، އިންސާނުން ދުނިޔޭގައި ލެއްވުނު ގޮތުގެ ވާހަކަ އެވެ. މިބައިގައި އިޝާރަތް ކުރެވެނީ އިލާހީ ހިދާޔަތުގެ އަލީގެ ފެށުމަށެވެ. އިންސާނުން ދުނިޔޭގައި ދިރިއުޅެން ފެށުނީއްސުރެން، އެމީހުންނަށް ތެދުމަގުގެ ވާހަކަ ބަޔާންކޮށް ދެވިފައިވާ ކަމެވެ.\nތިން ވަނަ ބައި އެކުލެވިގެންވަނީ 40 ވަނ އާޔަތުން ފެށިގެން 141 ވަނަ އާޔަތަގެ ނިޔަލަށެވެ. މިބައިގައި ހުށަހަޅާލެވިފައި ވަނީ ތާރީޚީ ވާހަކަތަކެކެވެ. ބަނޫ އިސްރާއީލު ބާގައިގެ ތާރީޚުގެ ބައެއް ވާހަކަތަކެވެ. މާތްﷲ އެމީހުންނަށް ދެއްވި ނިއުމަތްތަކުގެ ވާހަކަ އެވެ. އިލާހީ ހިދާޔަތް އެމީހުންނަށް ދެވުނު ކަމާއި އަދި އެހިދާޔަތުގެ އަލީގެ ދަށުގައި އެމީހުންގެ ހަޔާތް ވޭތުކޮށް، އެހެން މީސްތަކުންނަށް އޮތް ނަމޫނާއަކަށްވުމުގެ ޝަރަފު ދެވި، މިމަތިވެރި ވާޖިބު، އެމީހުންނާ ހަވާލު ކުރެވުނު ކަމުގެ ވާހަކަ އެވެ. އަދި އެ ވާޖިބު އަދާ ކުރުމުގައި އެމީހުން އަމަލު ކުރި ގޮތާއި އޭގެ ނަތީޖާގެ މައްޗަށް ވެސް މިބައިގައި އަލިއަޅުވާލެވިފައި ވެ އެވެ.\nމި ވާހަކަތައް ހުށަހަޅާލެވިފައިވަނީ ކީރިތި ރަސޫލާ މަދީނާ އަށް ހިޖުރަ ކުރައްވައި މަދީނާގައި އިސްލާމީ ދައުލަތެއް ބިނާކުރައްވައި، މަދީނާގައި ދިރިއުޅެމުން އައި ޔަހޫދީ ގަބީލާތަކާއި މުސްލިމުންނާ ދެމެދު ހަމަނުޖެހުމާއި ދެކޮޅުވެރިކަން އުފެދިގެން އައި ދުވަސްވަރެއްގަ އެވެ. އެގޮތުން، މިބައިގައި، މަދީނާގެ ބައެއް ޔަހޫދީންގެ އަމަލުތައް ހުރިގޮތުގެ މައްޗަށް ވެސް ބަލައިލެވިފައި ވެ އެވެ.\nމިބައިން އިޝާރަތް ކުރެވެނީ އިލާހީ ހިދާޔަތުގެ ސިލްސިލާގެ ވަރަށް މުހިއްމު ބޮޅެއްގެ ވާހަކައެވެ. އިލާހީ ހިދާޔަތު، އިހުގައި އެބަޔަކަށް ދެވި، އެވާހަކައި ތަފްސީލީ ތާރީޚެއް މިއަދު އަޅުގަނޑުމެންގެ އަތްމަތީއޮތް، އެންމެ އިހުގެ މީހުންގެ ވާހަކަ އެވެ.\nމި ވާހަކަތައް ހުށަހަޅާލުމުގައި މައިގަނޑު ދެބޭނުމެއް ވެ އެވެ. ފުރަތަމަ ބޭނުމަކީ، ދެންމެ އިޝާރާތްކޮށްލި ފަދައިން، މަދީނާގެ ޔަހޫދީ ގަބީލާތަކާއި މުސްލިމުންނާ ދެމެދު މައްސަލަ ޖެހި، ދެކޮޅުވެރިކަން އުފެދި، ހަނގުރާމަ ކުރުމާ ހިސާބަށް ގޮސްފައިވުމުން، މިކަމަށް ހައްލެއް ހޯދުމެވެ. ޔަހޫދީންގެ ދީނީ ތާރީޚަށް ނަޒަރު ހިންގާލައި، އެ މީހުންނަށް، މާތްﷲ ދެއްވި ނިއުމަތްތަކުގެ މަތީން ހަނދާންކޮށްދީ، އެމީހުންގެ ހިތްތައް މަޑުމޮޅިކޮށް، އިސްލާމީ ދައުވަތު ގަބޫލުކޮށް، މިދެންނެވި ދެކޮޅުވެރިކަމަށް ހައްލު ހޯދުމެވެ.\nދެ ވަނަ މަގުސަދަކީ، މުސްލިމުން، އެމީހުންގެ ތާރީޚުން ފިލާވަޅު ލިބިގަނެ، އިބުރަތް ހާސިލު ކުރުމެވެ. އިހުގެ އުއްމަތްތަކުގެ މީހުންނަށް އިލާހީ ހިދާޔަތް ދެވި، އެމީހުންނަށް ކުރެވި ދިޔަފަދަ ކުށްތަކުން އެއްކިބާވެ، ރަގަޅު ގޮތުގައި ހިފަހައްޓައިގެން ތިބުމަށް ބާރުއަޅައި ހިތްވަރު ދިނުމެވެ. އަދި ހަމަ އެހެންމެ، އިލާހީ ތެދުމަގު ބަޔަކަށް ދެވުމުގެ މާނައަކީ، އެބަޔަކީ މާތްﷲގެ ހަޟްރަތުގައި ޚާއްސަ ބަޔަކަށްވެ، އެމީހުންގެ އަމަލުތަކަށް ބެލުމެއްނެތި، އެމީހުންނަށް އިލާހީ ރުހުން ލިބިމުގެ އިޝާރަތެއްނޫން ކަމުގެ ފިލާވަޅުވެސް ލިބިގަތުމެވެ.\nއަލްބަޤަރާ ސޫރަތުގެ ތިންވަނަ ބައި ހިމެނެނީ 142 އާޔަތުން ފެށިގެން 283 ގެ ނިޔަލަށެވެ. މިބައިގައި ވަނީ މުސްލިމުންނަށް ދެވިފައިވާ ހިދާޔަތުގެ ބައެއް ވާހަކަ ހުށަހަޅާލެވިފަ އެވެ. އަޅުކަމާ ބެހޭ ބައެއް ވާހަކަތަކާއި އަދި ބައެއް ދުނިޔަވީ ކަންކަމާ ބެހޭ ވާހަކަތައް ވެސް މެއެވެ. އިސްލާމީ ގިބުލައަކީ މައްކާގެ ކައުބަތުﷲ ކަން ކަނޑަ އެޅުމާއި، ނަމާދާއި، ރޯދައާއި، ޒަކާތާއި، ހައްޖާއި، އަދި ޖިހާދާއި ބެހޭ ބައެއް ވާހަކަތަކެވެ.\nމީގެ އިތުރުން، ކައިވަންޏާއި ވަރި އާއި ތަރިކަ މުދަލާ ބެހޭ ބައެއް ވާހަކަތައް ވެސް މެއެވެ. އަދި ދަރަނީގެ މައްޗަށް ބިނާކޮށް ކުރެވޭ ވިޔާފާރީގެ މުއާމަލާތް ތަކާއި އަދި މިފަދަ މުއާމަލާތައް ކުރެވޭ ހިނދު ހެކިން ބޭތިއްބުމާއި ބެހޭ ބައެއް ވާހަކަތަކެވެ. އަދި ރިބާއާއި ގަނެވިއްކުމާއި ސަދަގާތުގެ ގޮތުގައި ހޭދަކުރުމާއި ބެހޭ ބައެއް ވާހަކަތައް ވެސް މެއެވެ.\nމިހިސާބުން، މިހާތަނަށް ހުށަހަޅާލެވުނު، އަލްބަޤަރާ ސޫރަތުގެ ބައިތަށް ޚުލާސާކޮށްލައި، އޭގެ މައްޗަށް އަލުން ބަލައިލަމާތޯ އެވެ. އެންމެ ފުރަތަމަ 1 ވަނަ އާޔަތުން ފެށިގެން 28ވަނަ އާޔަތުގެ ނިޔަލަށް ބަޔާން ކުރެވިފައި އޮތީ ކީރިތި ޤުރްއާނަކީ ހިދާޔަތުގެ ފޮތެއް ކަމާއި އިލާހީ ހިދާޔަތު ބަލައިގަތުމުގައި މީހުން ބަހާލެވިފައިވާ ގޮތެވެ. ދެން 29 ވަނަ އާޔަތުން ފެށިގެން 39 ވަނަ އާޔަތުގެ ނިޔަލަށް އޮތީ ކާއިނާތުތައް ހެއްދެވުމުގެ ވާހަކައާއި، އެންމެ ފުރަތަމަ އިންސާނާ، އާދެ، އާދަމުގެފާނުންސުރެ ފެށިގެންވެސް، އިންސާނުންނަށް، އިލާހީ ހިދާޔަތު ދެވުނުކަމުގެ ވާހަކަ އެވެ.\nތިން ވަނައަށް، 40 ވަނަ އާޔަތުން ފެށިގެން 141 ވަނަ އާޔަތުގެ ނިޔަލަށް، އޮތީ އިލާހީ ހިދާޔަތު ވަރަށް މުހިއްމު މަރުހަލާއެއްގެ ވާހަކައެވެ. ބަނޫ އިސްރާއީލުގެ މީހުންނަށް ދެވުނު ހިދާޔަތު ވާހަކަ އާއި އެމީހުންނާ ބެހޭ ބައެއް ތާރީޚީ ވާހަކަތަކެވެ. ދެން 142ވަނަ އާޔަތުން ފެށިގެން 283 އޮތީ މުސްލިމުންނަށް ދެވިފައިވާ ހިދާޔަތުގެ ވާހަކައެވެ. އަޅުކަމާއި އަދި ބައެއް ދުނިޔަވީ ކަންކަމާ ބެހޭ ތައުލީމަތުގެ ވާހަކަ އެވެ.\nދެން އަލްބަޤަރާ ސޫރަތުގެ އެންމެ ފަހު ތިން އާޔަތް، 284 ވަނަ އާޔަތާއި 285 ވަނަ އާޔަތާއި އަދި 286 ވަނަ އާޔަތް ހިމެނެނީ ސޫރަތުގެ ޚާތިމާ އެވެ. އާދެ، ސޫރަތް ނިންމާލާ ނިންމާލުން ކަމުގަ އެވެ. މިޚާތިމާގެ ފުރަތަމަ ދެ އާޔަތުގައި އޮތީ، އިލާހީ ތެދުމަގުގެ ކުރިމަތީގައި، މުއުމިނުންގެ ގޮތަކީ ކޮބައިކަން ބަޔާން ކޮށްދެވިފަ އެވެ. އިލާހީ ތެދުމަގު އެ މީހުންގެ ކުރިމައްޗަށް ހުށަހަޅާލެވުމުން، އެމީހުންނަކީ އެކަން ގަބޫލުކޮށް ބަލައިގަންނަ ބައެވެ. އަދި އެއީ ހެޔޮގޮތްކަން އެނގި ވިސްނުމުން، އެގޮތުގައި ހިފަހައްޓައިގެން ތިބޭ ބައެއް ވެސް މެއެވެ.\nކީރިތި ޤުރްއާންގެ ޞަފްހާއެއް.\nދެން، އެންމެ ފަހު އާޔަތް، އާދެ، 286ވަނަ އާޔަތުގައި، އޮތީ މި ގޮތުގައި، އިލާހީ ތެދުމަގުގައި، ފައިތިލަ ސާބިތުކޮށް ތިބުމުގެ އެޔޮ ތައުފީގު ދެއްވުމަށް އެދި، މާތްﷲގެ ޙަޟްރަތުގައި ދެންނެވޭ ދުއާއެކެވެ. رَبَّنَا لَا تُؤَاخِذْنَا إِن نَّسِينَا أَوْ أَخْطَأْنَا ۚ رَبَّنَا وَلَا تَحْمِلْ عَلَيْنَا إِصْرًا كَمَا حَمَلْتَهُ عَلَى الَّذِينَ مِن قَبْلِنَا ۚ رَبَّنَا وَلَا تُحَمِّلْنَا مَا لَا طَاقَةَ لَنَا بِهِ ۖ وَاعْفُ عَنَّا وَاغْفِرْ لَنَا وَارْحَمْنَا ۚ أَنتَ مَوْلَانَا فَانصُرْنَا عَلَى الْقَوْمِ الْكَافِرِينَ،\n'ހައްދަވާ ބޮޑުކުރެއްވި ރަސްކަލާކޮ! އަޅަމެނަށް، ހަނދާން ނެތިގެން ނުވަތަ ނޭނގިގެން، ކުރެވޭ ކުށްފާފަތަކަށް އަޅަމެނަށް އަދަބު ނުދެއްވާނދޭވެ! ހައްދަވާ ބޮޑުކުރެއްވި ރަސްކަލާކޮ! އިސްވެ ދިޔަ (ބައެއް) އުއްމަތްތަކުގެ މީސްތަކުން އުފުލުމަށް ޖެއްސެވި ފަދަ ދަތި އުނދަގޫ ކަންތައްތައް، އަޅަމެން އުފުލުމަށް ނުޖައްސަވާފާނދޭވެ! ހައްދަވާ ބޮޑުކުރެއްވި ރަސްކަލާކޮ! އަޅަމެން އުފުލުމަށް ކުޅަދާނަވެގެން ނުވާވަރުގެ ކަންކަން އުފުލުމަށް، އަޅަމެނަށް، ނުޖައްސަވާނދޭވެ! އަދި އަޅަމެންގެ (ކުށްފާފަތައް) ފޮހެލައްވައިފާނދޭވެ! އަދި (އެފަދަ ކަންކަން ކުރެވިދިޔަ ކަމަށްޓަކައި) އަޅަމެނަށް މާފުދެއްވާފާނދޭވެ! އަދި އަޅަމެނަށް ރަހުމަތް ލައްވާނދޭވެ! އިނބަ ރަސްކަލާނގެއީ އަޅަމެންގެ ކަންތައް ބައްލަވާވޮޑިގެންވާ އަޅަމެންގެ ވެރިރަސްކަލާނގެއެވެ! ފަހެ، ހައްގުގޮތް އިންކާރުކުރާ މީހުންގެ މައްޗަށް، އަޅަމެނަށް، ނަސްރުދެއްވާފާނދޭވެ!'. އާދެ، އަލްބަޤަރާ ސޫރަތް ނިންމާލެވިފައިވަނީ މާނައިން ފުރިގެންވާ މިއަސަރުގަދަ ދުއާއިންނެވެ.\nދެން އަންނަ ހަލަގާއަކުން ފެށިގެން، އަލްބަޤަރާ ސޫރަތުގެ ވަށަރޮނގުގައި އެކުލެވޭ މިނަންގަތް ބައިތަކުގެ މައްޗަށް ތަފްސީލީ ގޮތެއްގައި ބަލައި ލެވޭތޯ މަސައްކަތް ކުރާނަމެވެ. މާތްﷲގެ ކިބަފުޅުން އެކަމަށް ތައުފީގު ދެއްވުމަށްއެދި ދުއާ ކުރަމެވެ.


Hospital Gai Oiy Bali Meehehge Sifayah Alhaafai Oiy Cake Ah Ethah Baeh Ge Samaalu Kan – adduLIVE\nLast Updated: January 28, 17:06\nއެޑްމިޓުކޮށްފައި އޮތް ބަލި މީހެއްގެ ސިފަޔަށް އެޅި ކޭކަކަށް އެތައް ބައެއްގެ ސަމާލުކަން\nFeb 18, 2021, 14:08 އީމާ މުހައްމަދު\nމިދުވަސްވަރު ކޭކް އަޅަނީ އެމީހަކު ބޭނުންވާ ޑިޒައިނަކަށެވެ. ކޭކް އަޅަން ވަކި ހާއްސަ ޑިޒައިނެއް ނޯވެއެވެ. އަރައި ފައިވާނުން ފެށިގެން އޮޅުކޮށްގެން ގެންގުޅެނީ ޖަނަވާރުގެ ސިފަޔަށްވެސް މިހާރު ކޭކެއް އެޅިދާނެއެވެ. މިދުވަސްކޮޅު މީސްމީޑިއާގައި އެންމެ ހިނގާ އެއް ވައްތަރުގެ ކޭކަކީ ހަގީގަތާއި އެއްގޮތް ޑިޒައިނަށް އަޅައި ކޭކެވެ.\nހުނަރުވެރިކަމަކީ ކޭކް އަޅާއިރު ވަރަށް މުހިންމު ރޯލެއް ކުޅޭ އެއްޗެކެވެ. މީސްމީޑިއާގެ އެހީގައި މީހަކު ކޭކް އަޅައި މީހުންނަށް އެމީހުންގެ ހުނަރުވެރިކަން ފަސޭހައިން އެތައް ބަޔަކަށް ދައްކައިލެވޭނެއެވެ. ބައެއް ފަހަރު މީސްމީޑިއާގައި މީހުން ހިއްސާ ކުރާ ކޭކް ފޮޓޯތަކުން އަޖައިބުވެ އަންތަރީސް ވާވަރުވެއެވެ.\nމިދެދުވަހު އެންމެންގެ ސަމާލުކަން ހުއްޓުނީ ހޮސްޕިޓަލުގައި އެޑްމިޓް ކޮށްފައި އޮތް ބަލިމީހެއްގެ ސިފައިގެ ކޭކެއްގެ ފޮޓޯތައް ފެނުމުންނެވެ. އެ ކޭކަށް ބަލައިލުމުން ހީވަނީ އެއީ ހަމަ އަސްލުވެސް އެއީ ހޮސްޕިޓަލުގައި އެޑްމިޓް ކޮށްފައިއޮތް އިންސާނެއް ހެންނެވެ. އެހެންނަމަވެސް އެއީ ކޭކެވެ.\nއެ ފޮޓޯ އިން ފެނިގެންދަނީ ހޮސްޕިޓަލު އެނދެއްގައި އެޑްމިޓް ކޮށްފައި އޮތް ބަލި މީހެކެވެ. އެ އެނދު ކައިރީގައި ހުރި އަންހެން މީހާގެ އަތުގައި ތަށްޓެއް އިނެވެ. އެ ތަށި ތެރޭގައި ކޭކް ފޮތިތަކެއް ހުއްޓެވެ. އެމީހާގެ ފައިން އެއީ އަސްލު އިންސާނެއް ނޫން ކަން އެނގެއެވެ. ފައި ހުރީ ފޮތި ފޮއްޗަށް ކޮށައިފައެވެ. އެ ކޮށާފައި ހުރި ފޮތިތަކުން އެއީ ކޭކެއްގެ ބައެއްކަން އެނގެއެވެ.


Fly dubai ge dhathuruthahvves Raajje ah alun fashanee - One Online\nފްލައި ދުބާއީގެ ފްލައިޓެއް އެއާޕޯޓެއްގައި --- ފޮޓޯ: ޓްރެވަލް ޓްރޭޑް މޯލްޑިވްސް\nފްލައި ދުބާއީގެ ދަތުރުތައްވެސް ރާއްޖެއަށް އަލުން ފަށަނީ\nއެމިރޭޓްސްގެ ބަޖެޓް އެއާލައިނެއްގެ ގޮތުގައި އުދުހޭ، ފްލައި ދުބާއީގެ ދަތުރުތައް ރާއްޖެއަށް އަލުން ފަށަން ނިންމައިފި އެވެ.\nފްލައި ދުބާއީގެ ދަތުރުތައް ރާއްޖެއަށް ފެށީ 2013 ވަނަ އަހަރުގެ ޖަނަވަރީ މަހުގެ ތެރޭގަ އެވެ. ނަމަވެސް 2018 ވަނަ އަހަރު އެ އެއާލައިންގެ ދަތުރުތައް ވަނީ ހުއްޓާލައިފަ އެވެ.\nފްލައި ދުބާއީއާ ހަވާލާދީ ޔޫއޭއީގެ މީޑިއާތަކުން ރިޕޯޓްކުރާ ގޮތުގައި އެ އެއާލައިނުގެ ދަތުރުތައް ރާއްޖެއަށް ފަށަނީ އަންނަ މަހުގެ 27 ގައެވެ. އަދި ހަފްތާއަކު ހަތަރު ފްލައިޓު ރާއްޖެއަށް ބާއްވާނެ އެވެ. އެއީ އަންގާރަ، ބުރާސްފަތި، ހުކުރު އަދި ހޮނިހިރުގަ އެވެ.\nކޮވިޑާ ގުޅިގެން ރާއްޖޭގެ ބޯޑަރު ބަންދުކޮށްފައި އޮތުމަށްފަހު މިދިޔަ ޖުލައި މަހުގެ 15 ވަނަ ދުވަހު އަލުން ހުޅުވާލި ފަހުން މިހާތަނަށް 13،000 އަށް ވުރެ ގިނަ ފަތުރުވެރިން ރާއްޖެ އައިސްފައިވެ އެވެ. އޭގެ ތެރެއިން އެންމެ ގިނަ ފަތުރުވެރިން އައިސްފައިވަނީ ވެސް ޔޫއޭއީންނެވެ. ބޯޑަރު ހުޅުވާލި ފަހުން އެގައުމުން 2400 އަށްވުރެ ގިނަ ފަތުރުވެރިން ރާއްޖެ އައިސްފައިވެ އެވެ.\nފްލައި ދުބާއީގެ ދަތުރުތައް ރާއްޖެއަށް ފަށަން ނިންމާފައިވާއިރު ސުވިޒަލެންޑުގެ އެޑެލްވައިސް އެއާލައިނުން ވެސް ރާއްޖެއަށް ސީދާ ދަތުރުތައް ފަށަން ވަނީ ނިންމައިފަ އެވެ. ޒިއުރިކާއި ވެލާނާ އިންޓަނޭޝަނަލް އެއާޕޯޓް (ވީއައިއޭ) އާ ދެމެދު އެޑެލްވައިސް އެއާލައިނުން ދަތުރުތައް ފަށަން ނިންމާފައިވަނީ މި މަހުގެ 26 ވަނަ ދުވަހު އެވެ.\nގުޅޭ ޓެގު ޓުއަރިޒަމް މިނިސްޓްރީ އޮފް ޓުއަރިޒަމް ސިއްހަތު ވެލާނާ އިންޓަރނޭޝިނަލް އެއަރޕޯޓް މޯލްޑިވްސް އެއާޕޯޓްސް ކޮމްޕެނީ ލިމިޓެޑް ކޮވިޑް 19 ލޮކްޑައުން\nޗައިނާ ފަތުރުވެރިން މިއަހަރު ރާއްޖެ އައުމުގެ އުންމީދެއް ނެތް: މިނިސްޓަރު\nފަތުރުވެރިކަމަށް ހާއްސަ އަހަރީ އެވޯޑުތަކެއް ދޭން ނިންމާ އަންނަ މަހުން ފެށިގެން ކުރިމަތިލުމަށް ހުޅުވާލައިފި\n"އެކްސްޕްލޯ އިން މޯލްޑިވްސް" ނަމުގައި ހިންގާ ޓްރެވެލް އޭޖެންސީއެއްގެ ބޮޑު ސްކޭމެއް، ހުއްދަ ބާތިލުކޮށްފި


Mbappe PSG ah, 180 million euro ah agu araane! | Mihaaru\nފްރާންސުގެ ފޯވާޑް ކީލިއަން އެމްބާޕޭ. --ފޮޓޯ: އޭއެފްޕީ\nއެމްބާޕޭ ޕީއެސްޖީއަށް، 180 މިލިއަން ޔޫރޯ އަށް އަގު އަރާނެ!\n01 ސެޕްޓެމްބަރ 2017 - 01:002comments\nފްރާންސް ލީގުގެ ދެ ކްލަބުން ހެދި އެއްބަސްވުމުގައިވާ ގޮތުން މި ސީޒަނަށް ފަހު ލޯން މުއްދަތު ހަމަވުމުން އޭނާއާ އެކު 2022 ވަނަ އަހަރުގެ ނިޔަލަށް ދާއިމީ ކޮންޓްރެކްޓެއް ހެދުމުގެ ފުރުސަތު ޕީއެސްޖީ އަށް ލިބެ އެވެ. މީޑިއާ ރިޕޯޓްތައް ބުނާ ގޮތުގައި ޑީލުގެ އަގު ބޯނަސްތަކާ އެކު 180 މިލިއަން ޔޫރޯ އަށް އަރާނެ އެވެ. އެހެންވެއްޖެ ނަމަ އެމްބާޕޭ ވެގެންދާނީ ފުޓްބޯޅަ ތާރީހުގެ ދެ ވަނަ އަށް އެންމެ އަގުބޮޑު ކުޅުންތެރިއާ އަށެވެ. މިހާރު އެންމެ އަގުބޮޑު ކުޅުންތެރިއަކީ ޕީއެސްޖީން ދާދި ފަހުން 222 މިލިއަން ޕައުންޑަށް ގަތް ބާސެލޯނާގެ ފޯވާޑް ނޭމާ އެވެ.\nޕީއެސްޖީން މި ފަހަރު އޭނާ ދާއިމީ ކޮންޓްރެކްޓެއްގެ ދަށުން ނުގަތީ ޔުއެފާގެ ފައިނޭންޝިއަލް ފެއާޕްލޭ ގަވާއިދާ ހިލާފުވެދާނެތީ ކަމަށް ބެލެވެ އެވެ. އެ ކްލަބުން މިހާރު ވެސް ރެކޯޑް ހަރަދެއްކޮށްފައިވާތީ، ފައިނޭންޝިއަލް ފެއާޕްލޭއާ ހިލާފުވެއްޖެ ނަމަ އަދަބު ލިބޭނެ އެވެ.\nމޮނާކޯ އިން މިދިޔަ ސީޒަނުގައި ފްރާންސް ލީގު ކާމިޔާބުކޮށް ޗެމްޕިއަންސް ލީގުގެ ސެމީ ފައިނަލަށް ދަތުރުކުރިއިރު 44 މެޗުން 26 ގޯލް ޖަހާފައިވާ އުމުރުން 18 އަހަރުގެ ފޯވާޑް ގެންދިއުމަށް ޔޫރަޕާއި ސްޕެއިނުގެ ޗެމްޕިއަން ރެއާލް މެޑްރިޑުން ވެސް މަސައްކަތްކުރި ކަމަށް ރިޕޯޓްތައް ބުނެ އެވެ. މީގެ އިތުރުން ލިވަޕޫލާއި މެންޗެސްޓާ ސިޓީ އަދި އާސެނަލުން ވެސް އޭނާ އަށް ޝައުގުވެރިވި އެވެ.\nޕީއެސްޖީގެ ރައީސް ނަސީރު އަލް-ޚެލައިފީ ވިދާޅުވީ އެމްބާޕޭ ފަދަ ހުނަރުވެރި ކުޅުންތެރިއަކު ފްރާންސް ލީގުގައި ހިފަހައްޓައި ކުރިއެރުވުމަކީ ފްރާންސް ފުޓްބޯޅައަށް މުހިއްމު ކަމެއް ކަމަށެވެ.\n"އޭނާގެ އުމުރުގެ ކުޅުންތެރިންނާ ބަލާއިރު އޭނާ އަކީ އެއްވެސް ޝައްކެއް ނެތް އެންމެ އުއްމީދީ ކުޅުންތެރިއާ، އޭނާގެ އާދާޔާހިލާފު ޓެކްނިކަލް، ފިޒިކަލް އަދި ވިސްނުމުގެ ފެންވަރަށް ބަލާއިރު،" ޚެލައިފީ ވިދާޅުވި އެވެ.\nގަތަރު ސްޕޯޓްސް އިންވެސްޓްމަންޓުން ހިންގާ ޕީއެސްޖީން ނޭމާ އާއި އެމްބާޕޭ ފަދަ ކުޅުންތެރިން ގެނެސް ވަރުގަދަކުރަމުން އަންނަނީ ޔޫރަޕުގެ ތަށްޓަށެވެ. ގަތަރު ކުންފުނިން ހަވާލުވެ އެ ޓީމަށް ޒަލަޓާން އިބްރަހިމޮވިޗާއި ތިއާގޯ ސިލްވާ އަދި މާކޯ ވެރާޓީ ފަދަ ތަރިން ގެނެސް ފްރާންސުގެ ޗެމްޕިއަންކަން ހޯދި ނަމަވެސް ޔޫރަޕުގެ ޗެމްޕިއަންކަން ހޯދިފައެއް ނުވެ އެވެ.\nޕީއެސްޖީ ވަރުގަދަވިއިރު ވާދަވެރި މޮނާކޯ އިން ތަރިންތަކެއް ވިއްކާލުމުން އެ ޓީމު ބަލިކަށިވާނެ އެވެ. އެ ޓީމުން ވަނީ މެންޗެސްޓާ ސިޓީ އަށް ބެނާޑޯ ސިލްވާ އާއި ބެންޔަމިން މެންޑީ އަދި ޗެލްސީ އަށް ޓިމޮއޫ ބަކަޔޯކޯ ވިއްކާލައިފަ އެވެ. އެމްބާޕޭގެ ބަދަލުގައި ގެނައީ އިންޓަގެ ސްޓެވާން ޖޮވެޓިޗާއި ލާޒިއޯގެ ކެއިޓާ ބާލްޑޭ ޑިއާއޯ އެވެ.


Rilwan ge massalaiga edhevey natheejaa eh nerevidhaane tha?! | Mihaaru\nރިލްވާން: އޭނާ ގެއްލުވާލި މައްސަލާގައި ރިޔާސީ ކޮމިޝަނުން މިހާރު ދަނީ ތަހުގީގު ކުރަމުން\n11 ސެޕްޓެމްބަރ 2019 - 08:16 33 comments\nނޫސްވެރިޔާ އަހުމަދު ރިލްވާން "ގެއްލުވާލިތާ" ފަސް އަހަރަށް ވުރެ ގިނަ ދުވަސް ވީއިރު، އެންމެ ފަހުން ކުރިން ނޭނގޭ މައުލޫމާތުތަކެއް، ރިޔާސީ ކޮމިޝަނުން ވަނީ ހާމަކޮށްފަ އެވެ. އެއް ބައެއްގެ ނަޒަރުގައި އެ މައުލޫމާތުތަކުން ކަށަވަރުވަނީ އޭނާ މަރާލާފައިވާ ކަމެވެ. އެކަމަކު ރާއްޖޭގައި ހިންގި މީހަކު "ފޮރުވުމު"ގެ އެންމެ ނުރައްކާތެރި މައްސަލާގައި ޖަވާބު ނުލިބި އަދިވެސް އެތައް ސުވާލެއް އެބަ ހުއްޓެވެ.\nރިޔާސީ ކޮމިޝަނުގެ ރިޕޯޓުގައި ރިލްވާން ގަދަކަމުން ފޮރުވުމަށް ފަހު އޭނާއާ މެދު އަމަލުކުރި ގޮތާއި އެކަމުގައި ބައިވެރިވި ކަމަށް ތުހުމަތުކުރެވޭ ފަރާތްތަކުގެ މައުލޫމާތު ވަނީ ހާމަކޮށްފަ އެވެ. އެ ރިޕޯޓާ އެކު، މިހާތަނަށް ރިލްވާންގެ އާއިލާ އާއި ގިނަ ބަޔަކު އަމާޒު ކުރި ސުވާލުތަކަކަށް ޖަވާބު ލިބުނަސް، ކޮމިޝަންގެ ޒިންމާ އަދި ނިމުނީ ކަމަކަށް ބުނެވޭކަށް ނެތެވެ.\nތަހުގީގު ނިންމައި، ދައުވާ ކުރަން ފޮނުވުމާއި ކޯޓެއްގައި ކުށް ސާބިތުކުރެވޭނެ މިންވަރަށް ހެކި ހޯދުން ފަަދަ ޒިންމާ ރިޔާސީ ކޮމިޝަނަށް ގާނޫނީ ގޮތުން މަތިކޮށްފައި އެބަ އޮތެވެ. އެކަމަކު އެ މައްސަލާގައި މިހާތަނަށް ކަން ހިނގާފައިވާ ގޮތަށާއި ރިޔާސީ ކޮމިޝަންގެ ރިޕޯޓުން ހާމަވި ކަންކަމަށް ބަލާއިރު، އެ ކޮމިޝަނަށް މިހާރު އެފަދަ ނަތީޖާއެއް ނެރެވިދާނެތޯ ސުވާލު އުފެދެ އެވެ.\nރިޔާސީ ކޮމިޝަންގެ ރިޕޯޓުން ފެންނަން އޮތީ ރިލްވާން ގެއްލުވާލި މައްސަލާގައި ބޮޑެތި އިހުމާލުތަކެއް ވެފައި ހުރި ކަމެވެ. ރިލްވާން ގެއްލުވާލުމުގެ ކުރިން އޭނާއަށް ފާރަލި މީހުންގެ ތެރޭގައި ހިމެނޭ މުހައްމަދު ސުވައިދު ބަންދުން ދޫކޮށްލަން ކޯޓުން އަމުރު ކުރުމުން އެކަމުގައި އިތުރަށް އަޅަން ޖެހޭ ފިޔަވަޅުތައް ނާޅާ ހުރިކަން ރިޕޯޓުން ހާމަވެ އެވެ. އޭނާގެ މައްޗަށް ކުށް ސާބިތު ކުރެވޭނެ މިންވަރުގެ ހެކި ލިބިފައި ހުރިއިރު، އޭނާ ދޫކޮށްލި މައްސަލަ އިސްތިއުނާފް ކޮށްފައި ނުވުމުގެ އިތުރުން އޭނާ ފުރުން މަނާކުރުމުގެ އަމުރެއް ހޯދަން ވެސް ފުލުހުން މަސައްކަތް ކޮށްފައެއް ނެތެވެ. ނަތީޖާއަކަށް ވީ ބަންދުން ދޫކޮށްލިތާ ދުވަސްކޮޅެއް ފަހުން އޭނާ ރާއްޖެއިން ބޭރަށް ދިއުމެވެ.\nމީގެ އިތުރުން ރިލްވާން ގެއްލުމުގެ ދެ މަހެއްހާ ދުވަސް ކުރިން، ގޭންގްތަކުގެ ބަޔަކު ބޭނުން ކޮށްގެން ދެ މީހަކު ކަނޑު ފައްތަން އުޅޭ ކަމުގެ މައުލޫމާތު ފުލުހުންނަށް ރަސްމީކޮށް ލިބުނުއިރު ރިލްވާނަށް ނުރައްކަލެއް އޮތް ކަމަށް ބެލެވޭތީ ފުލުހުން ރިލްވާނަށް ފާރަލަމުން ދިޔަކަން ވެސް ރިޔާސީ ކޮމިޝަންގެ ރިޕޯޓުން ހާމަވެ އެވެ. އެކަމަކު އެކަން ހުއްޓުވަން ވެސް ފުލުހުން އެއްވެސް ފިޔަވަޅެއް އަޅާފައެއް ނެތެވެ. މިއީ ތަހުގީގު މަރުލަހާގައި ވެފައި ހުރި ކަމަށް ރިޔާސީ ކޮމިޝަނުން ފާހަގަކުރި އިހުމާލުތަކެވެ.\nކުރިން ވެސް ހުރަހަކީ އެކަށީގެންވާ ހެކި\nރިލްވާން ގަދަކަމުން "ފޮރުވި" ކަމަށް ބުނެ ދެ މީހެއްގެ މައްޗަށް 2017 ގައި ދައުލަތުން ކްރިމިނަލް ކޯޓުގައި ދައުވާކުރުމުން އެ ދެ މީހުންގެ މައްޗަށް ކުށް ސާބިތުނުވާ ކަމަށް މިދިޔަ އަހަރު ކުރި ހުކުމުން ވެސް ހާމަވީ އެފަދަ ކަންތައްތަކެކެވެ. ރަތް ކުލައިގެ ކާރަކަށް ރިލްވާން ގަދަކަމުން އަރުވައިގެން ދިޔަ ކަމަށް ބުނެ އެ ދެ މީހުންގެ މައްޗަށް ދައުވާކުރި އިރު އޭގެ ތެރެއިން އެކަކު ގެންގުޅުނު ރަތް ކުލައިގެ ކާރުން ފެނުނު އިސްތަށްޓަކުން ރިލްވާންގެ މަންމަގެ ޑީއެންއޭ ފެނުނު ކަމަށް ފޮރެންސިކް ތަހުލީލުން ދެއްކި އެވެ. އެކަމަކު އެއީ ކޮން ތަނަކުން ނެގި އިސްތަށްޓެއް ކަން އެނގޭނެ ޗެއިން އޮފް ކަސްޓަޑީއެއް، ހެކި ހުށަހެޅުމުގެ މަރުހަލާގައި ދައުލަތުން ހުށަހަޅާފައެއް ނެތެވެ.\nޑީއެންއޭ އާއި ރިލްވާން ދިރިއުޅުނު ފްލެޓުން ފެނުނު ބުރުހަކުން ފެނުނު އިސްތަށްޓަކުން ނެގި ޑީއެންއޭއާ ވެސް ރިލްވާންގެ މަންމަގެ ޑީއެންއޭއާ ދިމާވުމުން، ދައުލަތުން ކޯޓުގައި މަސައްކަތްކުރީ ރިލްވާން މަންމަ އާއި ރިލްވާންގެ އެއްބަނޑު އެއްބަފާ މީހުންނާއި އެއްބަފާ މީހުން ދައުވާގައި ބުނާ ރަތް ކުލައިގެ ކާރަށް އަރާފައި ނުވާނެ ކަން ސާބިތުކޮށް ދީގެން، އެ ޑީއެންއޭއާ ރިލްވާނާ ގުޅުވާލުމަށެވެ.\nއެކަމަކު ދައުލަތުން ހުށަހެޅި ޑީއެންއޭ އެކްސްޕާޓްގެ ހެކިބަހުން ހާމަވީ އެއްބަނޑު އެއްބަފާ މީހުންނާއި އެއްބަފާ މީހުންގެ އިތުރުން ރިލްވާނާ އެހެން ގޮތްގޮތުން އާއިލީ ގުޅުން އޮންނަ ބައެއް މީހުންނާ ވެސް އެ ޑީއެންއޭ ދިމާވުމުގެ ފުރުސަތު އޮތް ކަމެވެ. ނަމަވެސް އެގޮތަށް ރިލްވާނާ ތިމާގެ މީހަކު ނެތްކަމުގެ އެއްވެސް ހެއްކެއް ދައުލަތަށް ހުށަހެޅިފައެއް ނެތެވެ. އެހެންކަމުން އެ ޑީއެންއޭއާ ހަމައެކަނި ރިލްވާނާ ގުޅުވާލެވެން ނެތް ކަމަށް ކޯޓުގެ ހުކުމުގައިވެ އެވެ.\nރިލްވާން ދިރިއުޅުނު ފްލެޓް ކައިރިން ރަތް ކުލައިގެ ކާރަކަށް ގަދަކަމުން މީހަކު އެރުވި މަންޒަރު ބައެއް މީހުންނަށް ފެނިގެން ފުލުހުންނަށް ރިޕޯޓް ކުރުމުން އެ ސަރަހައްދަށް ފުލުހުން ދިޔައިރު އެ ހިސާބުގެ މަގުމަތިން ބެނެޓް ވަޅިއެއް ފުލުހުންނަށް ފެނުނެވެ. އެ ވަޅި ފުލުހުންގެ ބެލުމުގެ ދަށަށް ގެންގޮސް، ތަހުލީލު ކުރުމަށް ފޮރެންސިކާ ހަވާލު ކުރިކަން ހެކިންގެ ބަހުން އެނގުނަސް، އެ ވަޅީގެ އެއްވެސް ތަހުލީލެއް ހެދިކަން ނުވަތަ އެއިން އެއްވެސް ނަތީޖާއެއް ލިބުނު ކަން ކޯޓަށް ހުށަހެޅި ލިޔުންތަކުން އެނގޭކަށް ނެތެވެ.\nކުރުކޮށް ބުނާ ނަމަ، މިހާތަނަށް ހާމަވި މައުލޫމާތުތަކުން އެނގުނީ ރިލްވާންގެ މައްސަލާގައި ބޮޑެތި އިހުމާލުތަކެއް ވެފައި ހުރި ކަމެވެ. ރިލްވާނަށް ނުރައްކަލެއް އޮތްކަން އެނގޭއިރު ފިޔަވަޅު ނޭޅުމާއި އެ ހާދިސާއަށް ފަހު، ތުހުމަތުކުރެވޭ އެއް ބަޔަކު ރާއްޖެއިން ބޭރަށް ދިޔަ ދިއުމާއި މި ނޫނަސް ކޮންމެހެން ތަހުގީގު މަރުހަލާގައި ކުރަން ޖެހޭ ކަންތައްތަކެއް ދޫކޮށްލާފައި ހުރި ކަމެވެ. އެކަންކަން އެގޮތަށް ހުރިއިރު ރިޔާސީ ކޮމިޝަންގެ ހޯދުންތަކާ އެކު، މިހާރު އެ މައްސަލާގައި އެދެވޭ ނަތީޖާއެއް ނެރެވިދާނެތޯ ސުވާލު އުފެދެ އެވެ.\nރިިޔާސީ ކޮމިޝަންގެ ރިޕޯޓުގައި ރިލްވާން ގަދަކަމުން ފޮރުވުމުގައި އަމަލީ ގޮތުން ބައިވެރިވި މީހުންނާއި އެކަމުގައި އެކި ގޮތްގޮތުން އެހީތެރިކަން ފޯރުުކޮށް ދިން ކަމަށް ބުނާ ފަރާތްތަކުގެ މައުލޫމާތު އާންމު ކުރުމަކީ ގިނަ ބައެއްގެ ކަންބޮޑުވުމެކެވެ. ނަމަވެސް ކޮމިޝަނުން ބުނެފައިވާ ގޮތުގައި އެއީ އެ ތަހުގީގުގައި އެހާ ތަނަށް ހޯދިފައި ހުރި މައުލޫމާތުތައް ރައީސް އިބްރާހިމް މުހައްމަދު ސޯލިހާ ހިއްސާ ކުރަން ގާނޫނު ލާޒިމް ކުރާތީ ނެރުނު ވަގުތީ ރިޕޯޓެކެވެ. އެ ރިޕޯޓް ނެރުނަސް ތަހުގީގު އަދިވެސް ކުރިއަށް ދާ ކަމަށް ކޮމިޝަނުން ބުނެފައިވެ އެވެ.\nތެދެކެވެ. ރިލްވާނާ މެދު ކަންކަން ވެގެންދިޔަ ގޮތް ހާމަކުރުން މުހިންމެވެ. ރިލްވާންގެ އާއިލާ އާއި އެތައް ބަޔަކު ފަސް އަހަރަށް ވުރެ ގިނަ ދުވަސް ވަންދެން މަސައްކަތް ކުރަމުން އައީ އޭނާއަށް ވީ ގޮތެއް ހޯދުމަށެވެ. އެންމެ ކުޑަމިނުން ރިލްވާން ދުނިޔޭގައި އެބަހުރިތޯ ނުވަތަ ނޫންތޯ ވެސް އެނގުމުގެ ބޭނުމުގަ އެވެ. އެހެންވެ، ރިލްވާން ވަގަށް ނެގުމަށް ފަހު އޭނާއާ މެދު އަމަލުކުރި ގޮތް މިހާތަނަށް ހޯދުނު ހޯދުންތަކުގެ އަލީގައި ކޮމިޝަނުން ހާމަކުރި ކުރުމަކީ އޭގެ ޒާތުގައި މައްސަލައެއް ކަމަށް ބުނެވޭކަށް ނެތެވެ.\nއެކަމަކު ތުހުމަތުކުރެވޭ މީހުންގެ މައުލޫމާތާއި ތަހުގީގަށް މައުލޫމާތު ދިން ބައެއް ފަރާތްތަކުގެ މައުލޫމާތު ހާމަކުރުމުން، ޝަރީއަތަކަށް ބޭނުންވާ ހެކިންނަށް ނުފޫޒު ފޯރުވުން ފަދަ ކަންކަން ހިނގުމުގެ ފުރުސަތު އޮންނާނެ އެވެ.\nތުހުމަތުކުރެވޭ މީހުން ހައްޔަރުކުރެވިދާނެތަ؟\nގިނަ ބައެއްގެ ފާޑުކިޔުން މިހާރު އަމާޒުވެފައިވަނީ ތުހުމަތުކުރެވޭ މީހުން ދޫކޮށްލާފައި ތިބޭ ތިބުމަށެވެ. އެ މައްސަލައާ ގުޅިގެން 14 މީހެއްގެ ޕާސްޕޯޓް ހިފަހައްޓަން އަމުރު ކުރިޔަސް، އެއްވެސް މީހަކު މިހާތަނަށް ހައްޔަރެއް ނުކުރެ އެވެ. އަދި ރިލްވާން ރާއްޖެއިން ބޭރަށް ދިޔަކަން ދައްކަން މަސައްކަތްކުރި ކަމަށް ބުނާ ދެ ފުލުހަކު ހައްޔަރުކުރަން އެޓާނީ ޖެނެރަލް އިބްރާހިމް ރިފްއަތު އެންގެވުމުން ވެސް، އެ މީހުން ވަޒީފާއިން ސަސްޕެންޑް ކުރުން ފިޔަވައި އިތުރު ފިޔަވަޅެއް ނޭޅުމުން ފުލުހުންނަށް ވެސް ފާޑުކިޔުން ވަނީ އަމާޒުވެފަ އެވެ.\nފުލުހުން ބުނާ ގޮތުން އެ މީހުން ހައްޔަރުކުރަން އަމުރު ހޯދުމުގެ ބާރެއް ފުލުހުންނަކަށް ނެތެވެ. ސަބަބެއްގެ ގޮތުގައި ފުލުހުން ބުނަނީ އެއީ ރިޔާސީ ކޮމިޝަނުން ތަހުގީގުކުރާ މައްސަލައަކަށް ވުމެވެ. ރިިޔާސީ ކޮމިޝަނާ ބެހޭ ގާނޫނުގައި ކޯޓު އަމުރަށް އެދުމުގެ ބާރު އެ ކޮމިޝަނަށް އޮތްއިރު އެ ކޮމިޝަނުގެ ތަހުގީގަކަށް ކޯޓު އަމުރެއް ހޯދަން ފުލުހުންނަށް ނޭދެވޭނެ ކަމަށް ފުލުހުން ދެކެ އެވެ.\nމިކަމުގައި ފާހަގަކޮށްލަން ޖެހޭ އެހެން ކަމެއް ވެސް އެބަ އޮތެވެ. އެއީ ރިޔާސީ ކޮމިޝަނުން މިހާތަނަށް އާންމުކުރި މައުލޫމާތުތަކަށް ބަލާއިރު އެއްވެސް މީހެއްގެ މައްޗަށް ޖިނާއީ ދައުވާއެއް ކުރެވޭނެ ނުވަތަ ކޯޓެއްގައި ކުށް ސާބިތު ކުރެވޭނެ މިންވަރުގެ ހެއްކެއް ލިބިފައި ނެތުމެވެ. އަނެއްކޮޅުން ކޮމިޝަންގެ ތަހުގީގު ނުނިމެ އެވެ. އެހެންވީއިރު، މި މަރުހަލާގައި ބަޔަކު ހައްޔަރުކޮޮށްފި ނަމަ، އޭގެ ސަބަބުން ގާނޫނީ ގޮތުން ދެން ކުރިމަތިވެދާނެ ގޮންޖެހުންތަކެއް ވެސް އެބަ ހުއްޓެވެ.\nމިހާރު އަމަލުކުރާ ޖިނާއީ އިޖްރާއާތުގެ ގާނޫނު އޮންނަ ގޮތުން ކުށެއްގެ ތުހުމަތުގައި މީހަކު ހައްޔަރުކޮށްފި ނަމަ ވަކި މުއްދަތެއްގެ ތެރޭގައި ދައުވާ ކުރަން ޖެހެ އެވެ. ކުށުގެ ތުހުމަތުގައި ހައްޔަރުކޮށް، ބަންދާ މެދު ގޮތެއް ނިންމަން މީހަކު ކޯޓަށް ގެންގޮސްފި ނަމަ އެ ހިސާބުން ފެށިގެން ވަކި މުއްދަތެއްގެ ތެރޭގައި އެ މީހަކަށް ދައުވާކުރަން އެ ގާނޫނު ލާޒިމް ކުރެ އެވެ. މައްސަލާގެ ބާވަތަށް ބަލައި، ޕްރޮސެކިއުޓާ ޖެނެރަލްގެ ހުއްދައާ އެކު ދައުވާ ކުރުމުގެ މުއްދަތު އިތުރު ކުރިޔަސް، އެގޮތަށް ވެސް އިތުރުކުރެވޭނީ ގާނޫނުގައި ބުނާ ވަކި މުއްދަތަކަށެވެ. އެ މުއްދަތުގެ ތެރޭގައި ދައުވާ ނުކުރެވިއްޖެ ނަމަ، ދެން އެ މައްސަލައެއްގައި އެ މީހަކަށް ދައުވާ އުފުލަން ގާނޫނީ ގޮތުން ހުރަސްތަކެއް ކުރިމަތިވެ އެވެ.\nގާނޫނީ ބައެއް ބޭފުޅުން ދެކެވަޑައިގަންނަވާ ގޮތުގައި ރިޔާސީ ކޮމިޝަންގެ ގާނޫނު އޮތް ގޮތުން އެ ކޮމިޝަންގެ ތަހުގީގަކާ ގުޅިގެން ޖިނާއީ އެއްވެސް ތަހުގީގެއް ހިންގައި، ކޯޓު އަމުރު ހޯދައިގެން މީހުން ހައްޔަރު ފަދަ ކަންކަން ކުރުމުގެ ބާރެއް ފުލުހުންނަކަށް ނޯންނާނެ އެވެ. އެ ބާރު ގާނޫނުން ދެނީ ހަމައެކަނި ރިޔާސީ ކޮމިޝަނަށް ކަމަށް އެ ބޭފުޅުން ދެކެވަޑައިގަންނަވަ އެވެ. އަދި ރިލްވާންގެ މައްސަލާގައި 14 މީހެއްގެ ޕާސްޕޯޓް ހިފެހެއްޓުމުގެ އަމުރަކަށް ކޯޓުގައި އެދުނީ ވެސް ރިޔާސީ ކޮމިޝަނުން ކަން އެ ބޭފުޅުން ފާހަގަކުރައްވަ އެވެ.\n"ފުލުހުންނަށް އިދާރީ ފިޔަވަޅެއް އެޅިދާނެ. އެކަމަކު ދެން ޖިނާއީ ތަހުގީގެއް ނުހިންގޭނެ،" ނަން ނުޖަހާ ގޮތަށް ވާހަކަދެއްކެވި ވަކީލަކު ވިދާޅުވި އެވެ. މީގެ އިތުރުން ރިޔާސީ ކޮމިޝަނުން ތަހުގީގުތައް ހިންގުމާ ބެހޭ ގަވާއިދުތައް ހަދަން ރިޔާސީ ކޮމިޝަންގެ ގާނޫނު ލާޒިމްކުރާއިރު، އެ ގަވާއިދުތައް ހެދުމެއް ނެތި ތަހުގީގުތައް ކުރިއަށް ގެންދިއުމުން އެ ތަހުގީގުތަކާ މެދު ސުވާލު އުފެއްދުމުގެ ޖާގަ ވެސް އެބަ ލިބެ އެވެ.\n"ޖިނާއީ އިޖްރާއާތުގެ ގާނޫނުގައި އެބަ ބުނޭ ތަހުގީގުތައް ގެންދަން ވާނީ ޖިނާއީ އިޖްރާއާތުގެ ގާނޫނާއި އޭގެ ދަށުން ހެދޭ ގަވާއިދުތަކުގެ ދަށުން ކަމަށް. ފުލުހުންނާއި އޭސީސީން އެބަ އޮތް ގަވާއިދު ހަދާފައި. އެކަމަކު ކޮމިޝަނުން ނެތް ގަވާއިދެއް ހަދާފައެއް. މިހާރު ވަރަށް ފަސޭހައިން ބުނެވިދާނެ ޖިނާއީ އިޖްރާއާތުގެ ގާނޫނާ ޚިލާފަށޭ ތަހުގީގުތައް އެ ގެންދަނީ،" އެ ވަކީލް ވިދާޅުވި އެވެ.\nއެކަމަކު ކުރީގެ ޑެޕިއުޓީ ޕްރޮސެކިއުޓަ ޖެނެރަލް ހުސައިން ޝަމީމް ވިދާޅުވި ގޮތުގައި ރިޔާސީ ކޮމިޝަންގެ ރިޕޯޓުގައި ފާހަގަކުރި ދެ ފުލުހުންގެ މައްސަލަ ޖިނާއީ މައްސަލައެއްގެ ގޮތުގައި ބަލައި، ހައްޔަރު ކުރަން ޖެހޭ މީހުން ހައްޔަރު ކުރުން ފަދަ ފިޔަވަޅުތައް ފުލުހުންނަށް ވެސް އެޅޭނެ އެވެ. ސަބަބަކީ، އޭނާ ވިދާޅުވި ގޮތުގައި، އެ ދެ ފުލުހުންގެ މައްސަލަ ފެންމަތިވީ ރިލްވާން މައްސަލަ ކޮމިޝަނުން ބަލަމުން ދަނިކޮށް ކަމަށް ވާތީ އެއީ ޖިނާއީ އެހެން މައްސަލައަކަށް ވުމެވެ. އެހެންވެ، ވަކި މައްސަލައެއްގެ ގޮތުގައި އެކަން ތަހުގީގު ކުރެވޭނެ ކަމަށް އޭނާ ދެކެވަޑައިގަންނަވަ އެވެ.\n"މިސާލަކަށް ކޮމިޝަނުން ބަލާ މައްސަލައެއްގައި ކޮމިޝަނުން އަމިއްލައަށް ކޯޓު އަމުރެއް ހޯދައިގެން ތަނެއް ފާސްކުރަނިކޮށް އެތަނުން މި ފެނުނީ ވައްކަން ކޮށްގެން ހޯދާފައި ހުރި އެއްޗެހިތަކެއް. އެކަމަކު ވައްކަން ކޮށްގެން ހޯދި އެއްޗެހީގެ މައްސަލައެއް ނޫން ކޮމިޝަނުން މި ބަލަނީ. އެހެންވީމަ އެކަން ބަލަން ޖެހޭނީ ފުލުހުން،" ޝަމީމް ވިދާޅުވި އެވެ.\nއޭނާ ދެކެވަޑައިގަންނަވާ ގޮތުގައި ރިލްވާންގެ މައްސަލައިގެ ތަހުގީގު އެއްކޮށް ނުނިމެނީސް އޭގެ ގިނަ މައުލޫމާތުތަކެއް ކޮމިޝަނުން ހާމަކުރީ ކޮމިޝަންގެ ބާރުތަކުގެ ތެރެއިންނެވެ. އަދި އެހެން ބައެއް މައްސަލަތަކުގައި ވެސް ތަހުގީގުގެ ކުރީގެ މަރުހަލާތަކުގައި އެގޮތަށް އަމަލުކުރާ ކަމަށް އޭނާ ވިދާޅުވި އެވެ.\n"ބައެއް ފަހަރު ފުލުހުން ވެސް ތަހުގީގުތަކުގެ ކުރީ ބައިގައި ބައެއް މައުލޫމާތުތައް އާންމު ކުރާނެ. އެއީ ތަހުގީގު ކުރުމުގައި ބޭނުން ކުރާ އުކުޅެއް،" ޝަމީމް ވިދާޅުވި އެވެ.\n"މި މައްސަލާގައި ކޮމިޝަނުން ވެސް އެބަ ބުނޭ އެ މައުލޫމާތު ހާމަކުރީ އިިތުރަށް ތަހުގީގު ކުރިއަށް ގެންދަން މުހިންމު ކަމަށް ވީމާ ކަމަށް. ކޮމިޝަނަށް އޮތް ބާރެއް އެއީ ހާމަކުރުމާއި ނުކުރުން."\nރިލްވާންގެ ތަހުގީގު އަދިވެސް ނުނިމެ އެވެ. ތަހުގީގުގައި އިތުރު ހެކި ހޯދުމާއި ދައުވާ ކުރަން ޖެހޭ ފަރާތްތަކާ މެދު ދައުވާ ކުރަން ފޮނުވުމުގެ މަރުހަލާ ވެސް އޮތީ އެވެ. ހަމައެހެން ކޮމިޝަންގެ ތަހުގީގުން ނަތީޖާއެއް ނެރެވިދާނެ ކަމާ މެދު އުފެދިފައިވާ ބަހުސް އޮތީ ކުރިއަށެވެ.\nއިތުރު ލިޔުންތައް ކުށްކުރުން ކިޑްނެޕްކުރުން ރިޔާސީ ކޮމިޝަން އަހުމަދު ރިލުވާން


raajjey gai covid 19 ge haalathu: 24 gadi iruge therey gai dhevana dhivehsaku niyaa vejje\nރާއްޖޭގައި ކޮވިޑް 19 ގެ ހާލަތު: ...\nގައުމު ސްޓްރީޓް ކަޕްގެ ގުރުއަތުލުން ބާއްވައިފި ...\nby vomadmin August 12, 2020\nކޮވިޑް-19 ޖެހިގެން ރާއްޖެއިން ދިވެހި އަންހެނަކު ނިޔާވެއްޖެއެވެ.މިއީ ވޭތުވެދިޔަ އުވީސް ގަޑިއިރުގެ ތެރޭގައި ކޮވިޑް ބަލީގައި ރާއްޖެއިން ނިޔާވި ދެވަނަ މީހާއެވެ. މިއަދު ނިޔާވެފައިވަނީ ހުޅުމާލޭ މެޑިކަލް ފެސިލިޓީގައި ފަރުވާދެމުންދިޔަ އުމުރުން 77 އަހަރުގެ މީހެއް ކަމަށް އެޗްޕީއޭއިން ހާމަކޮށްފައިވެއެވެ . މިއީ މިބަލީގައި ރާއްޖެން ނިޔާވި 21 ވަނަ މީހާއެވެ.\nމިބަލީގައި އިއްޔެވެސް ވަނީ 67 އަހަރުގެ ފިރިހެނަކު ނިޔާވެފައެވެ. މިއާއެކު ރާއްޖޭގައި މިހާތަނަށް މިބަލީގައި ނިޔާވި ދިވެހިންގެ ޢަދަދު ވަނީ 15 އަށް އަރާފައިވާއިރު ބިދޭސީންގެ ތެރެއިން މަރުވެފައިވަނީ6މީހެކެވެ.\nއެޗްޕީއޭގެ ތަފާސް ހިސާބުތަކަށް ބަލާއިރު ރާޢްޖެއިން ކޯވިޑް-19އަށް ޕޮޒިޓިވްވާ މީހުންގެ ތެރެއިން ހޮސްޕިޓަލުގައި އެޑްމިޓްކޮށްގެން ފަރުވާދޭންޖެހޭ މީހުންގެ ޢަދަދުވެސް ވަނީ އިތުރުވެފައެވެ. ހޮސްޕިޓަލުގައި މިވަގުތު އެޑްމިޓްކޮށްގެން 148 މީހަކަށް އަންނަނީ ފަރުވާދެމުންނެވެ. ހޮސްޕިޓަލުގައި އެޑްމިޓްކޮށްގެން ފަރުވާ ދޭންޖެހޭ މީހުންގެ ޢަދަދު އިތުރުވާނަމަ ނިޔާވާ މީހުންގެ ޢަދަދުވެސް އިތުރުވާނެކަމުގެ ކަންބޮޑުވުން ޑޮކްޓަރުން ވަނީ ފާޅުކުރައްވާފައެވެ.\nކޯވިޑް-19ގައި ރާއްޖެއިން އެންމެ ފުރަތަމަ މީހަކު ނިޔާވެފައިވަނީ އޭޕްރީލް މަހުގެ 29ވަނަ ދުވަހުއެވެ. އެއީ 83 އަހަރުގެ އަންހެނެކެވެ. މިހާތަނަށް ރާއްޖޭގައި ނިޔާވި މީހުންގެތެރޭގައި ގިނައިން ހިމެނެނީ ޢުމުރުން ދުވަސްވީ މީހުންނެވެ. މީގެތެރޭގައިވެސް އެހެން ބޮޑެތި ބަލިތަކަށް ފަރުވާ ހޯދަމުންދާ މީހުން އިތުރެވެ.\nރާއްޖޭގައި މިހާތަނަށް ވަނީ 5223 މީހަކު ކޯވިޑަށް ޕޮޒިޓިވްވެފައެވެ. އޭގެ ތެރެއިން 2300 އަށް ވުރެ ގިނަމީހުންނަށް އަންނަނީ ފަރުވާދެމުންނެވެ.\nގައުމު އެފްސީން އިންތިޒާމުކޮށްގެން މީދޫގައި ބާއްވާ “ގައުމު ސްޓްރީޓް ކަޕް” ފުޓްބޯޅަ މުބާރާތުގެ ފުރަތަމަ މެޗު މީދޫ ޗެލެންޖާސް ...


Kelaa gai city hota alhan Fedo kunfunchah havaalu kohfi\nކެލާގައި ސިޓީ ހޮޓާ އަޅަން ފެޑޯ ކުންފުންޏަށް ހަވާލުކޮށްފި\nހއ. ކެލާ: ސިޓީ ހޮޓަލުގެ މަޝްރޫއު ފެޑޯ ކުންފުންޏަށް ވަނީ ހަވާލުކޮށްފައި -- ފޮޓޯ: ގޫގުލް މެޕް\nހއ. ކެލާގައި ޓޫރިސްޓު ހޮޓަލެއް ތަރައްގީ ކުރަން އިއުލާނު ކުރި މަޝްރޫއު ދިވެހި ކުންފުންޏެއް ކަމަށްވާ ފެޑޯ އިންވެސްޓްމެންޓް އާ ހަވާލު ކޮށްފި އެވެ.\nޓޫރިޒަމް މިނިސްޓަރު އަބްދުﷲ މައުސޫމްގެ އުފަން ރަށް ހއ. ކެލާގައި ސިޓީ ހޮޓާ އަޅަން ތިން ފަރާތަކުން ބިޑް ކުރި އެވެ. އަވަސް އަށް ވާހަކަފުޅު ދައްވަމުން ޓޫރިޒަމް މިނިސްޓްރީގެ ސީނިއާ އޮފިޝަލަކު މިއަދު ވިދާޅުވި ގޮތުގައި ސިޑޯ ކުންފުންޏަށް މި މަޝްރޫއު ހަވާލު ކުރީ އިވެލުއޭޓް ކުރުމަށްފަހު އެވެ.\n"އެކުއެޒިޝަން ކޮސްޓު ދައްކަން 60 ދުވަސް ލިބޭނެ. އެ ފައިސާ ދެއްކީމަ އެގްރީމެންޓް ކުރާނީ،" އޮފިޝަލް ވިދާޅުވި އެވެ.\nނަމަވެސް، ފިޑޯ ކުންފުނިން މި މަޝްރޫއު ކާމިޔާބު ކުރުމަށް ހުށަހެޅި އަގެއް ޓޫރިޒަމް މިނިސްޓްރީން އަދި ހާމަކޮށްފައެއް ނުވެ އެވެ.\nފެޑޯ އިންވެސްޓްމަންޓުގެ ނަމުގައި ރާއްޖޭގައި ހިންގާ މި ކުންފުންޏަކީ ކޮންސްޓްރަކްޝަން ވިޔަފާރި ވެސް ފުޅާ ދާއިރާއެއްގައި ކުރާ ކުންފުންޏެކެވެ.\nހއ. ކެލާގައި ޓޫރިޒަމް ތަރައްގީ ކުރަން ކަނޑައަޅާފައިވާ ސަރަހައްދުގައި ޓޫރިސްޓް ހޮޓަލެއް ތަރައްގީކޮށް ހިންގައިދޭނެ ބަޔަކު ހޯދަން އިއުލާނު ކުރި މިދިޔަ އަހަރުގެ ނޮވެމްބަރު މަހު އެވެ. އަދި މުއްދަތު ހަމަވެފައިވަނީ މިދިޔަ މަހުގެ 17 ވަނަ ދުވަހު އެވެ. މުއްދަތު ހަމަވީއިރު، މި މަޝްރޫއު ހިންގުމަށް ކުރިމަތިލާފައިވަނީ ތިން ފަރާތަކުންނެވެ. ބިޑަށް ކުރިމަތިލާފައިވަނީ އަމިއްލަ އެއް ފަރުދެއްގެ އިތުރުން، ދިވެހި އެއް ކުންފުންޏަކާއި ރާއްޖޭގައި ރަޖިސްޓްރީ ކޮށްފައިވާ ބޭރުގެ ކުންފުންޏެވެ. އަދި މި ބިޑްތައް އިވޭލުއޭޓް ކުރުމުގެ މަސައްކަތް ކުރީ ޓޫރިޒަމް މިނިސްޓްރީގެ ބިޑް ކޮމެޓީ އިންނެވެ.\nމިއީ ކެލާގައި ޓޫރިޒަމަށް ކަނޑައަޅާފައިވާ 864،414 އަކަފޫޓުގެ ބިމާ އަދި އެބިމާ ގުޅުވައިގެން ފަތުރުވެރިކަމަށް ކަނޑައަޅާފައިވާ މޫދުގެ ސަރަހައްދުގައި ހަދާ ހޮޓަލެކެވެ. ޓޫރިޒަމް މިނިސްޓްރީން މީގެ ކުރިން އުލިގަންގައި ޔޮޓް މެރީނާއެއްގެ އިތުރުން ހޮޓަލެއް ތަރައްގީ ކުރަން ބިޑަށްލި އެވެ. ނަމަވެސް މަޝްރޫ އަށް އެއްވެސް ފަރާތަކުން ކުރިމަތިލާފައެއް ނުވެ އެވެ. އެހެންވެ ބީލަން ކެންސަލްކޮށް ފަހުން އިއުލާނު ކުރާނެ ކަމަށް ޓޫރިޒަމް މިނިސްޓްރީން ބުނެފައިވެ އެވެ. ނަމަވެސް ފަހުން އިއުލާނުކޮށްފައެއް ނުވެ އެވެ.\nޓޫރިޒަމް މިނިސްޓްރީ އޮފް ޓޫރިޒަމް ހއ. ކެލާ + ޑރ. އަބްދުﷲ މައުސޫމް ގެސްޓް ހައުސްތައް


Raees Yameen minivankuran kairi gaumuthakuge ehee ah edhefi\nރައީސް ޔާމީން މިނިވަންކުރަން ކައިރި ގައުމުތަކުގެ އެހީއަށް އެދިއްޖެ\nމީގެ ކުރިން ބޭއްވި ޝަރީއަތުގެ އަޑުއެހުމަކަށް ރައީސް ޔާމީން ކޯޓަށް ހާޒިރުކުރަން މާލެ ގެންނަނީ. -- އަވަސް ފައިލް ފޮޓޯ: އަހުމަދު އަޝްހާދު (ޖެރީ)\nކުރީގެ ރައީސް ޔާމީން އަބްދުލްގައްޔޫމް 2019 ވަނަ އަހަރު ފުލުސް އިދާރާއަށް ހާޒިރުވެ ވަޑައިގަތުމަށް ފަހު ނޫސްވެރިންނަށް މައުލޫމާތު ދެއްވަނީ -- އަވަސް އާކައިވްގެ ފޮޓޯއެއް\nސިޔާސީ ދައުވާތަކެއް ކޮށްގެން ނުހައްގުން ޖަލަށްލާފައިވާ ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން އަބްދުލްގައްޔޫމް، މުޅި ރާއްޖެ ހަމަނުޖެހުމުގެ ތެރެއަށް ވެއްޓިގެން ދިއުމުގެ ކުރިން މިނިވަން ކުރަން ދިވެހި ސަރުކާރަށް ބާރުއަޅައި ދިނުމަށް އަވަށްޓެރި ގައުމުތަކަށް އިދިކޮޅުން މިއަދު ގޮވާލައިފި އެވެ.\nރައީސް ޔާމީން ފަސް އަހަރަށް ޖަލަށްލުމަށް ކްރިމިނަލް ކޯޓުން ކުރި ހުކުމަށް ހައި ކޯޓުން ވެސް މިދިޔަ ހަފްތާގައި ތާއީދު ކޮށްފައިވާއިރު، އެ މަނިކުފާނުގެ ވަކީލުންގެ ޓީމުގައި އިސްކޮށް އުޅުއްވާ ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވީ ރައީސް ޔާމީން ޖަލުގައި ބަހައްޓާފައި ހުންނެވީ، ސިޔާސީ ދައުވާތަކެއް ކޮށްގެން ކަމަށެވެ.\nއަދި ޝަރުއީ ދާއިރާގެ މިނިވަންކަމަށް، ސިޔާސީ ކުލެޖެހިފައިވާ ޖުޑީޝަލް ސާވިސް ކޮމިޝަން (ޖޭއެސްސީ) އިން ހުރަސްއަޅަމުންދާ ކަމަށް ޖަމީލް ތުހުމަތުކުރެއްވި އެވެ.\n"ރައީސް ޔާމީން ދިގު މުއްދަތަކަށް ޖަލަށްލުމުގެ އިތުރުން އިދިކޮޅުގެ ލީޑަރުން ގެންދަނީ ތަކުރާރުކޮށް ހައްޔަރުކޮށް، ޖަލަށް ލަމުން،" އިތުރަށް ވިދާޅުވި އެވެ.\nއެހެންކަމުން، މުޅި ރާއްޖެ ހަމަނުޖެހުމެއްގެ ތެރެއަށް ވެއްޓުމުގެ ކުރިން، ޔާމީން އަބްދުލްގައްޔޫމް މިނިވަންކުރުމަށް ދިވެހި ސަރުކާރަށް ބާރު އަޅައިދިނުމަށް، އަވަށްޓެރި ސްރީލަންކާ، އިންޑިއާގެ އިތުރުން ޕާކިސްތާނުގެ ލީޑަރުން ސީދާ ޓެގްކުރައްވައި، ޖަމީލް ކުރެއްވި ޓްވީޓެއްގައި ވަނީ ގޮވާލައްވައިފަ އެވެ.\nރައީސް ޔާމީންގެ ޖަލު ހުކުމް ދަމަހައްޓައި، ހައިކޯޓުން ކުރި ހުކުމަކީ ބާތިލުހުކުމެއް ކަމަށްބުނެ، ސީދާ ހަރަކާތަށް ނުކުންނަން އިދިކޮޅު ޕީޕީއެމް / ޕީއެންސީގެ ޕްރޮގްރެސިވް ކޯލިޝަނުން ވަނީ ނިންމައިފަ އެވެ.\nރައީސް އަބްދުﷲ ޔާމީން ޕީޕީއެމް ސްރީލަންކާ + ޑރ. މުހައްމަދު ޖަމީލް އަހުމަދު ޕާކިސްތާން ޝަރުއީ ދާއިރާ ޕީޕަލްސް ނޭޝަނަލް ކޮންގްރެސް - ޕީއެންސީ ޝަރުއީ ދާއިރާ ރިފޯމް ކުރުން ރައީސް ޔާމީންގެ ޝަރީއަތް ދިވެހި އިންޑިއާގެ ގުޅުން ޕޮލިޓިކްސް


އަދިވެސް ބައެއް ސްކޫލްތަކުގައި ޓީޗަރުން ހަމައެއް ނުވޭ!\nއާދަމް ނަވާޒް 13 ޖެނުއަރީ 2019\nމިއަދު ދިރާސީ އާއަހަރު ފެށެން ވާއިރަށް ހުރިހާ ސްކޫލަކަށް ޓީޗަރުން ހަމަވެފައިވާ ކަމަށް އެޑިއުކޭޝަން މިނިސްޓްރީން މިދިޔަ ހަފްތާގައި ތަކުރާރުކޮށް އެތައް ފަހަރަކު ވިދާޅުވި ނަމަވެސް އަދިވެސް ބައެއް ސްކޫލްތަކުގައި ޓީޗަރުން ހަމަނުވެގެން ޓީޗަރުން ހޯދަން ގެޒެޓްގައި އިއުލާންތައް ކުރަމުން އެބަގެންދެއެވެ.\nމިދިޔަ ހަފްތާގައި ވެސް އަދި މިއަދު ވެސް ބައެއް ސްކޫލްތަކުން ގެންދަނީ ޓީޗަރުން ހޯދަން ގެެޒެޓްގައި އިއުލާންތައް ކުރަމުންނެވެ.\nމިއަދު ކޮށްފައިވާ ބައެއް އިއުލާންތަކަށް ބަލާއިރު މަދަރުސަތުލް އިފްތިތާހުން ވަނީ 15 ޓީޗަރުން ހޯދަން އިއުލާން ކޮށްފައެވެ. އިއްޔެ އަމީނިއްޔާ ސްކޫލުން ވެސް ވަނީ އަށް ޓީޗަރަކު ހޯދަން އިއުލާން ކޮށްފައެވެ. ހިރިޔާ ސްކޫލުން ވަނީ ތިން ޓީޗާރަކު ހޯދަން މިދިޔަ ބުރާސްފަތި ދުވަހު އިއުލާން ކޮށްފައެވެ.\nޖަލާލުއްދީން ސްކޫލާއި މާޅޮހު ސްކޫލުން ވެސް ވަނީ މިދިޔަ ބުރާސްފަތި ދުވަހު ޓީޗަރުން ހޯދަން އިއުލާނެއް ކޮށްފައެވެ.\nމީގެ އިތުރުން ވެސް ވިއްސަކަށް ސްކޫލުން ވަނީ މިދިޔަ ހަފްތާގައި ޓީޗަރުން ހޯދަން އިއުލާން ކޮށްފައެވެ.\nޓީޗަރުން ހޯދަން އިއުލާން ކުރުމުގެ އިތުރުން މީގެ ދެތިން ދުވަސް ކުރިން ވެސް ބައެއް ސްކޫލްތަކުން ވަނީ ސްކޫލްތަކުގައި ކުރަން ހުރި ބައެއް މަރާމާތުތައް ކޮށްދޭނެ ފަރާތްތައް ހޯދަން ވެސް އިއުލާން ކޮށްފައެވެ.\nމިއަހަރުގެ ދިރާސީ އާ އަހަރު ރާއްޖޭގެ ސްކޫލްތަކުގައި އެލްކެޖީން ފެށިގެން ގްރޭޑް 12 އަށް ޖުމުލަ 73035 ދަރިވަރުން ތަޢުލީމް ހާސިލް ކުރަމުންދާނެއެވެ. މިއަހަރު ސްކޫލްތަކުގައި ކިޔަވާ ދެއްވާ މުދައްރިސުންގެ ޢަދަދަކީ 9800 އެވެ. މީގެތެރެއިން ދިވެހި މުދައްރިސުންގެ އަދަދަކީ 7900 އެވެ. ބިދޭސީ ޓީޗަރުންގެ ގޮތުގައި 1900 މުދައްރިސުން ރާއްޖޭގެ ސްކޫލްތަކުގެ މި އަހަރު ކިޔަވާދޭނެއެވެ.\nމިއަހަރު ރާއްޖޭގެ 213 ސްކޫލެއްގައި ކިޔަވައިދިނުމަށް ހަމަޖެހިފައިވާއިރު 185 ސްކޫލެއްގައި އޯލެވްލް ފެންވަރަށް ކިޔަވާދޭނެއެވެ. އަދި އޭލެވްލަށް 50 ސްކޫލެއްގައި ކިޔަވާދޭނެކަމަށް އެޑިއުކޭޝަން މިނިސްޓްރީން ވިދާޅުވެއެވެ.\nއަރުޝީފަށް ނެގީ 13/01/2019 09:59\nއެންމެފަހުން އަޕްޑޭޓްކުރީ 13/01/2019 09:59\nރީޢާނު ރަޝީދު 31 ސިކުންތު ކުރިން